പ്രധാനമന്ത്രിയുമായുള്ള അഭിമുഖങ്ങൾ സിംഗിൾ | ഇന്ത്യൻ പ്രധാനമന്ത്രി\nനാളെ നടക്കുന്ന 16ാമത് ആസിയാന്-ഇന്ത്യ ഉച്ചകോടിയും തിങ്കളാഴ്ച നടക്കുന്ന മൂന്നാമത് ആര്.സി.ഇ.പി. ഉച്ചകോടിയും ഉള്‍പ്പെടെയുള്ള 35ാമത് ആസിയാന് ഉച്ചകോടിക്കും ബന്ധപ്പെട്ട ഉച്ചകോടികള്‍ക്കും മുന്നേ മേഖലയിലും ലോകത്താകെയും ഇന്ത്യയുടെ പങ്കിനെക്കുറിച്ചുള്ള തന്റെ കാഴ്ചപ്പാടുകള് ബാങ്കോക്ക് പോസ്റ്റിനു നല്‍കിയ അഭിമുഖത്തില് പ്രധാനമന്ത്രി ശ്രീ. നരേന്ദ്ര മോദി പങ്കുവെച്ചു.\nതാങ്കളുടെ നേതൃത്വത്തില് ഇന്ത്യ ആഗോളശക്തി ആയിത്തീര്‍ന്നതായി കരുതുന്നുണ്ടോ?\nവലിയ അളവില് സമ്പത്തും വൈവിധ്യവുമുള്ള പുരാതന സംസ്‌കാരമാണ് ഇന്ത്യയുടേതെന്ന് ഏവര്‍ക്കും അറിയാവുന്നതാണ്. ഏതാനും നൂറ്റാണ്ടുകള്‍ക്കു മുന്‍പു വരെ ആഗോള വളര്‍ച്ചയില് നല്ല ശതമാനവും സംഭാവന ചെയ്തിരുന്നത് ഇന്ത്യയാണ്. ശാസ്ത്രം, സാഹിത്യം, തത്വശാസ്ത്രം, കല, കെട്ടിടനിര്‍മാണം എന്നീ മേഖലകളില് സംഭാവനകള് അര്‍പ്പിച്ചിട്ടുണ്ട്. ഇതൊക്കെ സാധിച്ചതു മറ്റുള്ളവരുടെ മീതെ മേല്‍ക്കൈ നേടിക്കൊണ്ടല്ല; മറിച്ചു കടല് കടന്നുപോലും സ്ഥാപിച്ച നീണ്ട കാലത്തെ ബന്ധത്താലാണ്. കഴിഞ്ഞ ഏതാനും വര്‍ഷങ്ങളായി സാമ്പത്തിക രംഗത്തായാലും കാലാവസ്ഥാ വ്യതിയാനത്തിനെതിരെയുള്ള പോരാട്ടത്തിലായാലും ബഹിരാകാശ രംഗത്തായാലും ഭീകരവാദത്തിനെതിരെയുള്ള പോരാട്ടത്തിലായാലും ലോകത്തിനു നല്‍കിവരുന്ന സംഭാവന ഇന്ത്യ വര്‍ധിപ്പിച്ചുകൊണ്ടിരിക്കുകയാണ്.\nഇന്ന് ആഗോള സാമ്പത്തിക വളര്‍ച്ചയ്ക്കും വികസനത്തിനും ഏറ്റവുമധികം സംഭാവന അര്‍പ്പിക്കുന്ന രാജ്യങ്ങളില് ഒന്നാണ് ഇന്ത്യ. തങ്ങളുടെ ശേഷി തിരിച്ചറിയാന് സഹായിക്കുന്ന ശരിയായ പരിസ്ഥിതിനയം ലഭിക്കുകയാണെങ്കില് തങ്ങള് രണ്ടാം സ്ഥാനക്കാരാവില്ലെന്ന് ഇന്ത്യന് ജനത വ്യക്തമായി തെളിയിച്ചിട്ടുള്ളതാണ്.\nഇന്ത്യന് ജനതയുടെ ജീവിതം മെച്ചപ്പെടുത്തുന്നതിനായി ലോകത്തിലെ ഏറ്റവും വലിയ പ്രചരണ പദ്ധതിയായി ‘ജീവിതം സുഗമമാക്കല്’ പ്രചരണം ഇന്ത്യ നടത്തിവരികയാണ്. മെച്ചപ്പെട്ട അടിസ്ഥാന സൗകര്യം, മെച്ചപ്പെട്ട സേവനങ്ങള്, മെച്ചപ്പെട്ട സാങ്കേതിക വിദ്യ എന്നിവയിലൂടെ ജനങ്ങളുടെ ഉല്‍പാദനശേഷി വര്‍ധിപ്പിക്കാനും ശ്രമം നടത്തിവരുന്നു.\nഎല്ലാ ഗ്രാമങ്ങളും വൈദ്യുതീകരിക്കുകയും 35 കോടിയോളം പൗരന്‍മാരെ ബാങ്കിങ് സംവിധാനത്തിലേക്കു കൊണ്ടുവരികയും സാമൂഹിക പദ്ധതികള്‍ക്കായുള്ള പണം ചോരുന്നതു കുറയ്ക്കുകയും ഗ്രാമ-നഗര പ്രദേശങ്ങൡലായി 15 കോടി ശൗചാലയങ്ങള് നിര്‍മിക്കുകയും സേവനങ്ങള് ഡിജിറ്റല്‍വല്‍ക്കരിക്കുകയും ഭരണം മെച്ചപ്പെടുത്തുകയും ഫിന്‍ടെക് ഉപകരണങ്ങളുടെ ഏറ്റവും വളര്‍ച്ചയുള്ള വിപണിയായി മാറാന് അതിവേഗമുള്ള കുതിപ്പു നടത്തുകയും ഇന്ത്യന് സമ്പദ് വ്യവസ്ഥയെ അതിവേഗം വളരുന്ന സഞ്ചാരപഥത്തിലേക്കു മാറ്റുകയും വഴിയാണ് ഇതു സാധിച്ചത്. ബിസിനസ് ചെയ്യുന്നത് എളുപ്പമാക്കുന്നതിന്റെ ലോകബാങ്ക് സൂചികയില് 80 സ്ഥാനം മുകളിലേക്ക് ഉയരാന് സാധിച്ചു. പാരമ്പര്യത്തെ പരമാവധി സംരക്ഷിച്ചുകൊണ്ടും ജനാധിപത്യ ചട്ടക്കൂടിനകത്തുനിന്നുകൊണ്ടും ആണ് ഇതു സാധിച്ചത്.\n‘എല്ലാവര്‍ക്കുമൊപ്പം, എല്ലാവര്‍ക്കും വികസനം, എല്ലാവരുടെയും വിശ്വാസം’ എന്നതാണു ഞങ്ങളുടെ മന്ത്രം. എല്ലാവരും എന്നതുകൊണ്ട് ഞങ്ങള് ഉദ്ദേശിക്കുന്നതു കേവലം ഇന്ത്യന് പൗരന്‍മാരല്ല, മറിച്ചു മാനവകുലം ഒന്നാകെയാണ്.\nഅതിനാല്, സൗഹാര്‍ദമുള്ള അയല്‍രാഷ്ട്രങ്ങളുമായെല്ലാം വികസന പങ്കാളിത്തങ്ങള് പ്രോല്‍സാഹിപ്പിക്കുന്നതിനായി ഞങ്ങള് പ്രവര്‍ത്തിച്ചുവരുന്നു. ആഗോള തലത്തില് ഉള്ളതും അതിര്‍ത്തി കടന്നുള്ളതുമായ വെല്ലുവിളികളെ നേരിടാന് രാജ്യാന്തര പങ്കാളിത്തം കെട്ടിപ്പടുക്കാന് ശ്രമിച്ചുവരികയും ചെയ്യുന്നു. രാജ്യാന്തര സൗരോര്‍ജ സഖ്യവും പ്രകൃതിദുരന്തങ്ങളെ അതിജീവിക്കുന്ന അടിസ്ഥാന സൗകര്യം യാഥാര്‍ഥ്യമാക്കുന്നതിനുള്ള സഖ്യവും ഇവയില് പെടും.\nആനുകാലിക യാഥാര്‍ഥ്യങ്ങള് ഉള്‍ക്കൊണ്ട് ബഹുരാഷ്ട്ര സംവിധാനം ശക്തിപ്പെടുത്താനും പരിഷ്‌കരിക്കാനും ശക്തമായ നിലപാടുമായി ഇന്ത്യ രംഗത്തുണ്ട്. ആഗോള തലത്തില് അനിശ്ചിതത്വങ്ങള് ഉടലെടുക്കുമ്പോള് തുടര്‍ച്ചയായി വളര്‍ച്ച രേഖപ്പെടുത്തുന്ന കരുത്തുറ്റ ജനാധിപത്യ ഇന്ത്യ സ്ഥിരതയുടെയും അഭിവൃദ്ധിയുടെയും സമാധാനത്തിന്റെയും ദീപസ്തംഭമായി നിലകൊള്ളുന്നു.\n21ാം നൂറ്റാണ്ട് ഏഷ്യയുടേതായിരിക്കും എന്നാണു പറയുന്നത്. ഏഷ്യയുടെയും ലോകത്തിന്റെയും പരിവര്‍ത്തനത്തിനായി സംഭാവനകള് അര്‍പ്പിക്കാന് ഇന്ത്യ സജ്ജമാണ്.\nഇന്ത്യയുടെ ആക്റ്റ് ഈസ്റ്റ് പോളിസിയില് ആസിയാനുള്ള പ്രാധാന്യം എന്താണ്?\nആക്റ്റ് ഈസ്റ്റ് പോളിസിയുടെ കേന്ദ്രബിന്ദു ആസിയാനാണ്. ഇതുവരെ 16 വര്‍ഷമായി തടസ്സമില്ലാതെ ഉച്ചകോടി തലത്തിലുള്ള സംഭാഷണങ്ങള് നടത്തുന്ന സഹകരണ സ്വഭാവമുള്ള സംവിധാനമാണ് അത്.\nഇത് ആസിയാന് മേഖല ഇന്ത്യന് മഹാസമുദ്ര മേഖലയുടെ പ്രധാന കവാടമായതുകൊണ്ടോ സാംസ്‌കാരികമായി ഇന്ത്യയുമായി വളരെ ചേര്‍ന്നുനില്‍ക്കുന്നതുകൊണ്ടോ മാത്രമല്ല. ആസിയാന് ലോകത്തിലെ സാമ്പത്തികമായും രാഷ്ട്രീയമായും ഏറ്റവും സജീവമായ മേഖലകളിലൊന്നാണ് എന്നതുകൊണ്ടു കൂടിയാണ്. സജീവമായി മാറുന്ന ഇന്‍ഡോ-പസഫിക്കില് കേന്ദ്രസ്ഥാനമുള്ള, കരുത്തുറ്റതും ഐക്യപൂര്‍ണവും അഭിവൃദ്ധി നിറഞ്ഞതുമായി ആസിയാനെ കാണാന് ഇന്ത്യ ആഗ്രഹിക്കുന്നു. ഇത് ഇന്ത്യയുടെ പുരോഗതിയെക്കുറിച്ചും സുരക്ഷയെക്കുറിച്ചുമുള്ള പ്രത്യേക താല്‍പര്യംകൂടി മുന്‍നിര്‍ത്തിയാണ്.\nആസിയാനുമായുള്ള ബന്ധം ഇന്ത്യയുടെ ആക്റ്റ് ഈസ്റ്റ് പോളിസിയിലും തന്ത്രത്തിലും പ്രധാന ഘടകമായി തുടരും. അടുത്ത സാംസ്‌കാരിക ബന്ധം ഉറച്ചതും ആധുനികവും ബഹുമുഖവുമായ തന്ത്രപ്രധാന പങ്കാളിത്തത്തിന് അടിത്തറയേകി. ആസിയാനെ ശക്തിപ്പെടുത്തുക, കണക്റ്റിവിറ്റി വര്‍ധിപ്പിക്കുക, ഇന്ത്യന്-ഏഷ്യന് സാമ്പത്തിക ഏകീകരണം മെച്ചപ്പെടുത്തുക എന്നിവയാണ് ആക്റ്റ് ഈസ്റ്റ് പോളിസിയില് മുന്‍ഗണന കല്‍പിക്കപ്പെടുന്ന കാര്യങ്ങള്.\nസംഘടനയ്ക്കു നേതൃത്വം നല്‍കുന്ന തായ്‌ലന്‍ഡ് ഇന്ത്യയും ആസിയാനും തമ്മിലുള്ള അടുത്ത ബന്ധം സാധ്യമാക്കുന്നതിനു നേതൃത്വം നല്‍കുന്നതില് നന്ദിയുണ്ട്.\nമേഖലാതല സുരക്ഷാ സംവിധാനത്തില് എന്തു പങ്കാണ് ഇന്ത്യ വഹിക്കുക?\nഇന്‍ഡോ-പസഫിക്കിനെ സംബന്ധിച്ച വീക്ഷണം ഇന്ത്യ രേഖപ്പെടുത്തുകയും അതു മേഖലയിലെ രാജ്യങ്ങള് അംഗീകരിക്കുകയും ചെയ്തിട്ടുണ്ട്. സമുദ്ര മേഖലയുടെ പ്രാധാന്യവും പരസ്പര ബന്ധിത സ്വഭാവവും തിരിച്ചറിഞ്ഞുകൊണ്ടുള്ളതാണ് ഇത്. ഇതു സംബന്ധിച്ച ഞങ്ങളുടെ വീക്ഷണം കഴിഞ്ഞ വര്‍ഷം സിംഗപ്പൂരില് നടന്ന ഷാംഗ്രി-ല സംഭാഷണത്തില് ഞാന് വ്യക്തമായി വിശദീകരിച്ചിരുന്നു. ഇന്‍ഡോ-പസഫിക്കിനായുള്ള മേഖലാതല സുരക്ഷാ സംവിധാനം തുറന്നതും സുതാര്യവും എല്ലാവരെയും ഉള്‍ക്കൊള്ളുന്നതും നിയമാധിഷ്ഠിതവും രാജ്യാന്തര നിയമങ്ങള്‍ക്കനുസൃതമായി രൂപപ്പെടുത്തിയതും ആയിരിക്കണമെന്നു ഞങ്ങള് വിശ്വസിക്കുന്നു. യു.എന്. കണ്‍വെന്‍ഷന് ഓണ് ദ് ലോ ഓഫ് ദ് സീ ഉള്‍പ്പെടെയുള്ള രാജ്യാന്തര നിയമത്തിനനുസൃതമായി, മേഖലയില് കപ്പല്‍ഗതാഗതത്തിനും വ്യോമഗതാഗതത്തിനും വ്യാപാരത്തിനുമുള്ള സ്വാതന്ത്ര്യം ഉള്‍പ്പെടെയുള്ള സുസ്ഥിരമായ നാവിക സുരക്ഷ മേഖലാതല സുരക്ഷാ സംവിധാനത്തില് ഒഴിച്ചുകൂടാനാവാത്തതാണ്.\nസാഗര് എന്ന ആശയം 2015ല് പ്രഖ്യാപിച്ചതു ഞാനാണ്. മേഖലയിലെ എല്ലാ രാജ്യങ്ങളുടെയും സുരക്ഷയും വളര്‍ച്ചയുമാണ് ഇതുകൊണ്ട് ഉദ്ദേശിക്കുന്നത്. സാഗര് എന്നാല് ഹിന്ദിയില് കടലാണ്. ഈ വീക്ഷണം പരസ്പര വിശ്വാസം വളര്‍ത്തുകയും സുരക്ഷാ സഹകരണം വികസിപ്പിക്കുകയും വഴി സാധ്യമാക്കാനാണു നാം ഉദ്ദേശിക്കുന്നത്. നിലവിലുള്ള ചട്ടക്കൂടുകളും സംവിധാനങ്ങളും ഉപയോഗപ്പെടുത്തി മേഖലാതല സുരക്ഷാ സംവിധാനവും അതിന് അടിവരയിടുന്ന തത്വങ്ങളും സംബന്ധിച്ചു പൊതുധാരണ രൂപീകരിക്കുന്നതിനായും പൊതു സുരക്ഷാ വെല്ലുവിളികളെ നേരിടുന്നതിനായി പ്രായോഗികമായ സ്ഥാപനവല്‍കൃതമായ ചട്ടക്കൂട് വികസിപ്പിക്കുന്നതിനായും ഇന്ത്യ പ്രവര്‍ത്തിക്കും.\nഇന്ത്യയുടെ ഇന്‍ഡോ-പസഫിക് വീക്ഷണം ഇന്‍ഡോ-പസഫിക്കിനെ സംബന്ധിച്ച ആസിയാന്റെ വീക്ഷണവുമായി എങ്ങനെയാണു യോജിച്ചുപോവുക?\nഇന്ത്യയുടെ ഇന്‍ഡോ-പസഫിക് വീക്ഷണവുമായി അങ്ങേയറ്റം സാമ്യമുള്ള, വിശേഷിച്ച് തത്വങ്ങളും സമീപനവും വെച്ചു നോക്കുമ്പോള്, വീക്ഷണം ഇന്‍ഡോ-പസഫിക്കിനെ സംബന്ധിച്ചു വെച്ചുപുലര്‍ത്തുന്നതിന് ആസിയാനെ ഞങ്ങള് അഭിനന്ദിക്കുന്നു. ഇന്‍ഡോ-പസഫിക് വീക്ഷണം വികസിപ്പിക്കുന്നതില് ആസിയാന്റെ ഐക്യവും കേന്ദ്രസ്ഥാനവും നിര്‍ണായകമാണെന്നു ഞങ്ങള് വിശ്വസിക്കുന്നു. ഇങ്ങനെ കരുതുന്നത് ആസിയാന്റെ ഭൂമിശാസ്ത്രപരമായ കേന്ദ്രസ്ഥാനം മാത്രം അംഗീകരിച്ചുകൊണ്ടല്ല. മറിച്ച് ആസിയാന്റെ നേതൃത്വത്തിലുള്ള മേഖലാതല പ്രവര്‍ത്തനങ്ങള് മേഖലാതലത്തിലെ പ്രധാനപ്പെട്ട പ്രശ്‌നങ്ങള് ചര്‍ച്ച ചെയ്യുന്നതിനു ലഭ്യമായ ഏറ്റവും പങ്കാളിത്തമുള്ള വേദി ആയതുകൊണ്ടുകൂടിയാണ്. നേതാക്കള് നയിക്കുന്ന ഏക ഫോറമായ കിഴക്കന് ഏഷ്യന് ഉച്ചകോടി ഇതില് പ്രത്യേകം എടുത്തുപറയേണ്ടതാണ്.\nസമാധാനപൂര്‍ണവും പുരോഗമനപരവുമായ ഇന്‍ഡോ-പസഫിക് മേഖല സാധ്യമാക്കുന്നതിനുള്ള ഇന്ത്യയുടെയും ആസിയാന്റെയും മുന്‍ഗണനാക്രമത്തില് നാവിക സുരക്ഷയും കണക്റ്റിവിറ്റിയും സാമ്പത്തിക വളര്‍ച്ചയും സുസ്ഥിര വികസനവും പൊതുവായി ഉള്ളതാണ്. ഈ ലക്ഷ്യങ്ങള് നേടിയെടുക്കുന്നതിനായി ആസിയാന് പങ്കാളികളുമായി സഹകരിച്ചു പ്രവര്‍ത്തിക്കുന്നതില് ഞങ്ങള്‍ക്കു സന്തോഷമുണ്ട്.\nപല മേഖലാതല ശക്തികളും മല്‍സരിക്കുന്ന മെക്കോങ് ഉപമേഖലയിലെ സംഭവവികാസങ്ങള് ആശങ്കപ്പെടുത്തുന്നുണ്ടോ?\nമേഖലയിലെ രാജ്യങ്ങളുമായി ദീര്‍ഘകാലത്തെ നാവിക, വ്യാപാര, സാംസ്‌കാരിക, നാഗരിക ബന്ധമാണ് ഇന്ത്യക്കുള്ളത്. പുതിയ കാലത്ത് ഇന്ത്യ ഈ ബന്ധം പുതുക്കുകയും പുതിയ മേഖലാതല പങ്കാളിത്തങ്ങള് യാഥാര്‍ഥ്യമാക്കുകയും ചെയ്തിട്ടുണ്ട്. 19 വര്‍ഷത്തിനുശേഷം മെക്കോങ്-ഗംഗ സഹകരണം രൂപീകരിച്ചത് അത്തരത്തിലുള്ള ഒരു നടപടിയാണ്. തായ്‌ലന്‍ഡിന്റെ നേതൃത്വത്തിലുള്ള ആയെയാവാദി-ഛാവോ ഫ്രയ-മെക്കോങ് സാമ്പത്തിക സഹകരണ തന്ത്ര(എ.സി.എം.ഇ.സി.എസ്.)ത്തില് ഇന്ത്യ അടുത്തിടെ ചേര്‍ന്നു. മെക്കോങ് രാജ്യങ്ങളിലെ പ്രധാന ബാഹ്യ പങ്കാളികളെ ഒരുമിപ്പിക്കുക വഴി ഏകോപനം സാധ്യമാക്കാനും സഹകരണത്തിനുള്ള ശ്രമങ്ങളിലെ ഇരട്ടിപ്പ് ഒഴിവാക്കാനുമാണ് നാം ഇതിലൂടെ ഉദ്ദേശിക്കുന്നത്.\nഅതേസമയം, ഈ മേഖലാതല ചട്ടക്കൂടുകളുടെ വ്യത്യസ്തമായ നിലനില്‍പും ഊന്നലും സംബന്ധിച്ചുള്ള അവബോധം നമുക്കുണ്ട്. ഉദാഹരണത്തിന്, ആസിയാന്-ഇന്ത്യ ഡയലോഗ് റിലേഷന്‍സ്, മെക്കോങ്-ഗംഗ കോ-ഓപ്പറേഷന്, ബിംസ്റ്റെക് എന്നീ ചട്ടക്കൂടുകള് സംബന്ധിച്ച് മെക്കോങ് രാജ്യങ്ങളുമായി സഹകരിച്ചു പ്രവര്‍ത്തിച്ചുവരികയാണ് ഇന്ത്യ. ഈ ചട്ടക്കൂടുകളില് കൈകാര്യം ചെയ്യപ്പെടുന്ന കാര്യങ്ങള് ഒന്നു തന്നെയാകാമെങ്കിലും പ്രവര്‍ത്തനത്തിന് ഉപയോഗപ്പെടുത്തുന്ന സംവിധാനങ്ങളും പിന്‍തുടരുന്ന നടപടിക്രമങ്ങളും സഹകരണത്തിന്റെ തീവ്രതയും വ്യത്യാസപ്പെട്ടിരിക്കുന്നു.\nമെക്കോങ് ഉപമേഖലയിലുള്ള വിവിധ കൂട്ടായ്മകള്‍ക്കു സൗഹാര്‍ദപൂര്‍വം നിലനില്‍ക്കാനും മേഖലയുടെയും പങ്കാളികളുടെയും പുരോഗതിക്കും അഭിവൃദ്ധിക്കുമായി ഒരുമിക്കാനും വളരെയധികം സാധ്യതകള് ഉണ്ട്.\nഎങ്ങനെയാണ് ബിംസ്‌റ്റെക് വിശാലമായ ആക്റ്റ് ഈസ്റ്റ് പോളിസിയുടെ ഭാഗമാവുക?\nബേ ഓഫ് ബംഗാള് ഇനീഷ്യേറ്റീവ് ഫോര് മള്‍ട്ടി-സെക്ടറല് ടെക്‌നിക്കല് ആന്‍ഡ് ഇക്കണോമിക് കോ-ഓപ്പറേഷ(ബിംസ്റ്റെക്)ന് ഇന്ത്യ വലിയ പ്രാധാന്യം കല്‍പിച്ചുവരുന്നു. ദക്ഷിണേഷ്യയില്‍നിന്ന് അഞ്ചംഗങ്ങളും (ബംഗ്ലാദേശ്, ഭൂട്ടാന്, ഇന്ത്യ, നേപ്പാള്, ശ്രീലങ്ക) ദക്ഷിണപൂര്‍വേഷ്യയില്‍നിന്ന് രണ്ട് അംഗങ്ങളും (മ്യാന്‍മര്, തായ്‌ലന്‍ഡ്) ചേര്‍ന്ന, ദക്ഷിണേഷ്യയും ദക്ഷിണ പൂര്‍വ ഏഷ്യയും തമ്മിലുള്ള സവിശേഷമായ ബന്ധം സാധ്യമാക്കുന്ന കൂട്ടായ്മയാണ് ഇത്.\nബിംസ്റ്റെക് ചാര്‍ട്ടറിന്റെ കരടു തയ്യാറാക്കുക, ബിംസ്റ്റെക് വികസന ഫണ്ടിന്റെ സാധ്യതകള് തേടുക തുടങ്ങി മേഖലാതല സഹകരണത്തിലും ബിംസ്റ്റെക്കിന്റെ സ്ഥാപനപരമായ സംവിധാനങ്ങള് ശക്തിപ്പെടുത്തുന്നതിലും കാഠ്മണ്ഡുവില് നടന്ന നാലാമതു ബിംസ്റ്റെക് ഉച്ചകോടി ശ്രദ്ധേയമായ ചുവടു വെച്ചു. ആ ഉച്ചകോടി അര്‍ഥവത്താക്കുന്നതില് ഇന്ത്യ സജീവ പങ്കാളിത്തം വഹിച്ചിരുന്നു. സുരക്ഷ, പ്രകൃതിദുരന്ത പരിപാലനം, സമ്പദ്‌വ്യവസ്ഥയും കച്ചവടവും, കൃഷി, ആരോഗ്യവും ഡിജിറ്റല് കണക്റ്റിവിറ്റിയും, സാംസ്‌കാരിക-യുവജന ബന്ധം പ്രോല്‍സാഹിപ്പിക്കുന്നതിനുള്ള പ്രവര്‍ത്തനങ്ങള് തുടങ്ങി വിവിധ മേഖലകളില് ബിംസ്റ്റെക് സഹകരണവും ശേഷിയും വര്‍ധിപ്പിക്കുന്നതിനായി ഇന്ത്യ പല നടപടികളും കൈക്കൊള്ളുമെന്നു ഞങ്ങള് പ്രഖ്യാപിച്ചിരുന്നു. ആക്റ്റ് ഈസ്റ്റ് പോളിസിയുടെ പ്രധാന ഘടകമാണ് ബിംസ്റ്റെക്കെന്ന് ഇന്ത്യ വിശ്വസിക്കുന്നു.\nകഴിഞ്ഞ മേയ് അവസാനം എന്റെ നേതൃത്വത്തിലുള്ള രണ്ടാമതു ഗവണ്‍മെന്റിന്റെ സത്യപ്രതിജ്ഞാ വേളയില് ബിംസ്റ്റെക് നേതാക്കള് പങ്കെടുത്തിരുന്നുവെന്നു നേതാക്കള്‍ക്ക് അറിയാവുന്നതാണല്ലോ. നേതാക്കള് പങ്കെടുക്കുക വഴി അടുത്ത ബന്ധത്തെ ഓര്‍മിപ്പിക്കുന്നതുകൂടിയാണു ഞങ്ങള്‍ക്കു ലഭിച്ച ആ വലിയ അംഗീകാരം.\nബിംസ്റ്റെക്കിലെ സഹകരണം ശക്തിപ്പെടുത്തുന്നതില് തായ്‌ലന്‍ഡ് വലിയ സംഭാവനകള് അര്‍പ്പിച്ചിട്ടുണ്ടെന്നു പ്രത്യേകം പറയാന് ഞാന് ആഗ്രഹിക്കുന്നു.\nആര്.സി.ഇ.പി. വ്യാപാര ഇടപാടില് ചേരാന് ഇന്ത്യ മടിക്കുന്നതായി നിരീക്ഷിക്കപ്പെടുന്നു. ഈ വര്‍ഷം ആര്.സി.ഇ.പി. ചര്‍ച്ചകള് പൂര്‍ണമാക്കാന് സാധിക്കുമെന്നു താങ്കള് കരുതുന്നുണ്ടോ? ലക്ഷ്യപ്രാപ്തിക്കായി എന്തു ചെയ്യണമെന്നാണു കരുതുന്നത്?\nലോകത്തില് ഇന്ന് ബിസിനസ് ചെയ്യുന്നതിന് ഏറ്റവും അനുയോജ്യമായ തുറന്ന സ്ഥലമാണ് ഇന്ത്യ. ലോകബാങ്കിന്റെ ‘ബിസിനസ് ചെയ്യുന്നതു സുഗമമാക്കല്’ പട്ടികയില് 142ാമതു സ്ഥാനത്തുനിന്ന് കഴിഞ്ഞ നാലഞ്ചു വര്‍ഷത്തിനിടെ 63ാം സ്ഥാനത്തേക്ക് ഉയരാന് സാധിച്ചു എന്നതില്‍നിന്ന് ഇതു പ്രകടമാണ്.\nസമ്പദ്‌വ്യവസ്ഥകളെ സമന്വയിപ്പിക്കുന്നതിലും ദരിദ്രരെ ഉയര്‍ത്തിക്കൊണ്ടുവരുന്നതിലും ആഗോള വ്യാപാരത്തിനുള്ള ശക്തിയില് ഞങ്ങള് വിശ്വസിക്കുന്നു.\nനടന്നുകൊണ്ടിരിക്കുന്ന ആര്.സി.ഇ.പി. ചര്‍ച്ചകള്‍ക്കു സമഗ്രവും സമീകൃതവുമായ ഫലം ഉറപ്പുവരുത്താന് ഇന്ത്യ പ്രതിജ്ഞാബദ്ധമാണ്. ചര്‍ച്ചകള് വിജയിക്കേണ്ടത് ബന്ധപ്പെട്ട എല്ലാവരുടെയും ആവശ്യമാണ്. അതിനാല് ഇന്ത്യ ചരക്കുകള്, സേവനങ്ങള്, നിക്ഷേപങ്ങള് എന്നിവ സംബന്ധിച്ച സന്തുലനം കാംക്ഷിക്കുന്നു.\nചരക്കുകള് സംബന്ധിച്ചു പങ്കാളികള്‍ക്കുള്ള ഉയര്‍ന്ന പ്രതീക്ഷ ഞങ്ങള് തിരിച്ചറിയുന്നു. വിജയകരമായ ഫലമാണു ഞങ്ങളും ആഗ്രഹിക്കുന്നത്. എന്നാല് ഇതു സാധ്യമാക്കാന് സുസ്ഥിരമല്ലാത്ത നമ്മുടെ വ്യാപാര കമ്മി പ്രശ്‌നത്തെ അഭിസംബോധന ചെയ്യേണ്ടതു പ്രധാനമാണെന്നു ഞങ്ങള് കരുതുന്നു. വിശാലമായ ഇന്ത്യന് വിപണിയും നമ്മുടെ ബിസിനസിനു നേട്ടമുണ്ടാക്കാന് സാധിക്കുന്ന ചില മേഖലകളിലെ സാധ്യതകളും തിരിച്ചറിയപ്പെടണം.\nനാം അര്‍ഥവത്തായ നിര്‍ദേശങ്ങള് തെളിമയോടെ മുന്നോട്ടുവെച്ചിട്ടുണ്ടെന്നു മാത്രമല്ല, ആത്മാര്‍ഥമായ ചര്‍ച്ചകളില് ഏര്‍പ്പെട്ടുവരികയുമാണ്. അവരുടെ അതിവൈകാരികതയെ അഭിസംബോധന ചെയ്യാന് തയ്യാറാണെങ്കിലും നമ്മുടെ പല പങ്കാളികളില്‍നിന്നും സേവനങ്ങളെക്കുറിച്ചു തുല്യനിലയിലുള്ള ലക്ഷ്യബോധം നാം പ്രതീക്ഷിക്കുന്നു.\nഎല്ലാറ്റിനും ഉപരി, പരസ്പരം ഗുണകരവും എല്ലാവര്‍ക്കും നേട്ടം പകരുന്നതുമായ ആര്.സി.ഇ.പി. ഇന്ത്യക്കും എല്ലാ പങ്കാളികള്‍ക്കും താല്‍പര്യമുള്ളതാണ്.


Alcohol Will Be Available On The Basis Of A Doctors Advice | ആത്മഹത്യ പ്രവണത കാണിക്കുന്നു, മദ്യാസക്തിയുള്ളവര്‍ക്ക് ഡോക്ടറുടെ നിര്‍ദ്ദേശ പ്രകാരം മദ്യം ലഭ്യമാക്കും - Malayalam Oneindia\n58 min ago ഓണ്‍ലൈനിൽ ഫോട്ടോ കാണിക്കും, ഇഷ്ടപ്പെട്ടാൽ സ്ഥലത്തെത്തിക്കും; പെണ്‍വാണിഭം നടത്തിയ 10 പേർ അറസ്റ്റിൽ\nPublished: March 28 2020, 20:19 [IST]\nതിരുവനന്തപുരം: ലോക്ക് ഡൗണിനെ തുടര്‍ന്ന് സംസ്ഥാനത്ത് ബീവറേജുകളും ബാറുകളും അടച്ചുപൂട്ടിയ അവസ്ഥയാണ്. ഈ സാഹചര്യത്തില് മദ്യാസക്തിയുള്ളവര്‍ക്ക് മദ്യം ലഭ്യമാക്കാനുള്ള നടപടികള് സ്വീകരിക്കുമെന്ന് മുഖ്യമന്ത്രി അറിയിച്ചു. ഇതിനായുള്ള നിര്‍ദ്ദേശങ്ങള് എക്‌സൈസ് വകുപ്പിന് നല്‍കുമെന്നും മുഖ്യമന്ത്രി വ്യക്തമാക്കി.\nമദ്യം ലഭിക്കാത്തിനെ തുടര്‍ന്ന് വിത്‌ഡ്രോവല് സിന്‍ഡ്രോമും ആത്മഹത്യയടക്കം വരുത്തിവയ്ക്കുമെന്ന പ്രവണത ചിലര് കാണിക്കുന്നുണ്ടെന്ന് മുഖ്യമന്ത്രി പറഞ്ഞു. ഡോക്ടറുടെ നിര്‍ദ്ദേശ പ്രകാരം മദ്യം നല്‍കാന് എക്‌സൈസ് വകുപ്പ് നടപടി സ്വീകരിക്കും. ഡോക്ടറുടെ നിര്‍ദ്ദേശപ്രകാരം മാത്രമേ ഇത്തരക്കാര്‍ക്ക് മദ്യം ലഭ്യമാക്കും. മറ്റാര്‍ക്കും ഈ സൗകര്യം ലഭിക്കില്ലെന്നും മുഖ്യമന്ത്രി വ്യക്തമാക്കി.\nമദ്യാസക്തിയുള്ളവര്‍ക്ക് മദ്യം അത്യാവശ്യമാണെന്ന് കണ്ടതുകൊണ്ടാണ് ഈ തീരുമാനം കൈക്കൊണ്ടത്. ഡീ അഡിക്ഷന് സെന്ററുകളുമായി ബന്ധപ്പെട്ട പ്രവര്‍ത്തനങ്ങളും നടക്കുന്നുണ്ടെന്നും മദ്യം നിരോധിച്ച സംസ്ഥാനങ്ങളിലും ഈ നടപടി സ്വീകരിക്കുന്നുണ്ടെന്ന് മുഖ്യമന്ത്രി വ്യക്തമാക്കി. വീടുകളില് മദ്യം ലഭ്യമാക്കില്ലെന്നും മുഖ്യമന്ത്രി അറിയിച്ചിട്ടുണ്ട്.\nഅതേസമയം, മദ്യം ലഭിക്കാത്തതിനെ തുടര്‍ന്ന് സംസ്ഥാനത്ത് ആത്മഹത്യ ചെയ്തവരുടെ എണ്ണം അഞ്ചായി. കൊല്ലം ജില്ലയില് രണ്ട് പേരാണ് ആത്മഹത്യ ചെയ്തത്. ചവറ സ്വദേശി ബിജു വിശ്വനാഥന് (50), കുണ്ടറ സ്വദേശി സുരേഷ് (38) എന്നിവരാണ് കൊല്ലത്ത് മദ്യം ലഭിക്കാത്തതിനെ തുടര്‍ന്ന് ആത്മഹത്യ ചെയ്തത്. കണ്ണൂര് സ്വദേശി കെസി വിജിലും (28) ആത്മഹത്യ ചെയ്തിരുന്നു. വീടിന് സമീപത്തെ സ്റ്റേഡിയത്തിന് സമീപത്തെ വളപ്പില് തൂങ്ങിമരിച്ച നിലയിലാണ് വിജിലിനെ കണ്ടെത്തിയത്. മദ്യം ലഭിക്കാത്തതിനെ തുടര്‍ന്ന്് കുന്നംകുളം തൂവാനൂര് സ്വദേശി സനോജാണ് (35) ആദ്യം ആത്മഹത്യ ചെയ്തത്. പുലര്‍ച്ചെയായിരുന്നു സനോജിനെ വീട്ടില് തൂങ്ങിമരിച്ച നിലയില് കണ്ടെത്തിയത്.\nഅതേസമയം, സംസ്ഥാനത്ത് ഇന്ന്6പേര്‍ക്ക് കൂടി കൊവിഡ് 19 സ്ഥിരീകരിച്ചു. കൊവിഡ് രോഗിയായ 69കാരനായ മട്ടാഞ്ചേരി സ്വദേശിയുടെ മരണത്തില് മുഖ്യമന്ത്രി ദുഖം രേഖപ്പെടുത്തി. മറ്റ് ഗുരുതര പ്രശ്നങ്ങള് അദ്ദേഹത്തിനുണ്ടായിരുന്നുവെന്നും അതിനാലാണ് രക്ഷപ്പെടുത്താന് സാധിക്കാതെ പോയതെന്നും മുഖ്യമന്ത്രി വാര്‍ത്താ സമ്മേളനത്തില് പറഞ്ഞു.\ncoronavirus covid19 lock down liquor beverage bar കൊറോണവൈറസ് മദ്യം വിദേശമദ്യം ഡോക്ടര്\nAlcohol Will Be Available On The Basis Of A Doctors Advice\nStory first published: Saturday, March 28, 2020, 20:19 [IST]


Malayalam News (മലയാളം വാർത്ത): Latest Malayalam News, Breaking News | Thekeralapost പെരിയ കേസില് സര്‍ക്കാരിന് തിരിച്ചടി; ''സിബിഐ അന്വേഷണം ആകാം'' | The Kerala Post Malayalam News (മലയാളം വാർത്ത): Latest Malayalam News, Breaking News\nപെരിയ കേസില് സിബിഐ അന്വേഷണം ആകാം എന്ന് സുപ്രീംകോടതി. സിബിഐ അന്വേഷണത്തെ ചോദ്യം ചെയ്തുകൊണ്ടുള്ള സര്‍ക്കാരിന്റെ ഹര്‍ജി സുപ്രീംകോടതി തള്ളി. ഹൈക്കോടതി ഡിവിഷന് ബെഞ്ചിന്റെ ഉത്തരവ് കോടതി ശരിവെച്ചു. വിചാരണയെ ബാധിക്കുന്നതിനാല് കേസില് കൂടുതല് കാര്യങ്ങളിലേക്ക് പോകുന്നില്ല എന്ന് ജസ്റ്റിസ് നാഗേശ്വര് റാവു അധ്യക്ഷനായ ബെഞ്ച് അറിയിച്ചു. കേസിന്റെ രേഖകള് എത്രയും വേഗം കൈമാറാന് പൊലീസിന് സുപ്രീംകോടതി നിര്‍ദേശം നല്‍കി. കേസ് സിബിഐയ്ക്ക് കൈമാറിയതു കൊണ്ട് മാത്രം പൊലീസിന്റെ ആത്മവീര്യം ഇല്ലാതാകുന്നില്ലെന്നും കോടതി വ്യക്തമാക്കി.\nകുറ്റപത്രം നിലനില്‍ക്കുകയും വിചാരണക്കോടതി അത് പരിശോധിക്കാതിരിക്കുകയും ചെയ്ത സാഹചര്യത്തിലാണ് സംസ്ഥാന സര്‍ക്കാര് അത് ചോദ്യം ചെയ്തുകൊണ്ട് സുപ്രീംകോടതിയെ സമീപിച്ചത്. സര്‍ക്കാര് പ്രധാനമായും കോടതിയില് ഉന്നയിച്ച കാര്യം ഇതായിരുന്നു. ''ഈ കേസുമായി ബന്ധപ്പെട്ട് ഒരു പ്രതിയുടെ ജാമ്യാപേക്ഷ കോടതി പരിഗണിച്ച വേളയില് സിബിഐ അന്വേഷണം ആരംഭിച്ചിട്ടില്ല എന്ന ഒരു നിലപാടാണ് അവര് കോടതിയെ അറിയിച്ചത്. മാത്രമല്ല, കൊല്ലപ്പെട്ടവരും പ്രതികളും തമ്മില് ശത്രുതയുണ്ടായിരുന്നു. ഇതുമായി ബന്ധപ്പെട്ടുള്ള ക്രൈംബ്രാഞ്ചിന്റെ അന്വേഷണ റിപ്പോര്‍ട്ട് ഡിവിഷന് ബെഞ്ച് ശരിവെച്ചതാണ്. പൊലീസ് അന്വേഷണം പൂര്‍ണവുമായിരുന്നു. അതുകൊണ്ട് തന്നെ ക്രൈംബ്രാഞ്ചിന്റെ അന്വേഷണ റിപ്പോര്‍ട്ടിന്‍മേലുള്ള വിചാരണ നടക്കണം.''\nപക്ഷേ, സിബിഐ സര്‍ക്കാരിനെതിരെ അതിരൂക്ഷമായ പരാതിയാണ് കോടതിയെ അറിയിച്ചത്. ഈ കേസുമായി ബന്ധപ്പെട്ട ഒന്നും തന്നെ സംസ്ഥാന സര്‍ക്കാര് കൈമാറുന്നില്ല. കേസ് ഡയറിയും മറ്റ് രേഖകളും ആവശ്യപ്പെട്ടപ്പോഴൊക്കെ നിഷ്‌ക്രിയമായ നിലപാടാണ് സര്‍ക്കാര് സ്വീകരിച്ചതെന്നാണ് സിബിഐ കോടതിയെ അറിയിച്ചത്. സിബിഐയുടെ ആവശ്യം ശരിവെച്ച കോടതി സിബിഐ അന്വേഷണം തുടങ്ങിയ സ്ഥിതിയ്ക്ക് ഇനി അതില് ഇടപെടില്ലെന്ന് വ്യക്തമാക്കി. ഇതോടെ സംസ്ഥാന സര്‍ക്കാരിന് രാഷ്ട്രീയമായി വലിയ തിരിച്ചടിയാണുണ്ടായിരിക്കുന്നത്.


കക്കൂസ് മാലിന്യം തള്ളാനെത്തിയ ടാങ്കര് ലോറി പിടിയില്\nWednesday5October 2016 9:56 pm IST\nമട്ടന്നൂര്: റോഡരികില് കക്കൂസ് മാലിന്യം തള്ളാനെത്തിയ ടാങ്കര് ലോറി സഹിതം നാലുപേരെ മട്ടന്നൂര് പോലീസ് അറസ്റ്റ് ചെയ്തു. കോഴിക്കോട് സ്വദേശി ഷിജു, കണ്ണൂരിലെ രവീന്ദ്രന്, ഇടുക്കിയിലെ രാഹുല്, തൃശൂരിലെ ടി.കെ.ജെയ്ന് എന്നിവരെയാണ് മട്ടന്നൂര് പോലീസ് പിടികൂടിയത്. മട്ടന്നൂര്-ഇരിട്ടി റോഡില് പാലോട്ടുപള്ളിയില് റോഡരികില് ടാങ്കറില് കൊണ്ടുവന്ന കക്കൂസ് മാലിന്യം ഒഴുക്കിവിടാന് ശ്രമിക്കുന്നതിടെയാണ് ഇവര് പിടിയിലായത്. കഴിഞ്ഞദിവസം കരേറ്റയില് സ്‌കൂളിന് സമീപവും മരുതായി പാലത്തിന് സമീപവും കക്കൂസ് മാലിന്യം ഒഴുക്കിവിട്ടിരുന്നു. നാട്ടുകാരുടെ പരാതിയെ തുടര്‍ന്ന് പോലീസ് നടത്തിയ അന്വേഷണത്തിനിടയിലാണ് ഇവര് പിടിയിലായത്.\nകക്കൂസ് മാലിന്യം ആറ്റിലൊഴുക്കാന് വന്ന ടാങ്കര് ലോറി നാട്ടുകാര് അടിച്ചുതകര്‍ത്തു\nപനംകുറ്റി ഏലായില് വീണ്ടും കക്കൂസ് മാലിന്യം തള്ളി


നിയമസഭയിലിരുന്ന് നിലച്ചിത്രം കണ്ട ബി.ജെ.പി എം.എല്.എ കര്‍ണാകടയില് ഉപമുഖ്യമന്ത്രി – Chandrika Daily\nBy ചന്ദ്രിക വെബ് ഡെസ്‌ക് Wednesday August 28, 2019 12:20 pm\nനിയമസഭയിലിരുന്ന് നിലച്ചിത്രം കണ്ട ബി.ജെ.പി എം.എല്.എ കര്‍ണാകടയില് ഉപമുഖ്യമന്ത്രി\nബംഗളൂരു: നിയമസഭാ സമ്മേളനം നടക്കുമ്പോള് സഭയിലിരുന്ന് നീലച്ചിത്രം കണ്ട ബി.ജെ.പി എം.എല്.എ ലക്ഷ്മണ് സാവദിയെ യെദിയൂരപ്പ മന്ത്രിസഭയിലെ ഉപമുഖ്യമന്ത്രിയായി തെരഞ്ഞെടുത്തു. കഴിഞ്ഞ ദിവസം നടന്ന മന്ത്രിസഭാ പുനഃസംഘടനയിലാണ്…\nബംഗളൂരു: നിയമസഭാ സമ്മേളനം നടക്കുമ്പോള് സഭയിലിരുന്ന് നീലച്ചിത്രം കണ്ട ബി.ജെ.പി എം.എല്.എ ലക്ഷ്മണ് സാവദിയെ യെദിയൂരപ്പ മന്ത്രിസഭയിലെ ഉപമുഖ്യമന്ത്രിയായി തെരഞ്ഞെടുത്തു. കഴിഞ്ഞ ദിവസം നടന്ന മന്ത്രിസഭാ പുനഃസംഘടനയിലാണ് സാവദിയെ ഉപമുഖ്യമന്ത്രിയാക്കിയത്. ഏറെ ദിവസത്തെ ചര്‍ച്ചകള്‍ക്കൊടുവില് കഴിഞ്ഞ ദിവസമാണ് കര്‍ണാടക മുഖ്യമന്ത്രി മന്ത്രിസഭ വികസിപ്പിച്ചത്. മൂന്ന് ഉപമുഖ്യമന്ത്രിമാരെ നിയമിച്ചാണ് യെദിയൂരപ്പ സംസ്ഥാന ഗ്രൂപ്പ് തര്‍ക്കങ്ങള് ഒരുവിധം പരിഹരിച്ചത്.\nഗോവിന്ദ് കര്‍ജോള്, അശ്വന്ത് നാരായണ്, ലക്ഷ്മണ് സാവദി എന്നിവരെയാണ് ഉപമുഖ്യമന്ത്രിമാരാക്കിയത്. ഇതില് ലക്ഷ്മണ് സാവദിയുടെ നിയമനം കര്‍ണാടക മാധ്യമങ്ങള് ചര്‍ച്ച ചെയ്യുകയാണ്. 2012ല് എം.എല്.എയായിരുന്ന ലക്ഷ്മണ് സാവദി നിയമസഭയില് ഇരുന്ന് പോണ് വീഡിയോ കണ്ടതിനെ തുടര്‍ന്ന് വിവാദത്തില്‍പ്പെടുകയും രാജിവെക്കുകയും ചെയ്തിരുന്നു.\nനിയമസഭ സമ്മേളനം നടക്കുന്ന സമയത്താണ് ലക്ഷ്മണ്, സി.സി പാട്ടീല്, കൃഷ്ണ പാലേമര് എന്നിവര് അശ്ലീല വീഡിയോ കണ്ടത്. വിദ്യാഭ്യാസ ആവശ്യത്തിനായാണ് വീഡിയോ കണ്ടതെന്നും മദ്യപാന പാര്‍ട്ടികളെക്കുറിച്ച് പഠിക്കുകയായിരുന്നുവെന്നുമാണ് ലക്ഷ്മണ് അന്ന് വിശദീകരിച്ചത്. മംഗളൂരിലെ മദ്യപാന പാര്‍ട്ടികളെക്കുറിച്ച് നിയമസഭയില് ചര്‍ച്ച നടക്കുമ്പോഴാണ് എം.എല്.എമാര് പോണ് വീഡിയോ കണ്ടത്. പിന്നീട് പിടിച്ചുനില്‍ക്കാനാവാതെ മൂവരും രാജിവെച്ചു.


തിരുവനന്തപുരം: ഐ.എസ്.എല്ലില് ഏറ്റവും കൂടുതല്‍പ്പേര് കളികാണാനെത്തുന്ന സ്‌റ്റേഡിയങ്ങളിലൊന്നാണ് കൊച്ചി. ബ്ലാസ്‌റ്റേഴ്‌സ് കളത്തിലിറങ്ങിയാല് കൊച്ചി മഞ്ഞക്കടലായി മാറാറുണ്ട്. വളരെ കാലത്തിനുശേഷം അന്താരാഷ്ട്ര ക്രിക്കറ്റ് മത്സരം തിരുവനന്തപുരത്തെത്തിയപ്പോള് തലസ്ഥാനവും കാര്യവട്ടവും നീലക്കടലായി മാറുകയായിരുന്നു.\nAlso Read: ‘എന്തിനായിരുന്നു 29 വര്‍ഷത്തെ ഇടവേള… ഞങ്ങള്‍ക്ക് ഇതിഹാസ താരങ്ങളുടെ മത്സരം നഷ്ടമായില്ലേ..?’; കാര്യവട്ടത്തുനിന്ന് കുഞ്ഞ് സച്ചിന് ആരാധകന്\nനീണ്ട 29 വര്‍ഷത്തെ കാത്തിരിപ്പിനൊടുവിലായിരുന്നു കാര്യവട്ടത്തെ ഗ്രീന്‍ഫീല്‍ഡ് സ്റ്റേഡിയത്തില് ഒരു അന്താരാഷ്ട്ര ക്രിക്കറ്റ് മത്സരം വിരുന്നെത്തുന്നത്. മഴയുറപ്പാണെന്നറിഞ്ഞിട്ടും സ്റ്റേഡിയത്തില് എത്തിയ കാണികളുടെ എണ്ണം കേരളത്തിന് ക്രിക്കറ്റിനോടുള്ള സ്‌നേഹം കാണിക്കുന്നതായിരുന്നു.\nമത്സരശേഷം ഇന്ത്യന് നായകന് വിരാട് കോഹ്‌ലിയും ഈ ആരാധക പിന്തുണയെക്കുറിച്ച് സംസാരിക്കുകയുണ്ടായി. മഴ തുടര്‍ന്നിട്ടും കളി കാണാനായി ക്ഷമയോടെ കാത്തിരുന്ന കാണികള് തീര്‍ച്ചയായും മത്സരം അര്‍ഹിച്ചിരുന്നുവെന്നായിരുന്നു കോഹ്‌ലി പറഞ്ഞത്.\nഈ നാട്ടില് കൂടുല് മത്സരങ്ങള് നടക്കാത്തതെന്തേയെന്ന അത്ഭുതവും കോഹ്‌ലി പങ്കുവെക്കുകയുണ്ടായി. ‘മഴ തുടര്‍ന്നിട്ടും കളി കാണാനായി ക്ഷമയോടെ കാത്തിരുന്ന കാണികള് തീര്‍ച്ചയായും മത്സരം അര്‍ഹിച്ചിരുന്നു. ഇവിടെ കൂടുതല് മത്സരങ്ങള് നടക്കാത്തതില് തനിക്ക് അത്ഭുതം തോന്നുന്നുകയാണ്. മനോഹരമായ സ്റ്റേഡിയവും ഔട്ട് ഫീല്‍ഡുമാണ് ഗ്രീന്‍ഫീല്‍ഡ് സ്റ്റേഡിയത്തിലേത്. കാണികളുടെ പിന്തുണയെക്കുറിച്ച് പറയാന് വാക്കുകളില്ല. കോഹ്‌ലി പറഞ്ഞു.\nDont Miss: നോട്ടു നിരോധനം വലിയ ദുരന്തമായിരുന്നു; വീണ്ടുവിചാരമില്ലാത്ത പ്രവൃത്തി നൂറുകണക്കിനാളുകളുടെ ജീവിതമാര്‍ഗം ഇല്ലാതാക്കിയെന്നും രാഹുല്\nഇന്നലെ കാര്യവട്ടത്ത് കളി കാണാനെത്തിയ ആരാധകരും ഈ ചോദ്യം ഉയര്‍ത്തുന്നുണ്ടായിരുന്നു. ഒരു കുഞ്ഞ് ആരാധകന് തന്റെ സങ്കടം ഒരു കടലാസില് എഴുതി കാണിച്ച ചിത്രം ബി.സി.സി.ഐ അവരുടെ വെബ്സൈറ്റില് പങ്കു വെക്കുകയും ചെയ്തിരുന്നു. ‘എന്തുകൊണ്ടാണ് 29 വര്‍ഷത്തിനുശേഷം..? ഇത്രയും വലിയ ഇടവേള ഞങ്ങള്‍ക്ക് നിരവധി ഇതിഹാസങ്ങളെ നഷ്ടമാക്കി’ എന്നായിരുന്നു കൊച്ചു ആരാധകന്റെ കൈയിലെ ബാനറില് എഴുതിയിരുന്നത്. സച്ചിന്റെ ചിത്രത്തോടൊപ്പമായിരുന്നു ബാനര്.\nവനിതാ ടി-ട്വന്റി ലോകകപ്പില് സെമി ബെര്‍ത്തുറപ്പിച്ച ഇന്ത്യന് ടീമിന് പിന്തുണയുമായി കോഹ്‌ലിയും സൈന നെഹ്‌വാളും


സുഹൃത്തിന്റെ പിതാവിന് കരൾ പകുത്ത് നൽകി; ശസ്ത്രക്രിയയ്ക്കിടെ പക്ഷാഘാതം വന്നതോടെ കൈയ്യൊഴിഞ്ഞ് സുഹൃത്ത്; ലക്ഷങ്ങളുടെ ചികിത്സയ്ക്ക് വഴിയില്ലാതെ കിടപ്പിലായി രഞ്ജു; വേണം സുമനസുകളുടെ കരുതൽ - BIGNEWSLIVE | Latest Malayalam News\nസുഹൃത്തിന്റെ പിതാവിന് കരൾ പകുത്ത് നൽകി; ശസ്ത്രക്രിയയ്ക്കിടെ പക്ഷാഘാതം വന്നതോടെ കൈയ്യൊഴിഞ്ഞ് സുഹൃത്ത്; ലക്ഷങ്ങളുടെ ചികിത്സയ്ക്ക് വഴിയില്ലാതെ കിടപ്പിലായി രഞ്ജു; വേണം സുമനസുകളുടെ കരുതൽ\nകൊച്ചി: ഗുരുതരാവസ്ഥയിലായ സുഹൃത്തിന്റെ പിതാവിന്റെ ജീവൻ രക്ഷിക്കാൻ സ്വന്തം കരൾ പകുത്തുനൽകിയ യുവാവ് ദുരിതക്കയത്തിൽ. ചികിത്സയ്ക്കിടെ പക്ഷാഘാതം (സ്‌പൈനൽ സ്‌ട്രോക്ക്) വന്നതോടെ സുഹൃത്തും പിതാവും യുവാവിനെ കൈയ്യൊഴിയുകയായിരുന്നു.\nമറ്റൊരു ജീവൻ രക്ഷിക്കാനായി രക്തബന്ധമൊന്നും ഇല്ലാതിരുന്നിട്ടുപോലും സ്വന്തം കരൾ പകുത്തുനൽകാൻ സന്മനസ് കാണിച്ച തിരുവനന്തപുരം സ്വദേശി രഞ്ജു(42)വാണ് ഇപ്പോൾ ദുരിതത്തിലായിരിക്കുന്നത്. സുഹൃത്തിന്റെ പിതാവിനാണ് കരൾ പകുത്തുനൽകിയ ശസ്ത്രക്രിയ കഴിഞ്ഞതോടെ രഞ്ജു കിടപ്പിലായി. എട്ടു മാസത്തിലധികമായി ചികിത്സയിലാണ് രഞ്ജു.\nബഹ്‌റൈനിൽ ജോലിയുണ്ടായിരുന്ന രഞ്ജു ലീവിനു നാട്ടിലെത്തിയപ്പോഴായിരുന്നു ദുരിതം നിറഞ്ഞ തീരുമാനമെടുത്തത്. തന്റെ പിതാവിന് ഗുരുതര കരൾ രോഗമാണെന്നും ഒരാഴ്ചയ്ക്കകം ശസ്ത്രക്രിയ നടത്തിയില്ലെങ്കിൽ അപകടമാണെന്നും ഒരു സുഹൃത്ത് അപേക്ഷിച്ചു പറഞ്ഞതോടെ കരൾ പകുത്തുകൊടുക്കാൻ രഞ്ജു തീരുമാനിച്ചു. രഞ്ജുവിന്റെ രക്തഗ്രൂപ്പ് യോജിക്കുന്നതിനാൽ മറ്റൊന്നും ചിന്തിക്കാതെ രഞ്ജു ശസ്ത്രക്രിയയ്ക്ക് തയ്യാറാവുകയായിരുന്നു. കൊച്ചിയിലെ സ്വകാര്യ ആശുപത്രിയിലായിരുന്നു ശസ്ത്രക്രിയ. പക്ഷേ, ഇതു കഴിഞ്ഞതോടെ ജീവിതം കിടക്കയിലായി.\nസുഹൃത്ത് കൈയ്യൊഴിഞ്ഞതാണ് രഞ്ജുവിനെ ദുരിതക്കയത്തിലേക്ക് തള്ളിവിട്ടത്. ആദ്യത്തെ ആശുപത്രിബിൽ സുഹൃത്ത് അടച്ചു. പിന്നീട് വിളിച്ചാൽ ഇവർ ഫോൺപോലും എടുക്കാതായി. വീടന്വേഷിച്ചു ചെന്നെങ്കിലും അവർ അവിടെനിന്നു താമസം മാറി പോയിരുന്നു. രഞ്ജു സ്വന്തം ചെലവിൽ എട്ടുമാസത്തോളം ചികിത്സ നടത്തി. പത്തുലക്ഷത്തോളം രൂപ ഇതിനോടകം ചെലവായി. നിലവിൽ ചികിത്സയുടെ ഭാഗമായി ഇടപ്പള്ളിയിൽ കഴിയുകയാണ് രഞ്ജു.\nദുബായിൽനിന്ന് നാട്ടിൽ കോഴ്‌സ് പഠിക്കാനെത്തിയ സഹോദരിയാണ് രഞ്ജുവിന് കൂട്ടിരിക്കുന്നത്. സഹോദരനെ പരിപാലിക്കേണ്ടതിനാൽ സഹോദരിക്ക് ജോലിക്കുപോകാനും സാധിക്കുന്നില്ല. ബാക്കിയുള്ള സ്വർണാഭരണങ്ങൾ വിറ്റാണ് നിലവിൽ ഈ കുടുംബം ചികിത്സ നടത്തുന്നത്. നല്ല ചികിത്സ ലഭിച്ചാൽ എഴുന്നേറ്റു നടക്കാനാകുമെന്നാണ് ഡോക്ടർമാർ പറയുന്നത്. എന്നാൽ, സാമ്പത്തികമായി ഇനി ഒന്നും ബാക്കിയില്ലാത്തതിനാൽ രഞ്ജുവിന്റെ ചികിത്സ മുടങ്ങുന്ന സ്ഥിതിയാണ്. രഞ്ജുവിനെ സഹായിക്കാൻ ചികിത്സാ സഹായനിധി രൂപവത്കരിച്ചിട്ടുണ്ട്. ഇനി സുമസുകളുടെ സഹായമാണ് ഈ യുവാവിന് വേണ്ടത്.\nസൗത്ത് ഇന്ത്യൻ ബാങ്ക് ആറ്റിങ്ങൽ ശാഖയിൽ അക്കൗണ്ട് നമ്പർ: 0114053000109508. ഐഎഫ്എസ്‌സി: SIBL0000114. ഫോൺ: 7012189860.\nചിത്രകാരനും സംവിധായകനുമായ ജ്യോതി പ്രകാശ് അന്തരിച്ചു\nമഹാഭാരതത്തിലൂടെ തിളങ്ങിയ താരം സതീഷ് കൗള് കൊവിഡ് ബാധിച്ചു മരിച്ചു


വായനാപുരം: March 2011\nദേശാഭിമാനി ലേഖനം, 2011 മാർച്ച് 9\nപ്രധാനമന്ത്രി മന്‍മോഹന്‍സിങ്ങിന്റെ ഒരു പ്രഖ്യാപനത്തോട് നമുക്ക് യോജിക്കേണ്ടിവരും. തന്റെ സര്‍ക്കാര് 'ചക്കടാവണ്ടി'യല്ല എന്ന പ്രസ്താവനയോട്. ചക്കടാവണ്ടിയെന്നല്ല, 'ചത്തകുതിര' എന്നാവും കൂടുതല് യോജിച്ച പരിഹാസപ്പേര്. സ്വന്തക്കാരായ ഏതാനും 'വിദ്യാര്‍ഥി'കളുമായുള്ള സംഭാഷണത്തില് 'പ്രൊഫസര്' അത്ര സംതൃപ്തനല്ല എന്ന് അദ്ദേഹത്തെ അകമഴിഞ്ഞ് സ്നേഹിക്കുന്ന കോര്‍പറേറ്റ് മാധ്യമങ്ങള്‍പോലും മനസിലാക്കിയിട്ടുണ്ട്. കഴിഞ്ഞ രണ്ടു പതിറ്റാണ്ടായി ഡോക്ടര് സിങ്ങിനെ ഏറെ ആരാധിച്ചുവരുന്നു ഇലക്ട്രോണിക് മാധ്യമങ്ങളുടെ അധിപന്മാരും പത്രാധിപന്മാരും. സ്വതന്ത്രമായി പറയാന് അവര് അനുവദിച്ചിട്ടുപോലും അദ്ദേഹം നിര്‍വീര്യനായും പ്രതിരോധാവസ്ഥയിലും കാണപ്പെട്ടു. പത്രാധിപന്മാര് കൂടുതല് മെച്ചപ്പെട്ടവരായി എന്നല്ല അതിനര്‍ഥം. ശരിയായ ചോദ്യങ്ങള് ചോദിക്കുക എന്നതാണ് പത്രപ്രവര്‍ത്തനത്തിന്റെ മര്‍മം. എന്നാല്, അവര് അതില്‍നിന്ന് ഒഴിഞ്ഞുമാറി. അഴിമതിയെക്കുറിച്ച് ഉത്സാഹത്തോടെ ചോദ്യങ്ങള് ചോദിച്ചുവെങ്കിലും തങ്ങള് വര്‍ഷങ്ങളായി ആരാധിച്ചുകൊണ്ടിരിക്കുന്ന നയപരമായ ആള്‍ത്താരയില് (സര്‍ക്കാര്) നിന്നും നയങ്ങളില്‍നിന്നുമാണ് ഈ അഴിമതി ഒഴുകിപ്പരന്നുകൊണ്ടിരിക്കുന്നത് എന്ന കാര്യം അവര്‍ക്ക് തോന്നിയതേയില്ല. അതേ നയങ്ങള്‍തന്നെ തുടരുമെന്ന് വീണ്ടും ഉറപ്പുലഭിക്കാന് അത്യാഗ്രഹമുണ്ട് എന്ന് സൂചിപ്പിക്കുന്നവിധത്തിലാണ് പത്രാധിപന്മാര് ഉന്നയിച്ച ചില ചോദ്യങ്ങള്. അഴിമതിയെ സംബന്ധിച്ചാണെങ്കില്‍പ്പോലും ചില മന്ത്രിമാരുടെ പ്രവര്‍ത്തനങ്ങളെക്കുറിച്ചോ അഥവാ പ്രധാനമന്ത്രിയുടെ ഓഫീസിലോ മന്ത്രിസഭയിലോ ഉള്ള ചിലരുടെ തെറ്റായ നടപടികളെക്കുറിച്ചോ ആയിരുന്നു ചോദ്യങ്ങള്. മന്‍മോഹന്‍സിങ്ങിന്റെ മാര്‍ഗനിര്‍ദേശത്തിന്‍കീഴില് നടപ്പാക്കപ്പെടുന്ന രാജ്യത്തിന്റെ അടിസ്ഥാനപരമായ നയങ്ങള് അപകടകരമാണെന്നോ വിനാശകരമാണെന്നോ സൂചിപ്പിക്കുന്ന തരത്തിലുള്ള ചോദ്യങ്ങളൊന്നും ഉയര്‍ന്നുവന്നില്ല. എന്നാല്, 1991ല് എഴുതിത്തയ്യാറാക്കിയ പുത്തന് ഉദാരവല്‍ക്കരണ സാമ്പത്തിക ചട്ടക്കൂട് അത്ഭുതകരവും കുറ്റമറ്റതുമാണെന്ന് ആദ്യമേ അംഗീകരിച്ചുകഴിഞ്ഞാല് പിന്നെ, ആ നാടകത്തില് ആരാണ് തെറ്റായി അഭിനയിക്കുന്നത് എന്ന തരത്തിലേക്ക് ചോദ്യങ്ങള് പരിമിതപ്പെട്ടുപോകുന്നു. കോര്‍പറേറ്റുകളുടെ ക്രൂരകൃത്യങ്ങളെ സംബന്ധിച്ചാണെങ്കില്, മറ്റ് ചോദ്യങ്ങള്‍ക്കൊന്നും സാധ്യതയില്ലെങ്കിലേ പത്രാധിപന്മാര് ആ മേഖലയിലേക്ക് കടക്കുന്നുള്ളു - അതും സ്വന്തം അപകടസാധ്യത നോക്കി മാത്രം. 2ജി സ്പെക്ട്രത്തെയും അതിന്റെ വില്‍പ്പനയില് ലേല വ്യവസ്ഥ ഉണ്ടാവാത്തതിനെയും സംബന്ധിച്ചായിരുന്നു ആദ്യ ചോദ്യം. ന്യായംതന്നെ. എന്നാല് ഇവിടെ എന്തോ ഒന്ന് നാം കാണാതെ പോകുന്നുണ്ടല്ലോ. യഥാര്‍ഥത്തില് സ്പെക്ട്രത്തിന്റെ കാര്യത്തില് ലേലം നടന്നിട്ടുണ്ട്-വളരെ വിജയകരമായ ലേലം. എന്നാല്, അത് നടത്തിയത് സര്‍ക്കാരല്ല എന്നുമാത്രം. മറിച്ച് കോര്‍പറേറ്റ് മേഖലയിലെ ചങ്ങാതികളാണ് തുച്ഛമായ വിലയ്ക്ക് ലേലംകൊണ്ടത്. സ്വകാര്യ കച്ചവടക്കാര്‍ക്ക് സ്പെക്ട്രം വില കുറച്ചു കിട്ടിയതുകൊണ്ടാണ് ഉപയോക്താക്കള്‍ക്ക് കുറഞ്ഞനിരക്കില് മൊബൈല് സൌകര്യം ലഭിക്കുന്നതെന്ന വാദം പച്ചക്കള്ളമാണ്. വളരെ വലിയ തുകയ്ക്ക് സ്പെക്ട്രം രണ്ടാമതും വില്‍പ്പന നടത്തപ്പെട്ടതിനുശേഷംപോലും ഉപയോക്താവിന് കുറഞ്ഞ ചെലവില് സേവനം ലഭ്യമാകുന്നുണ്ട്. ഈ കൊള്ളസംഘം സ്വകാര്യലേലത്തിലൂടെ വലിയ ലാഭം നേടിയെടുത്തതിന് ശേഷവും അത് സാധിക്കുന്നു. ഇങ്ങനെയുള്ള ഇരട്ട ലേലം ഒഴിവാക്കപ്പെട്ടിരുന്നുവെങ്കില്, ഉപയോക്താവിനുണ്ടാകുമായിരുന്ന മെച്ചം, ഇതിനേക്കാളൊക്കെ വലുതാകുമായിരുന്നു. ഇതോടൊപ്പംതന്നെ, മന്ത്രിമാരും മന്ത്രിപദവികളും ഐക്യംതന്നെയും ലേലംചെയ്തു വില്‍ക്കപ്പെട്ടു! ഒരേ സമയം രണ്ടു ലേലം! അതും ഒരൊറ്റ പൈസയും കിട്ടാതെ! 'കള്ളപ്പണ'ത്തെ സംബന്ധിച്ച്, വളരെ അമൂര്‍ത്തവും അവ്യക്തവുമായ ചോദ്യവും അത്രതന്നെ അമൂര്‍ത്തവും അവ്യക്തവുമായ ഉത്തരവുമാണുണ്ടായത്. സ്വിസ്ബാങ്കുകളില് രഹസ്യമായി സൂക്ഷിക്കുന്ന നിയമവിരുദ്ധമായ ഫണ്ടുകളെക്കുറിച്ച് ഒറ്റ ചോദ്യവുമുണ്ടായില്ല. ഇതു സംബന്ധിച്ച് സര്‍ക്കാരിന്റെ പക്കലുള്ള പേരുകള് എന്തുകൊണ്ട് പുറത്തുവിടുന്നില്ല എന്ന ചോദ്യവും ഉയര്‍ന്നില്ല. ഗ്ളോബല് ഫിനാന്‍ഷ്യല് ഇന്റഗ്രിറ്റിയുടെ റിപ്പോര്‍ട്ട് അനുസരിച്ച്, ഇത്തരം നിയമവിരുദ്ധമായ ഫണ്ടുകളുടെ ഒഴുക്ക്, ദിവസത്തില് ശരാശരി 240 കോടി രൂപ എന്ന നിരക്കിലാണ്. 2004നും 2009നും ഇടയ്ക്കുള്ള അഞ്ചുവര്‍ഷക്കാലത്ത് 4.3 ലക്ഷം കോടി രൂപയാണ് ഇങ്ങനെ നഷ്ടപ്പെട്ടത്. (2 ജി സ്പെക്ട്രം അഴിമതിയിലൂടെ നഷ്ടപ്പെട്ട തുകയുടെ രണ്ടിരട്ടിയിലധികം!) ഉന്നതരായ വ്യക്തികളും സ്വകാര്യ കമ്പനികളുമാണ് ഇന്ത്യയില്‍നിന്ന് നിയമവിരുദ്ധമായി വിദേശത്തേക്ക് പണം ഒഴുക്കിക്കൊണ്ടിരിക്കുന്നത്. പ്രധാനമന്ത്രിയോട് ചോദിക്കാന് പറ്റിയ വിഷയംതന്നെയാണിത്. എന്നാല്, ആരും അതിന് മുതിര്‍ന്നില്ല. ഇങ്ങനെ രാജ്യത്തിന്റെ സമ്പത്ത് വിദേശത്തേക്ക് കടത്തുന്നവര്‍ക്ക് മാപ്പുനല്‍കുന്നതിനുവേണ്ടി മന്‍മോഹന്‍സിങ് സര്‍ക്കാര് ആവിഷ്കരിക്കുന്ന പദ്ധതികളെക്കുറിച്ചും ചോദ്യങ്ങളൊന്നുമുണ്ടായില്ല. ഇത്തരക്കാരെ സംരക്ഷിക്കുന്ന മന്‍മോഹന് സര്‍ക്കാര് സാധാരണക്കാരെ ദ്രോഹിക്കാന് കൂടുതല് കൂടുതല് കര്‍ശന നിയമങ്ങളുണ്ടാക്കുന്നു; തൊഴില് നഷ്ടപ്പെട്ടവരുടെ അവകാശങ്ങള് വെട്ടിക്കുറയ്ക്കുന്നു; പൊതുവിതരണവ്യവസ്ഥ കൂടുതല് കൂടുതല് പരിമിതപ്പെടുത്തുന്നു; അസഹ്യമായ വിലക്കയറ്റത്തിനെതിരെ പ്രതിഷേധിക്കുന്നവരെ അറസ്റ്ചെയ്ത് ജയിലിലടയ്ക്കുന്നു! നാഷണല് ക്രൈം റെക്കോര്‍ഡ്സ് ബ്യൂറോയുടെ കണക്കനുസരിച്ച് ഇന്ത്യയില് 1995നുശേഷം ഏതാണ്ട് രണ്ടരലക്ഷം കൃഷിക്കാര് ആത്മഹത്യചെയ്തിട്ടുണ്ട്. അതേക്കുറിച്ച് പത്രാധിപന്മാര് പ്രധാനമന്ത്രിയോട് എന്തെങ്കിലും ചോദിക്കും എന്ന് പ്രതീക്ഷിക്കുന്നതുതന്നെ ബുദ്ധിമോശമായിരിക്കും. ഗ്രാമങ്ങളില്‍നിന്ന് പലായനംചെയ്യുന്നവരെക്കുറിച്ചും ചോദിക്കുമെന്ന് പ്രതീക്ഷിക്കേണ്ടതില്ല. മൂര്‍ച്ഛിച്ചുവരുന്ന തൊഴിലില്ലായ്മയും അവര്‍ക്ക് വിഷയമല്ല. പട്ടിണിയെക്കുറിച്ചും ചോദ്യമുണ്ടായില്ല. ഭക്ഷ്യസാധനങ്ങളുടെ വിലക്കയറ്റത്തെക്കുറിച്ച്, 8.5 ശതമാനം വളര്‍ച്ചനിരക്കുള്ള ഒരു രാജ്യത്ത് ദരിദ്രരെ സംബന്ധിച്ച് അതുണ്ടാക്കുന്ന ആഘാതവുമായി ബന്ധപ്പെടുത്തിക്കൊണ്ട്, ചോദ്യം വന്നത് ഒരു വിദേശിയില്‍നിന്നാണ്. മധ്യവര്‍ഗ ശ്രോതാക്കളെ സംബന്ധിച്ചുപോലും വിലക്കയറ്റം നീറുന്ന പ്രശ്നമാണെന്ന് നമ്മുടെ പത്രാധിപന്മാര്‍ക്ക് അറിയാത്തതല്ല. എന്നിട്ടും ആ പ്രശ്നം ഉന്നയിക്കാന് സിഎന്‍എന്നിലെ സാറാ സിഡ്നര് മാത്രമേ ഉണ്ടായുള്ളൂ. വിലക്കയറ്റവുമായി ബന്ധപ്പെട്ട് ഉന്നയിക്കപ്പെട്ട രണ്ടാമത്തെ ചോദ്യം, 'കാര്‍ഷിക മേഖലയില് നടപ്പാക്കേണ്ട ഘടനാപരമായ രണ്ടാംഘട്ട പരിഷ്കരണങ്ങളുടെ ആവശ്യകതയെ' സംബന്ധിച്ചതായിരുന്നു. വിലക്കയറ്റത്തെക്കുറിച്ചുള്ള മറ്റൊരു ചോദ്യത്തിന് ഉത്തരമേയുണ്ടായില്ല. അത് ദരിദ്രരെ സംബന്ധിച്ചതായിരുന്നില്ല; പട്ടിണിയെ സംബന്ധിച്ചതും ആയിരുന്നില്ല.2ജി സ്പെക്ട്രം അഴിമതിയില് നഷ്ടപ്പെട്ട തുകയും ദരിദ്രര്‍ക്കുള്ള സബ്സിഡിത്തുകയും ഫലത്തില് തുല്യമാണെന്ന് പ്രധാനമന്ത്രി പ്രസ്താവിച്ചപ്പോള്, ആരും എതിര്‍ത്തില്ല. വര്‍ഷത്തില് 80,000 കോടി രൂപയുടെ ഭക്ഷ്യ സബ്സിഡി അനുവദിക്കുന്ന ബജറ്റാണ് നമുക്കുള്ളത്. ഈ ഭക്ഷ്യധാന്യമെല്ലാം വിപണിവിലയ്ക്ക് വില്‍ക്കണം എന്ന് ചിലര് പറഞ്ഞേക്കാം. അവ വിപണിവിലയ്ക്ക് വില്‍ക്കാത്തതുകൊണ്ട്, അവയ്ക്ക് സബ്സിഡി നല്‍കുന്നതുകൊണ്ട്, 80,000 കോടി രൂപയുടെ നഷ്ടം സംഭവിക്കുന്നു എന്ന് നിങ്ങള് പറയുമോ? ലോകത്തെ ഏറ്റവും വലിയ പട്ടിണിക്കാരായ ജനങ്ങള്‍ക്ക് എറിഞ്ഞുകൊടുക്കുന്ന സബ്സിഡിയെയും കോര്‍പറേറ്റുകളുടെ കൊള്ളയെയും പ്രധാനമന്ത്രി ഒരേപോലെ കാണുന്നു എന്നതാണ് ഒന്നാമത്തെ കാര്യം. ഗ്ളോബല് ഹങ്കര് ഇന്‍ഡക്സില് ഉള്‍പ്പെടുത്തിയിട്ടുള്ള 84 രാജ്യങ്ങളില് 67-ാമത്തേതാണ് നമ്മുടെ സ്ഥാനം. അതിസമ്പന്നര്‍ക്കുള്ള സബ്സിഡികള് വര്‍ഷംപ്രതി കുതിച്ചുയരുന്നുവെന്നതാണ് രണ്ടാമത്തെ കാര്യം. അതേ അവസരത്തില്‍ത്തന്നെ, ശതകോടിക്കണക്കിനുള്ള ദരിദ്രര്‍ക്ക് നല്‍കുന്ന സബ്സിഡികള് കഴിഞ്ഞ ബജറ്റില് 450 കോടി രൂപ വെട്ടിക്കുറയ്ക്കുകയും ചെയ്തു. സബ്സിഡി നല്‍കുന്നതിനെ ചുമ്മാ വിമര്‍ശിച്ചുകൊണ്ടേയിരിക്കുന്നവര്, കാണാത്ത കാര്യമുണ്ട്: കോര്‍പറേറ്റ് ലോകത്തിന്, അവസരം കിട്ടുമ്പോഴെല്ലാം, പ്രത്യക്ഷമായും പരോക്ഷമായും സര്‍ക്കാര് ശതകോടിക്കണക്കിന് രൂപ പതിവായി കൈമാറിക്കൊണ്ടിരിക്കുന്നു. കഴിഞ്ഞ ബജറ്റില്, പ്രത്യക്ഷ കോര്‍പറേറ്റ് ആദായനികുതി, കസ്റംസ്നികുതി, എക്സൈസ് നികുതി എന്നീ മൂന്നിനങ്ങളില് മാത്രമായി5ലക്ഷം കോടി രൂപ സര്‍ക്കാര് ഇഷ്ടദാനം അനുവദിക്കുകയുണ്ടായി.2ജി സ്പെക്ട്രം അഴിമതിയില് ഉള്‍പ്പെട്ട തുകയുടെ രണ്ടര ഇരട്ടി വരും അത്. ഓരോ ബജറ്റിലും ഈ സൌജന്യങ്ങള് കൂടിക്കൂടി വരുന്നു. ഇങ്ങനെ പൊതുമുതല് കോര്‍പറേറ്റ് മേഖല കൊള്ളയടിക്കുന്നത് നമ്മുടെ മുഖ്യധാരാ മാധ്യമങ്ങള്‍ക്ക് വിഷയമേ അല്ല. ഡോ. മന്‍മോഹന്‍സിങ്ങാണല്ലോ ഭരിക്കുന്നത്. അതുകൊണ്ട്2ജി സ്പെക്ട്രം അഴിമതിയില് ഒരു പിടി വഴിവാണിഭക്കാര്‍ക്ക് നിസ്സാരമായ പണം കൈമാറിയതിനെക്കുറിച്ച് പത്രാധിപന്മാര് ചോദിച്ചപ്പോള്, ഡോ. സിങ്ങിന് വെറിപിടിച്ചത് മനസിലാക്കാവുന്നതേയുള്ളൂ. തന്റെ സര്‍ക്കാര് ഭക്ഷ്യ സബ്സിഡിക്കായി നീക്കിവയ്ക്കുന്ന 80,000 കോടി രൂപ 'നഷ്ടമായി' പത്രാധിപന്മാര് കരുതുന്നുണ്ടോ എന്നാണ് മന്‍മോഹന്‍സിങ്ങിന് അറിയേണ്ടിയിരുന്നത്. ദരിദ്രര്‍ക്കായി നീക്കിവയ്ക്കുന്ന സബ്സിഡികളെല്ലാം ഉപേക്ഷിക്കണം എന്ന് പത്രാധിപന്‍മാരില് നിരവധിപേര് ആഗ്രഹിക്കുന്നുമുണ്ടാവും. രാഷ്ട്രീയമായി ശരിയായ തലത്തില് ഇക്കാര്യം നടപ്പാക്കുന്നതിനെ 'കാര്യക്ഷമത', 'ശരിയായ ലക്ഷ്യനിര്‍ണയം', 'വ്യവസ്ഥയെ സുഗമമാക്കിത്തീര്‍ക്കുക' എന്നൊക്കെയാണ് അവര് വിളിക്കുക. എന്നാല്, അതിസമ്പന്നരായ ഒരുപിടി ആളുകളിലേക്ക് കുത്തിയൊലിച്ചെത്തുന്ന സബ്സിഡികളുടെ കാര്യത്തില് അവര് ഒരിക്കലും അങ്ങനെ ആവശ്യപ്പെടുകയുമില്ല (അക്കൂട്ടത്തില് മാധ്യമ ഉടമകളുമുണ്ടല്ലോ). പത്രാധിപന്മാരുമായുള്ള ഈ കൂടിക്കാഴ്ചയ്ക്കിടയില് ഡോ. സിങ് പുതിയ മന്ത്രിതല സമിതിയുടെ കാര്യം പ്രസ്താവിക്കുകയുണ്ടായില്ല എന്നത് ആശ്വാസകരമായ സംഗതിതന്നെ. മന്ത്രിതല സമിതികളുടെ എണ്ണമെടുക്കാന് ഒരു സെന്‍സസ് തന്നെ വേണ്ടിവരും. താന് എത്ര മന്ത്രിതല സമിതികളുടെ അധ്യക്ഷനാണ് എന്ന് കണ്ടെത്താന്, ഒരുപക്ഷേ, പ്രണബ് മുഖര്‍ജിക്ക് അത് സഹായകമായെന്നിരിക്കും. യോഗം ചേരുമ്പോള് 'ക്ഷമിക്കണം, ഇത് ഏത് മന്ത്രിതല സമിതിയാണ്' എന്ന് അദ്ദേഹത്തിന് ക്ളേശത്തോടെ ചോദിക്കേണ്ടിവരില്ലല്ലോ. ഇതൊരു ചത്ത കുതിരയോ? അല്ല. ഇത് വിശ്വാസ്യത നഷ്ടപ്പെട്ട ഒരു മരത്തലയന് തന്നെ.\nPosted by ഇ.എ.സജിം തട്ടത്തുമല at 10:01 PM No comments: Links to this post\nനുണ നൂറുതവണ ആവര്‍ത്തിച്ചാല് സത്യമായി മാറും എന്ന ഗീബല്‍സിന്റെ സിദ്ധാന്തം അക്ഷരംപ്രതി പിന്തുടരുന്നവരാണ് കേരളത്തിലെ കോഗ്രസ് നേതാക്കള്. അന്യസംസ്ഥാന ലോട്ടറി ടിക്കറ്റ് കേരളത്തില് വിറ്റഴിക്കുന്നതിന് ധനമന്ത്രി തോമസ് ഐസക് പ്രോത്സാഹനം നല്‍കുന്നതായി പ്രതിപക്ഷനേതാവ് ഉമ്മന്‍ചാണ്ടിയും വി ഡി സതീശനുമൊക്കെ ആവര്‍ത്തിച്ച് പ്രചാരവേല നടത്തുകയാണ്. ഇപ്പോള് മുഖ്യമന്ത്രി വി എസിനെയും മകനെയുമൊക്കെ ഇതിലേക്ക് വലിച്ചിഴച്ചുകൊണ്ടുവരാനും ശ്രമം നടക്കുന്നു. സിക്കിം, ഭൂട്ടാന് ലോട്ടറി ടിക്കറ്റുകള് ഏറെക്കാലമായി കേരളത്തില് വിറ്റഴിക്കുന്നു. ഇത് കേരളത്തിലെ പാവപ്പെട്ട ജനങ്ങള് അധ്വാനിച്ചുണ്ടാക്കിയ പണം അന്യസംസ്ഥാന ലോട്ടറി ഏജന്റുമാര്‍ക്ക് കൊള്ളചെയ്തെടുക്കാന് അവസരം സൃഷ്ടിക്കുകയാണെന്നതില് സംശയമില്ല. അന്യ സംസ്ഥാന ലോട്ടറി ടിക്കറ്റ് കേരളത്തില് വില്‍പ്പന നടത്തുന്നതു വഴി ദിവസംപ്രതി 22.6 കോടി രൂപ തട്ടിയെടുക്കുന്നു എന്ന ഒരു കണക്കും അവതരിപ്പിച്ചു കാണുന്നുണ്ട്. അതെന്തുമാകട്ടെ, അന്യസംസ്ഥാന ലോട്ടറികള് കേരളത്തില് വിറ്റഴിക്കുന്നത് തടയണമെന്നതില് ഇടതുപക്ഷ ജനാധിപത്യമുന്നണിക്ക് വ്യത്യസ്തമായ അഭിപ്രായമില്ല. അതിനുള്ള അധികാരം സംസ്ഥാന സര്‍ക്കാരിനില്ലെന്നതാണ് പ്രശ്നം. ലോട്ടറി വിഷയത്തിലുള്ള കേന്ദ്രനിയമം സംസ്ഥാന സര്‍ക്കാരിന് ഈ അധികാരം നിഷേധിച്ചിരിക്കുകയാണ്. അതുകൊണ്ടുതന്നെ കേന്ദ്ര ലോട്ടറിനിയമത്തില് ഭേദഗതിവരുത്തി സിക്കിം, ഭൂട്ടാന് ലോട്ടറി ടിക്കറ്റ് കേരളത്തില് വിറ്റഴിക്കുന്നത് തടയണമെന്ന് കേരളത്തിലെ ഇടതുജനാധിപത്യ മുന്നണി സര്‍ക്കാര് ദീര്‍ഘകാലമായി ആവശ്യപ്പെടുന്നതാണ്. ഏറ്റവും ഒടുവില് ജനുവരി 27ന് സംസ്ഥാന ധനമന്ത്രി തോമസ് ഐസക് കേന്ദ്ര ആഭ്യന്തരമന്ത്രി പി ചിദംബരത്തിന് ഒരു കത്തെഴുതി. ലോട്ടറിനിയമം ലംഘിച്ച് ഭൂട്ടാന്, സിക്കിം ലോട്ടറി ടിക്കറ്റുകള് കേരളത്തില് വിറ്റഴിക്കുന്നത് തടയണമെന്നും അന്യസംസ്ഥാന ലോട്ടറികള് സംസ്ഥാനത്തിനകത്ത് വിറ്റഴിക്കുന്നത് തടയാന് സംസ്ഥാന സര്‍ക്കാരിന് അധികാരം നല്‍കിക്കൊണ്ട് കേന്ദ്ര ലോട്ടറിനിയമത്തില് ഭേദഗതി വരുത്തണമെന്നുമാണ് ധനമന്ത്രി കത്തില് ആവശ്യപ്പെട്ടത്. ഈ കത്തിന് കേന്ദ്രമന്ത്രി ചിദംബരം അയച്ച മറുപടി ഡോ. തോമസ് ഐസക് പത്രസമ്മേളനത്തില് പരാമര്‍ശിക്കുകയുണ്ടായി. അന്യസംസ്ഥാന ലോട്ടറിയുടെ വില്‍പ്പന തടയാനുള്ള അധികാരം സംസ്ഥാന സര്‍ക്കാരുകള്‍ക്ക് വിട്ടുകൊടുക്കാന് സാധ്യമല്ലെന്നാണ് ഖണ്ഡിതമായും ചിദംബരം വ്യക്തമാക്കിയിരിക്കുന്നത്. ഈ തര്‍ക്കത്തില് മധ്യസ്ഥം വഹിക്കാന് തയ്യാറാണെന്നും ചിദംബരം നിര്‍ദേശിക്കുന്നു. ചിദംബരത്തിന്റെ ഈ കത്ത് പ്രതിപക്ഷനേതാവ് ഉമ്മന്‍ചാണ്ടിക്കും രമേശ് ചെന്നിത്തലയ്ക്കും വി ഡി സതീശനുമുള്ള വ്യക്തമായ മറുപടിയാണ്. കേരളത്തില് അന്യസംസ്ഥാന ലോട്ടറി ടിക്കറ്റുകള് വിറ്റഴിക്കുന്നത് സംസ്ഥാന സര്‍ക്കാരിന്റെ ഒത്താശയിലാണെന്ന പ്രതിപക്ഷത്തിന്റെ ആരോപണം പൂര്‍ണമായും പൊളിഞ്ഞിരിക്കുന്നു. തെരഞ്ഞെടുപ്പില് പ്രയോഗിക്കാന് കരുതിവച്ച ലോട്ടറി വിഷയം നനഞ്ഞ പടക്കംപോലെ ആയിരിക്കുന്നു. അതുകൊണ്ടാണ് ഇതേവരെ ഉന്നയിച്ച എല്ലാ ആരോപണവും പിന്‍വലിച്ച് ഉമ്മന്‍ചാണ്ടി മാപ്പ് പറയണമെന്ന് തോമസ് ഐസക് ആവശ്യപ്പെട്ടത്. ലോട്ടറി വിഷയത്തില് കോഗ്രസിന്റെ ഇരട്ടത്താപ്പും കള്ളക്കളിയും ഞങ്ങള് പലതവണ ചൂണ്ടിക്കാണിച്ചതാണ്. ലോട്ടറിക്കാര്‍ക്കെതിരെ ഒരുകേസും ഇനി എടുക്കില്ലെന്ന് കോടതിയില് കട്ടായം പറഞ്ഞ സര്‍ക്കാരിന്റെ മുഖ്യമന്ത്രിയായിരുന്നു ഉമ്മന്‍ചാണ്ടി. സാന്റിയാഗോ മാര്‍ട്ടിന് എന്ന ലോട്ടറി ഏജന്റിന്റെ യഥാര്‍ഥ സംരക്ഷകര് കോഗ്രസ് നേതാക്കളാണെന്ന് ഇതിനുമുമ്പുതന്നെ വ്യക്തമായതാണ്. ചിദംബരവും നളിനി ചിദംബരവുമാണ് മാര്‍ട്ടിനുവേണ്ടി പലതവണ കോടതിയില് വാദിച്ചത്. ഏറ്റവും ഒടുവില് കോഗ്രസിന്റെ അഖിലേന്ത്യാ ഔദ്യോഗിക വക്താവ് അഭിഷേക് മനു സിങ്വി കേരള ഹൈക്കോടതിയില് മാര്‍ട്ടിനുവേണ്ടി കേസ് വാദിച്ചു. തദ്ദേശഭരണ സ്ഥാപനങ്ങളിലെ തെരഞ്ഞെടുപ്പില് ഇത് വിവാദമായപ്പോള് അഭിഷേക് സിങ്വിയെ കോഗ്രസ് വക്താവിന്റെ സ്ഥാനത്തുനിന്ന് ഒഴിവാക്കിയതായി പ്രഖ്യാപനമുണ്ടായി. തെരഞ്ഞെടുപ്പ് കഴിഞ്ഞ ഉടന്‍തന്നെ അഭിഷേക് സിങ്വിയെ കോഗ്രസ് വക്താവായി വീണ്ടും നിയമിക്കുകയും ചെയ്തു. ഇത് ജനങ്ങളോടു കാണിച്ച വഞ്ചനയാണെന്നതില് സംശയമില്ല. സാന്റിയാഗോ മാര്‍ട്ടിനേക്കാളും വമ്പനായ മറ്റൊരു ലോട്ടറി ഏജന്റുണ്ട്- മണികുമാര് സുബ്ബ. സുബ്ബ അസമില്‍നിന്ന് ഒന്നിലധികംതവണ കോഗ്രസ് ടിക്കറ്റില് ജയിച്ച് പാര്‍ലമെന്റ് അംഗമായ ആളാണ്. കോഗ്രസിന് പ്രതിവര്‍ഷം 4000 കോടി രൂപ സംഭാവന നല്‍കുന്ന ആളാണ്. ഇവരെല്ലാം ലോട്ടറി ഏജന്റുമാരായി വിലസുകയും ഇവര്‍ക്കുവേണ്ടി കോഗ്രസ് അഖിലേന്ത്യാ നേതാക്കള് കോടതിയില് കേസ് വാദിക്കുകയും ചെയ്യുമ്പോള് അന്യസംസ്ഥാന ലോട്ടറി വില്‍പ്പന തടയാന് കേന്ദ്രനിയമത്തില് മാറ്റംവരുത്തുമെന്ന് പ്രതീക്ഷിക്കേണ്ടതില്ല. ചിദംബരത്തിന്റെ മറുപടിയോടെ എല്ലാം ഒരിക്കല്‍ക്കൂടി വ്യക്തമായിക്കഴിഞ്ഞു. ഒന്നുകില് കേരളത്തിന് ചിദംബരത്തിന്റെ മധ്യസ്ഥം സ്വീകരിക്കാം. ചിദംബരം അവിടെയും വാദിക്കുന്നത് ലോട്ടറി മാഫിയക്കുവേണ്ടിയായിരിക്കുമെന്നു വ്യക്തം. അതല്ലെങ്കില് കേസുമായി മുന്നോട്ടുപോകാം. കേന്ദ്രനിയമത്തില് മാറ്റംവരാത്തിടത്തോളംകാലം കോടതിവിധി അനുകൂലമാകുമെന്ന് ഉറപ്പിച്ചുപറയാനും വയ്യ. ഉമ്മന്‍ചാണ്ടിയും രമേശ് ചെന്നിത്തലയും വി ഡി സതീശനും ഇനിയും ജനങ്ങളെ വഞ്ചിക്കരുത്. അന്യസംസ്ഥാന ലോട്ടറിയില് കേന്ദ്രസര്‍ക്കാരിന്റെ താല്‍പ്പര്യം ലോട്ടറിമാഫിയക്ക് അനുകൂലമാണ്. നിയമത്തില് മാറ്റംവരുത്തി അന്യസംസ്ഥാന ലോട്ടറി വില്‍പ്പന തടയാന് സംസ്ഥാന സര്‍ക്കാരിന് അധികാരം നല്‍കാന് ആത്മാര്‍ഥതയുടെ കണികയെങ്കിലും അവശേഷിക്കുന്നുണ്ടെങ്കില് കോഗ്രസ് നേതാക്കള് കേന്ദ്രത്തോട് ആവശ്യപ്പെടണം. നുണ ആവര്‍ത്തിച്ചതിന് പരസ്യമായി മാപ്പ് പറയാനും തയ്യാറാകണം.\nPosted by ഇ.എ.സജിം തട്ടത്തുമല at 9:52 PM No comments: Links to this post\nദേശഭിമാനി മുഖപ്രസംഗം, 2011 മാർച്ച് 10\nലോട്ടറിപ്രശ്നത്തില് സിബിഐ അന്വേഷണം നടത്താന് കേന്ദ്രസര്‍ക്കാരിന് എന്തുകൊണ്ടാണ് വൈമുഖ്യം എന്ന കേരള ഹൈക്കോടതിയുടെ ചോദ്യം കേന്ദ്രവും കോഗ്രസും ഇക്കാര്യത്തില് നടത്തുന്ന കള്ളക്കളിയുടെ നിറുക പൊളിക്കുന്നുണ്ട്. ലോട്ടറിക്കാര്യത്തില് ഇടതുപക്ഷത്തിനും സംസ്ഥാനസര്‍ക്കാരിനും ഗൂഢതാല്‍പ്പര്യങ്ങളുണ്ടെന്ന് കേരളത്തിലെ ജനങ്ങളെ തെറ്റിദ്ധരിപ്പിക്കാന് തുടര്‍ച്ചയായ ശ്രമം നടത്തുന്ന അതേ ശക്തികള്‍തന്നെയാണ്, ലോട്ടറി സംബന്ധിച്ച ഗൌരവതരമായ അന്വേഷണമൊന്നുമുണ്ടാവരുത് എന്ന കാര്യത്തില് കടുത്ത ശാഠ്യം പുലര്‍ത്തുന്നത്. എന്തിനാണ് ഈ ഇരട്ടത്താപ്പ് എന്ന ചോദ്യം കോഗ്രസിനോടും അതിന്റെ നേതാക്കളോടും ചോദിക്കാന് ജനങ്ങളെ പ്രേരിപ്പിക്കുന്നുണ്ട് ഹൈക്കോടതിയുടെ ഈ ഇടപെടല്. സിബിഐ അന്വേഷണം വേണമെന്ന ആവശ്യവുമായി ഹൈക്കോടതിയെ സമീപിച്ചത് വി ഡി സതീശന് എംഎല്‍എയാണ്. അദ്ദേഹത്തിന്റെ പാര്‍ടിതന്നെയാണ് കേന്ദ്രം ഭരിക്കുന്നത്. ആ കേന്ദ്രത്തോട് ഈ വിഷയത്തില് സിബിഐ അന്വേഷണം നടത്തണമെന്ന് കേരളസര്‍ക്കാര്‍തന്നെ ആവശ്യപ്പെട്ടിട്ടുണ്ട്. സാങ്കേതിക കാരണങ്ങള് പറഞ്ഞ് അന്വേഷണം ഒഴിവാക്കാന് തീവ്രശ്രമം നടത്തുകയാണ് കേന്ദ്രം. ഈ സാഹചര്യത്തിലാണ് കേന്ദ്രം ഭരിക്കുന്ന പാര്‍ടിയുടെ നേതാവുതന്നെ സിബിഐ അന്വേഷണം തേടി ഹര്‍ജിയുമായി വന്നത് ആശ്ചര്യജനകമെന്ന് കോടതി വിശേഷിപ്പിച്ചത്. ഇതില് രാഷ്ട്രീയമുണ്ടെന്ന് അറിയാമെന്നും അത് മുന്‍നിര്‍ത്തി കോടതിയെ ഉപകരണമാക്കാന് ആരെയും അനുവദിക്കില്ലെന്നുംകൂടി കോടതി പറഞ്ഞതോടെ ജനങ്ങള്‍ക്ക് ചിത്രം കൂടുതല് വ്യക്തമായി കിട്ടുന്നുണ്ട്. ലോട്ടറി തട്ടിപ്പുകള്‍ക്കെതിരെ നിയമസാധ്യതകള് മുഴുവനുപയോഗിച്ച് നടപടികളെടുക്കുകയാണ് എല്‍ഡിഎഫ് സര്‍ക്കാര് ചെയ്തത്. ചില കാര്യങ്ങള് സംസ്ഥാനസര്‍ക്കാരിന്റെ പരിധിക്കപ്പുറത്താണ്. അതുകൊണ്ട് ആ കാര്യങ്ങളില് കേന്ദ്രത്തില്‍നിന്ന് നടപടിയുണ്ടാവണമെന്ന് അഭ്യര്‍ഥിക്കുകയുംചെയ്തു. കേന്ദ്രത്തില്‍നിന്ന് നടപടിയുണ്ടായില്ല. എന്നുമാത്രമല്ല, കേന്ദ്രഭരണത്തെ നയിക്കുന്ന കോഗ്രസിന്റെ പ്രമുഖരായ നേതാക്കള്‍തന്നെ ലോട്ടറിത്തട്ടിപ്പിലെ വമ്പന്മാര്‍ക്കുവേണ്ടി കോടതിയിലും പുറത്തും വാദിക്കുന്നതും രാജ്യം കണ്ടു. ലോട്ടറിതട്ടിപ്പുകാരുടെ വക്കാലത്തേറ്റെടുത്ത് കേരളഹൈക്കോടതിയിലും സുപ്രീംകോടതിയിലുമൊക്കെ ഹാജരായവരാണ് പി ചിദംബരം മുതല് മനു അഭിഷേക് സിങ്വിവരെയുള്ള കോഗ്രസ് നേതാക്കള്. ഇവരൊക്കെയാണ് ലോട്ടറി കാര്യത്തില് കേന്ദ്രം എന്തുചെയ്യണമെന്ന് നിശ്ചയിക്കാന് തക്കവണ്ണം സ്വാധീനവും അധികാരവുമുള്ളവര്. ഇങ്ങനെയുള്ളവര് നിര്‍ണായകസ്ഥാനങ്ങളിലിരിക്കുന്ന കോഗ്രസില്‍നിന്നും അതിന്റെ നേതൃത്വത്തിലുള്ള കേന്ദ്ര യുപിഎ സര്‍ക്കാരില്‍നിന്നും ലോട്ടറിത്തട്ടിപ്പുകാര്‍ക്കെതിരെ ചെറുനടപടികളെങ്കിലുമുണ്ടാവുമെന്ന് ബോധമുള്ള ഒരാളും കരുതില്ല. അതുകൊണ്ടുതന്നെയാണ് കേന്ദ്ര ലോട്ടറിനിയമം ഭേദഗതിപ്പെടുത്തണമെന്നതുമുതല് സിബിഐ അന്വേഷണം വേണമെന്നതുവരെയുള്ള കേരളത്തിലെ ഇടതുപക്ഷജനാധിപത്യമുന്നണി സര്‍ക്കാരിന്റെ തുടര്‍ച്ചയായ ആവശ്യങ്ങള്‍ക്കുമേല് നടപടിയുണ്ടാവാത്തത്. ഗൂഢതാല്‍പ്പര്യങ്ങളുള്ളത് കോഗ്രസിനും അതിന്റെ നേതാക്കള്‍ക്കുമാണ്. അതിന് മറയിടാനുള്ള ശ്രമത്തിന്റെ ഭാഗമാണ് എല്‍ഡിഎഫ് സര്‍ക്കാരിനും അതിനെ നയിക്കുന്നവര്‍ക്കുമെതിരായി കോഗ്രസ് ആരോപണങ്ങളുന്നയിക്കുന്നത്. അന്യസംസ്ഥാന ലോട്ടറികള്‍ക്കെതിരെ നടപടിയെടുക്കാന് സംസ്ഥാനത്തിന് അധികാരമുണ്ടെന്നാണ് ഉമ്മന്‍ചാണ്ടിയും കൂട്ടരും ഇവിടെ പ്രചരിപ്പിച്ചത്. എന്നാല്, അത്തരം നടപടികള് കൈക്കൊള്ളാന് വേണ്ട അധികാരം സംസ്ഥാനത്തിന് നല്‍കണമെന്ന കേരളത്തിന്റെ നിവേദനത്തില് ഉമ്മന്‍ചാണ്ടിതന്നെയും ഒപ്പുവച്ചിരുന്നുവെന്നു വന്നതോടെ ആ കള്ളം പൊളിഞ്ഞു. സുപ്രീംകോടതിയിലെ ലോട്ടറി കേസ് കേരളസര്‍ക്കാരിന് അനുകൂലമായി നീങ്ങിയിരുന്ന ഘട്ടത്തില് കേന്ദ്രസര്‍ക്കാരാണ് ആ അവസ്ഥ പൊളിക്കാന്‍വേണ്ടി ലോട്ടറി എന്നതില് ഓലൈന് ലോട്ടറിയുംപെടുമെന്ന നിര്‍വചനത്തോടെ ലോട്ടറി നിയന്ത്രണച്ചട്ടങ്ങള് ഭേദഗതിപ്പെടുത്തിയത്. കേന്ദ്രം പുറപ്പെടുവിച്ച ആ ചട്ടമാണ് കേരളത്തിന്റെ ഓലൈന് ലോട്ടറി നിരോധനത്തെ ത്രിശങ്കുവിലാക്കിയതും ഒരു പ്രൊമോട്ടര്‍ക്ക് ഒരുദിവസം 24 നറുക്കെടുപ്പുവരെ നടത്താമെന്ന അവസ്ഥ ഒരിക്കല് ഉണ്ടാക്കിവച്ചതും. കേരളം ഓലൈന് ലോട്ടറി നിരോധിച്ച് ചട്ടമുണ്ടാക്കിയപ്പോള് അതിനെ ചോദ്യംചെയ്ത് അത്തരം ലോട്ടറിക്കാര്‍ക്കുവേണ്ടി കോടതിയില് ഹാജരായത് പി ചിദംബരമാണ്. ആ ചിദംബരം ആഭ്യന്തരമന്ത്രിയായപ്പോഴാണ് ഓലൈന് നിയമവിധേയമാക്കുന്ന തരത്തിലുള്ള ചട്ടത്തില് ഭേദഗതി വരുത്തിയത്. അന്യസംസ്ഥാന ലോട്ടറിക്കെതിരെ നടപടിയെടുക്കാന് സംസ്ഥാനത്തിന് അവകാശമില്ല എന്നുമാത്രമല്ല, നടപടിയെടുക്കുന്ന കാര്യം കേന്ദ്രം പരിഗണിക്കണമെന്ന് നിര്‍ദേശിക്കാന് കോടതിക്ക് അവകാശമില്ല എന്നുപോലുമാണ് സുപ്രീംകോടതിയുടെ ഡിവിഷന് ബെഞ്ചിനു മുമ്പില് യുപിഎ സര്‍ക്കാരിനുവേണ്ടി ഹാജരായ അഡീഷണല് സോളിസിറ്റര് ജനറല് വാദിച്ചത്. ആ വാദമാണ് കേരളത്തെ കേസില് തോല്‍പ്പിച്ചത്. ഓലൈന് ലോട്ടറി നിരോധിച്ചതും അന്യസംസ്ഥാന ലോട്ടറികളുടെ നിയമലംഘനത്തെക്കുറിച്ച് വിജിലന്‍സ് അന്വേഷണം നടത്തിയതും ആ അന്വേഷണ റിപ്പോര്‍ട്ടിന്റെ അടിസ്ഥാനത്തില്, രജിസ്ട്രേഷന് ക്യാന്‍സല് ചെയ്യാതിരിക്കാന് കാരണമുണ്ടെങ്കില് കാണിക്കണമെന്നാവശ്യപ്പെട്ട് നോട്ടീസയച്ചതും യുഡിഎഫ് സര്‍ക്കാരല്ല, എല്‍ഡിഎഫ് സര്‍ക്കാരാണ്. ഓലൈന് ലോട്ടറിത്തട്ടിപ്പുകാര്‍ക്കെതിരായ നടപടി പിന്‍വലിക്കുമെന്ന് വിശദീകരിക്കുകയും ഇനി നടപടിയെടുക്കില്ല എന്നറിയിക്കുകയുംചെയ്യുന്ന സത്യവാങ്മൂലം സുപ്രീംകോടതിയില് സമര്‍പ്പിക്കുകയാണ് യുഡിഎഫ് സര്‍ക്കാര് ചെയ്തത്. ഈ സത്യവാങ്മൂലം കേരളതാല്‍പ്പര്യങ്ങള്‍ക്ക് അപകടകരമാണെന്ന് കണ്ടെത്തി അത് ഭേദഗതിപ്പെടുത്താന് അനുവദിക്കണമെന്ന് സുപ്രീംകോടതിയോട് അപേക്ഷിച്ചത് എല്‍ഡിഎഫ് സര്‍ക്കാരാണ്. അന്യസംസ്ഥാന ലോട്ടറിക്കെതിരെ നടപടിയെടുക്കാന് കേരളത്തിലെ എല്‍ഡിഎഫ് സര്‍ക്കാരിനുള്ള തടസ്സം ഇതുസംബന്ധിച്ച കേന്ദ്രനിയമത്തിന്റെ നാലാംവകുപ്പാണ്. അത് നീക്കം ചെയ്യണമെന്ന കേരളത്തിന്റെ ആവശ്യം അംഗീകരിക്കാന് കേന്ദ്രം തയ്യാറാവാത്തത്, ആ സര്‍ക്കാരിനെ നയിക്കുന്നത് ലോട്ടറിത്തട്ടിപ്പുകാരുടെ വക്താക്കളാണ് എന്നതുകൊണ്ടുതന്നെയാണ്. ഇക്കാര്യത്തില് എല്‍ഡിഎഫ് സര്‍ക്കാരിന് പൂര്‍ണ പ്രതിബദ്ധതയുള്ളതുകൊണ്ടാണ് വിജിലന്‍സ് അന്വേഷണം നടത്തിയത്. നിയമലംഘനം ചൂണ്ടിക്കാട്ടി കാരണം കാണിക്കല് നോട്ടീസ് നല്‍കിയത്. ഇതാണ് ഹൈക്കോടതിയില് ചോദ്യംചെയ്യപ്പെട്ടത്. അപ്പോഴാണ് മറ്റൊരു സംസ്ഥാനത്തെ ലോട്ടറിക്കെതിരെ നടപടിയെടുക്കാന് കേന്ദ്രത്തിനേ അധികാരമുള്ളൂവെന്ന് ഹൈക്കോടതിതന്നെ പറഞ്ഞത്. തട്ടിപ്പുലോട്ടറികള്‍ക്കെതിരായി നടപടിയെടുക്കാനുള്ള അധികാരം സ്ഥാപിച്ചുകിട്ടാനായി എല്‍ഡിഎഫ് സര്‍ക്കാര് സുപ്രീംകോടതിയില് പോയി. സുപ്രീംകോടതിയാകട്ടെ, കേന്ദ്രനടപടിയുണ്ടാവുമെന്ന് പ്രത്യാശിച്ചു. പക്ഷേ, നടപടിയുണ്ടായില്ല. സിബിഐ അന്വേഷണം വന്നാല് ഇക്കാര്യങ്ങളൊക്കെ പുറത്തുവരും. കോടതി ഇതൊക്കെ പരിശോധിക്കും. അത് കേന്ദ്രത്തെയും അതിനെ നയിക്കുന്ന പി ചിദംബരം അടക്കമുള്ളവരെയും പ്രതിക്കൂട്ടിലാക്കും. ഇതറിയാവുന്നതുകൊണ്ടാണ് കേരളം ആവശ്യപ്പെട്ട സിബിഐ അന്വേഷണം സാങ്കേതിക കാരണങ്ങള് പറഞ്ഞ് ഏതുവിധേനയും ഒഴിവാക്കാന് കേന്ദ്രം ശ്രമിക്കുന്നത്. അതിന്റെ ജാള്യം മറയ്ക്കാനാണ് കേരളത്തില് കോഗ്രസ് വീണ്ടും വീണ്ടും ലോട്ടറി ആരോപണത്തിന്റെ പുകമറ ഉയര്‍ത്തുന്നത്.\nഅന്നം മുട്ടിക്കുന്ന കശ്മലന്മാര്\nദേശാഭിമാനി മുഖപ്രസംഗം, 2011 മർച്ച് 9\nരണ്ടുരൂപയ്ക്ക് അരി നല്‍കുന്നത് തെരഞ്ഞെടുപ്പു കമീഷന് തടഞ്ഞത് തികച്ചും നിര്‍ഭാഗ്യകരമാണ്. രണ്ടു രൂപ അരി നല്‍കുന്നത് തെരഞ്ഞെടുപ്പു ചട്ടങ്ങളുടെ ലംഘനമാണെന്ന് കേരളത്തിലെ കെപിസിസി നേതൃത്വം തെരഞ്ഞെടുപ്പു കമീഷന് മുമ്പാകെ പരാതിപ്പെട്ടതിനെത്തുടര്‍ന്നാണ് അരിവിതരണം തടഞ്ഞതത്രെ. കമീഷന്റെ ഈ നടപടി നീതീകരണമില്ലാത്തതാണെന്ന് പറയേണ്ടിവന്നതില് ഖേദമുണ്ട്. കേരളത്തില് 70 ലക്ഷം കാര്‍ഡുടമകളുള്ളതില് 40 ലക്ഷത്തില്‍പ്പരം കുടുംബത്തിന് രണ്ട് രൂപയ്ക്ക് അരി നല്‍കാന് വളരെമുമ്പുതന്നെ തീരുമാനിച്ചതാണ്. സമൂഹത്തിലെ ദുര്‍ബലവിഭാഗങ്ങള്‍ക്കാണ് ഇത്തരത്തില് അരി നല്‍കുന്നത്. കേന്ദ്രസര്‍ക്കാര് ഭക്ഷ്യസുരക്ഷിതത്വം ഉറപ്പുവരുത്താന് ബില്ലുകൊണ്ടുവരാന് പോകുന്നതായി പറഞ്ഞുകേട്ടിട്ട് കാലമേറെയായി. എന്നാല്, കേരളത്തില് വളരെമുമ്പുതന്നെ ഇടതുപക്ഷ ജനാധിപത്യമുന്നണി സര്‍ക്കാര് സാര്‍വത്രികമായ പൊതുവിതരണ സമ്പ്രദായം നടപ്പാക്കി. അതുകൊണ്ടുതന്നെ ദേശീയതലത്തില് ജനങ്ങള് അനുഭവിക്കുന്ന വിലക്കയറ്റത്തിന്റെ ദുരിതം കേരളത്തിലെ ജനങ്ങള് അനുഭവിക്കേണ്ടിവരുന്നില്ല. മാതൃകാപരമായ പൊതുവിതരണ സമ്പ്രദായം നിലവിലുള്ള സംസ്ഥാനമാണ് കേരളം.\nകേന്ദ്രമാണ് ജനങ്ങളെ എപിഎല് എന്നും ബിപിഎല് എന്നും വേര്‍തിരിച്ചത്. കേന്ദ്രത്തിന്റെ കണക്കില് കേരളത്തില് 11 ലക്ഷമാണ് ബിപിഎല് കാര്‍ഡുടമകളുള്ളത്. കേരളത്തിന് അംഗീകരിക്കാനാവാത്തതാണ് ആ മാനദണ്ഡങ്ങള്. അര്‍ഹരായ ലക്ഷങ്ങള്‍ക്ക് ആനുകൂല്യങ്ങള് നിഷേധിക്കപ്പെടുന്ന സ്ഥിതിയാണുണ്ടാവുക. ഈ സാഹചര്യത്തിലാണ് പ്രതിമാസം 25,000 രൂപയില് താഴെ വരുമാനമുള്ളവര്‍ക്കും അഞ്ച് ഏക്കറില് താഴെ ഭൂമിയുള്ളവര്‍ക്കും രണ്ടു രൂപയ്ക്ക് അരി നല്‍കാന് തീരുമാനിച്ചത്. കാര്‍ഡുടമകള് പ്രതിമാസ വരുമാനം 25,000 രൂപയ്ക്ക് താഴെയാണെന്നും അഞ്ച് ഏക്കറില് അധികം ഭൂമി കൈവശമില്ലെന്നും സ്വയം സത്യവാങ്മൂലം നല്‍കിയാല് അവര്‍ക്കെല്ലാം രണ്ടുരൂപയ്ക്ക് അരി ലഭിക്കും. ഇത് ജനങ്ങള്‍ക്ക് വലിയ അനുഗ്രഹമാണ്. ഫെബ്രുവരി 23നാണ് മേല്‍പ്പറഞ്ഞ ചെറിയ വിഭാഗമൊഴികെ എല്ലാ കാര്‍ഡുടമകള്‍ക്കും രണ്ട് രൂപയ്ക്ക് അരി നല്‍കുമെന്ന് തീരുമാനിച്ചത്. തെരഞ്ഞെടുപ്പു പെരുമാറ്റച്ചട്ടം നിലവില്‍വന്നത് മാര്‍ച്ച് ആദ്യമാണ്. അതുകൊണ്ടുതന്നെ കേരളത്തില് ഇടതുപക്ഷ ജനാധിപത്യമുന്നണി ഒരുവര്‍ഷത്തിലധികമായി സ്വീകരിച്ചുവന്ന ബദല്‍നയം വ്യാപിപ്പിക്കുന്ന നടപടി തെരഞ്ഞെടുപ്പ് മുന്നില് കണ്ടുകൊണ്ട് സ്വീകരിച്ചതാണെന്നുപറയാന് കഴിയില്ല. അതുകൊണ്ടാണ് രണ്ടു രൂപയ്ക്ക് അരി നല്‍കുന്ന നടപടി തടഞ്ഞത് നീതീകരണമില്ലാത്തതാണെന്ന് ചൂണ്ടിക്കാണിക്കാന് കാരണം.\nജനങ്ങള്‍ക്ക് അനുകൂലമായി എല്‍ഡിഎഫ് സര്‍ക്കാര് നടപ്പാക്കുന്ന നയം കോഗ്രസ് നേതൃത്വത്തിന് സഹിക്കാനാവുന്നില്ല. രണ്ടാം യുപിഎ സര്‍ക്കാര് കോര്‍പറേറ്റ് ഉടമകള്‍ക്കും കൊള്ളക്കാര്‍ക്കും കള്ളപ്പണക്കാര്‍ക്കും കരിഞ്ചന്തക്കാര്‍ക്കും അഴിമതിക്കാര്‍ക്കും വേണ്ടിയാണ് ഭരണം നടത്തുന്നതെന്ന് ഇന്ത്യയിലെ അത്യുന്നത നീതിപീഠമായ സുപ്രീംകോടതിതന്നെ പല തവണ നിരീക്ഷണം നടത്തിയതാണ്. ജനങ്ങളെ കൊള്ളചെയ്ത പണമാണ് സ്വിസ് ബാങ്കിലും മറ്റ് വിദേശബാങ്കുകളിലും സുരക്ഷിതമായി നിക്ഷേപിച്ചത്. വിലക്കയറ്റം വളരെ രൂക്ഷമായിട്ടും സാര്‍വത്രികമായ പൊതുവിതരണ സമ്പ്രദായം നടപ്പാക്കാന് യുപിഎ സര്‍ക്കാര് തയ്യാറല്ലെന്ന് പ്രഖ്യാപിച്ചതാണ്. പുല്‍ത്തൊട്ടിയിലെ പട്ടിയുടെ നയം എന്നൊരു ചൊല്ലുണ്ട്. പുല്ലുതിന്നാന് പശുവിനെ അനുവദിക്കുകയില്ല; സ്വയം പുല്ല് തിന്നുകയുമില്ല. കോഗ്രസ് കേരളത്തിലെ പൊതുവിതരണ സമ്പ്രദായം പാടെ തകര്‍ത്തതാണ്.\nയുഡിഎഫ് അധികാരത്തില്‍വന്ന ഘട്ടത്തിലാണ് റേഷന് വിതരണ സമ്പ്രദായം അട്ടിമറിച്ചത്. റേഷന്‍ഷോപ്പിനുപകരം പൊതുവിതരണകേന്ദ്രമാക്കി മാറ്റി. റേഷന്‍കടകളിലെ പേരെഴുതിയ ബോര്‍ഡുപോലും മാറുകയാണുണ്ടായത്. സാര്‍വത്രികമായ പൊതുവിതരണത്തിന്റെ യഥാര്‍ഥ ശത്രുക്കളാണെന്ന് കേരളത്തിലെ കോഗ്രസ് നേതൃത്വം ഒരിക്കല്‍ക്കൂടി സ്വയം പ്രഖ്യാപിച്ചിരിക്കുകയാണ്. മാവേലി സ്റോര് സ്ഥാപിച്ചപ്പോള് വാമനസ്റോര് തുടങ്ങിയത് കേരളത്തിലെ കോഗ്രസ് നേതൃത്വമായിരുന്നു എന്നത് മറന്നുകൂടാ. യുഡിഎഫ് അധികാരത്തിലുള്ളപ്പോള് മാവേലി സ്റോറുകളും നീതിസ്റോറുകളും കസ്യൂമര് ഫെഡറേഷന് വില്‍പ്പന കേന്ദ്രങ്ങളും ശൂന്യമായിരുന്നു. അതുകൊണ്ടുതന്നെ ഇടതുപക്ഷ ജനാധിപത്യമുന്നണി ഭരണത്തില് കാര്യക്ഷമമായ പൊതുവിതരണസമ്പ്രദായം കൊണ്ടുവന്നത് യുഡിഎഫിന് തെല്ലും ഇഷ്ടപ്പെട്ടിരുന്നില്ല. കടുത്ത അസഹിഷ്ണുതയാണ് അവര് പ്രകടിപ്പിക്കുന്നത്.\n1982ല് 60 വയസ്സ് കഴിഞ്ഞ കര്‍ഷകത്തൊഴിലാളികള്‍ക്ക് 45 രൂപ പെന്‍ഷന് കൊടുക്കാന് നായനാര് സര്‍ക്കാര് തീരുമാനിച്ചപ്പോള് കര്‍ഷകത്തൊഴിലാളി പെന്‍ഷന് പ്രത്യുല്‍പ്പാദനപരമല്ലെന്നു പറഞ്ഞ് അതിനെ എതിര്‍ത്തു. 2001-2006 കാലഘട്ടത്തില് കര്‍ഷകത്തൊഴിലാളി പെന്‍ഷന് ഒരു രൂപപോലും വര്‍ധിപ്പിച്ചില്ല. 25 മാസം ഈ തുച്ഛമായ തുക കൊടുത്തതുമില്ല. ഇപ്പോള് കര്‍ഷകത്തൊഴിലാളികള്‍ക്കു മാത്രമല്ല, കയര്, കശുവണ്ടി, കൈത്തറി, ഖാദി, ബീഡി മേഖലയിലെല്ലാം പെന്‍ഷന് നല്‍കുന്നുണ്ട്. പെന്‍ഷന്‍തുക 110 രൂപയില്‍നിന്ന് 400 രൂപയായി വര്‍ധിപ്പിക്കുകയുംചെയ്തു. യുഡിഎഫ് ഭരണകാലത്ത് കര്‍ഷക ആത്മഹത്യ പെരുകി. ആത്മഹത്യചെയ്ത കര്‍ഷകരുടെ കുടുംബങ്ങള്‍ക്ക് ഒരാശ്വാസവും നല്‍കിയില്ല. ആത്മഹത്യചെയ്ത കര്‍ഷകരുടെ ആശ്രിതര്‍ക്ക് എല്‍ഡിഎഫ് സര്‍ക്കാര് 50,000 രൂപ നല്‍കി. കടം എഴുതിത്തള്ളി. ഇതൊന്നും യുഡിഎഫിന് ഉള്‍ക്കൊള്ളാന് കഴിയുന്നതല്ല. അവര്‍ക്ക് അലോസരം സൃഷ്ടിക്കുന്നതാണ്. യുഡിഎഫ് അധികാരത്തില്‍വന്നാല് ഇത്തരം ക്ഷേമപദ്ധതിയെല്ലാം അട്ടിമറിക്കുമെന്നതിന്റെ തെളിവാണ് തെരഞ്ഞടുപ്പു കമീഷന് നല്‍കിയ പരാതി. രണ്ടു രൂപയ്ക്ക് അരി നല്‍കുന്നത് അവര് അട്ടിമറിക്കുമെന്നു തീര്‍ച്ചയാണ്. അതുകൊണ്ടുതന്നെ രണ്ടു രൂപയ്ക്ക് അരി നല്‍കുന്ന നടപടി തടഞ്ഞതിനെതിരെ യുഡിഎഫിന്റെയും വിശേഷിച്ച് അതിന് നേതൃത്വം നല്‍കുന്ന കോഗ്രസിന്റെയും ക്രൂരതയ്ക്കെതിരെ ശക്തമായ പ്രതിഷേധം ഉയര്‍ന്നുവരേണ്ടതാണ്.\nമുഖ്യമന്ത്രി ഈ വിഷയം കേന്ദ്ര തെരഞ്ഞെടുപ്പു കമീഷന്റെ ശ്രദ്ധയില്‍പ്പെടുത്തി പരിഹാരം കാണുമെന്ന് പ്രഖ്യാപിച്ചത് സ്വാഗതാര്‍ഹമാണ്. യഥാര്‍ഥ വസ്തുതകള് മനസ്സിലാക്കി രണ്ടു രൂപയ്ക്ക് അരിവിതരണം നിര്‍ബാധം തുടരാന് അനുവദിക്കണമെന്ന് കേന്ദ്ര തെരഞ്ഞെടുപ്പു കമീഷനോട് ഞങ്ങള് അഭ്യര്‍ഥിക്കുന്നു. പാവപ്പെട്ടവന്റെ കഞ്ഞിയില് മണ്ണുവാരിയിടുന്ന അത്യന്തം ക്രൂരമായ നിലപാടില്‍നിന്ന് തെരഞ്ഞെടുപ്പുകാലത്തുപോലും പിന്തിരിയാന് കോഗ്രസ് നേതൃത്വം തയ്യാറല്ലെന്നതാണ് ഈ തടസ്സവാദം തെളിയിക്കുന്നത്. കോഗ്രസിന്റെ തനിനിറം തെരഞ്ഞെടുപ്പ് പടിവാതില്‍ക്കല് എത്തിനില്‍ക്കുന്ന സന്ദര്‍ഭത്തില്‍പ്പോലും മറനീക്കി പുറത്തുവന്നിരിക്കുന്നു-അങ്ങനെ പുറത്തുവരാന് സഹായിച്ചതില് ഉമ്മന്‍ചാണ്ടിയോടും കൂട്ടരോടും നന്ദി പറയാം.\nPosted by ഇ.എ.സജിം തട്ടത്തുമല at 9:36 PM No comments: Links to this post


June 21: വിശുദ്ധ അലോയ്സിയൂസ് ഗോണ്‍സാഗാ | MarianVibes\nHome Daily Saints June 21: വിശുദ്ധ അലോയ്സിയൂസ് ഗോണ്‍സാഗാ\nപതിനാറാം നൂറ്റാണ്ടിലാണ് വിശുദ്ധ അലോയ്സിയൂസ് ഗോണ്‍സാഗാ ജീവിച്ചിരുന്നത്.\nധാര്‍മ്മികമായി അധപതിച്ച നിലയിലും, ഭോഗാസക്തിയിലും മുഴുകി ജീവിച്ചിരുന്ന നിലയിലായിരിന്നു. തനിക്ക് ചുറ്റുമുള്ള പാപവസ്ഥ അലോയ്സിയൂസ് കാണുകയും, അതില് മനംമടുത്ത വിശുദ്ധന് താന് ഒരിക്കലും അതില് പങ്ക് ചേരുകയില്ല എന്ന് തീരുമാനമെടുക്കുകയും ചെയ്തു. ഒരു കുലീന കുടുംബത്തിലായിരുന്നു ജനനമെന്നതിനാല് വിനോദങ്ങള്‍ക്കായി അവന് ധാരാളം അവസരങ്ങള് ഉണ്ടായിരുന്നു. കുതിരസവാരിയും, കൊട്ടാരത്തിലെ പൂന്തോട്ടത്തില് നടത്തിയിരുന്ന വലിയ വിരുന്നുകളും അലോയ്സിയൂസിന് വളരെയധികം ഇഷ്ടമായിരുന്നു. എന്നാല് സദാചാരത്തിന് വിരുദ്ധമായ ആഘോഷ രീതികളാണെന്ന് കണ്ടാല് വിശുദ്ധന് ഉടന് തന്നെ അവിടം വിടുമായിരുന്നു.\nഅവന് അവരെ വൃത്തിയാക്കുകയും, അവര്‍ക്കായി കിടക്കകള് കണ്ടെത്തുകയും, അവര്‍ക്ക് ഭക്ഷണം നല്‍കുകയും ചെയ്തു. രോഗികളുമായുള്ള ഈ അടുത്ത ഇടപഴകല് അപകടകരമായിരുന്നു. ആഴ്ചകള്‍ക്കുള്ളില് അവന് പ്ലേഗ് രോഗം ബാധിക്കുകയും, തന്റെ 23-മത്തെ വയസ്സില് വിശുദ്ധന് മരണപ്പെടുകയും ചെയ്തു.\nPrevious articleദേവസഹായം പിള്ളയുടെ വിശുദ്ധ പദവിയെ അവഹേളിച്ചു കൊണ്ട് ആര്‍എസ്‌എസ് പ്രസിദ്ധീകരണം\nNext articleഈശോയുടെ തിരുഹൃദയത്തിന്റെ വണക്കo: ഇരുപത്തിയൊന്നാം ദിവസo\nNovember5– വി. സക്കറിയയും എലിസബത്തും\nതുർക്കിയിൽ ക്രൈസ്തവർ അടിച്ചമർത്തപ്പെടുന്നതായി റിപ്പോർട്ടുകൾ


വാഷിംഗ്ടണ് ഡി.സി: ലോകം ആകാംഷയോടെ ഉറ്റുനോക്കുന്ന അമേരിക്കന് പ്രസിഡന്റ് തെരഞ്ഞെടുപ്പില് ഇഞ്ചോടിഞ്ചു പോരാട്ടം തുടരുന്നു. ഇലക്ടറല് വോട്ടുകള് എണ്ണുന്നത് പുരോഗമിക്കുമ്പോള് റിപബ്ലിക്കന് സ്ഥാനാര്‍ത്ഥിയും നിലവിലെ പ്രസിഡന്റുമായ ഡോണള്‍ഡ് ട്രംപ് 92 വോട്ടുകള് നേടി. 122 വോട്ടുകളുമായി ഡെമോക്രാറ്റിക് പാര്‍ട്ടി സ്ഥാനാര്‍ത്ഥി ജോ ബൈഡന് മുന്നിലെത്തി. വിജയിക്കാന് 270 ഇലക്ടറല് വോട്ടുകള് ആര് നേടുമെന്നാണ് ലോകം കാത്തിരിക്കുന്നത്.\nനിര്‍ണായകമായ ഫ്‌ളോറിഡ സംസ്ഥാനത്ത് 50 ശതമാനത്തില് ഏറെ വോട്ടുകള് നേടി ട്രംപ് മുന്നിൽ. ഫ്‌ളോറിഡയില് 29 ഇലക്ടറല് വോട്ടുകളാണുള്ളത്. വോട്ടെണ്ണല് അവസാന ഘട്ടത്തിലേക്ക് എത്തുമ്പോള് ഇവിടെ ട്രംപ് മൂന്ന് പോയിന്റിനു മുന്നിലാണ്. മിഷിഗണിലും ജോര്‍ജിയയിലും ട്രംപാണ് ലീഡ് ചെയ്യുന്നത്.\nഒഹായോ, നോര്‍ത്ത് കരോലിന, പെന്‍സില്‍വെനിയ, ഇല്ലിനോയി, റോഡ് ഐലന്റ്, കണക്ടിക്കറ്റ്, ന്യൂജഴ്‌സി, ടെന്നസി, ഡെലവെയര്, മേരിലാന്‍ഡ്, മസാച്യൂസെറ്റ്‌സ്, ന്യുജഴ്‌സി, കൊളംബിയ ഡിസ്ട്രിക്ട്, വെര്‍മോന്റ്, വെര്‍ജീനിയ, ന്യുയോര്‍ക്ക്, വിസ്‌കോസിന്, ന്യൂ മെക്‌സിക്കോ എന്നിവിടങ്ങളില് ജോ ബൈഡന് ലീഡ് ചെയ്യുകയാണ്.\nകൊല്ലം തുറമുഖത്തു കപ്പൽ വരാൻ സാധ്യത


The Phoenix: പറയാനുള്ളതില് ചിലത് ..\nപറയാനുള്ളതില് ചിലത് ..\nഅത് കഴിഞ്ഞാല് വരുന്ന അടുത്ത വികാരം സഹതാപമാണ്..\nആരോട്, എന്തിനു, എന്നൊന്നും ചോദിക്കരുത്. മുഴുവന് സമൂഹത്തിനോടും എന്ന് മറുപടി പറയേണ്ടി വരും. ഇടതും വലതും പാര്‍ട്ടികള് മാറി മാറി അധികാരത്തില് വരുമ്പോള് കാട്ടിക്കൂട്ടുന്ന വിക്രിയകള് കണ്ടു ചിരിവരുന്ന കാര്യമാണ് പറഞ്ഞു വരുന്നത്. ജനങ്ങളെ ഇഞ്ചിഞ്ചായി കൊല്ലുന്നതില് വലതന്മാരും കൊല്ലുമ്പോള് ഒറ്റയടിക്ക് കൊല്ലുന്ന കാര്യത്തില് ഇടതന്മാരും പ്രാഗത്ഭ്യം തെളിയിച്ചതാണ്.\nഇങ്ങനെയൊക്കെ പറഞ്ഞെങ്കില് കൂടിയും കഴിഞ്ഞ ഇടതുപക്ഷ ഭരണത്തെ ഇന്നത്തെ സാഹചര്യങ്ങളുമായി തട്ടിച്ചു നോക്കിയാല് പ്രശംസിക്കാതെ വയ്യ. പദ്ധതികള് പലതും ഇഴഞ്ഞു നീങ്ങുകയും ജലരേഖകള് പോലെ പോയ്‌മറയുകയും ചെയ്തെങ്കിലും ജനജീവിതം ഇത്ര ദു:സ്സഹമായിരുന്നില്ല .\nഇവിടെ ഭരണം ഉദ്യോഗസ്ഥരുടെ കൈകളിലാണ്. നാഴികയ്ക്ക് നാല്പതു വട്ടം അവകാശങ്ങള്‍ക്ക് വേണ്ടി സമരം ചെയ്യുകയും സാധാരണക്കാരനെ ഒരു കാരണവുമില്ലാതെ വട്ടം കറക്കുകയും ചെയ്യുന്ന കുറെ വൃത്തികെട്ട ഉദ്യോഗസ്ഥന്മാരുടെ കയ്യില് .\nപിന്നൊന്ന് കോര്‍പ്പറേറ്റുകള് ആണ്.. ഭരിക്കുന്നവര് ആരുമായിക്കൊള്ളട്ടെ അവരെ ചാക്കിലാക്കാനുള്ള പണം കോര്‍പ്പറേറ്റുകളുടെ കൈവശമുണ്ട്. സമയാസമയം അണ്ണാക്കിലേക്ക് കാശുവെച്ച് കൊടുക്കുമ്പോള് എതവനാണ് വേണ്ട എന്ന് പറയുക?\nജനജീവിതം ഇത്രത്തോളം അസ്സഹനീയമാക്കിയതില് നല്ലൊരു പങ്കു ഈ നാട്ടിലെ കോടതികള്‍ക്കും നിയമ വ്യവസ്ഥിതിക്കും ഉണ്ട്. രാഷ്ട്രീയ കേസുകള് പഠിക്കാനും, വിധി നിശ്ചയിക്കാനും, അവ നടപ്പില് വരുത്താനും വരുന്ന കാലതാമസം ഭരണ സംവിധാനത്തില് വരുത്തുന്ന പിഴവുകളെ കുറിച്ചോ അതിക്രമങ്ങളെ കുറിച്ചോ കോടതിയും ബോധവാന്മാരല്ല.\nഇതിനെക്കാളുപരി ചിരിക്കാനും അതെ സമയം സഹതപിക്കാനും ഇട നല്‍കുന്നത് കോടതിയോ ഉദ്യോഗസ്ഥരോ രാഷ്ട്രീയ പാര്‍ട്ടികളോ അല്ല. ഇവരെയൊക്കെ നിയന്ത്രിക്കേണ്ടുന്ന 'പൊതുജനം' എന്ന വിഭാഗമാണ്. എന്നാല് നിര്‍ഭാഗ്യവശാല് സ്ഥിതിഗതികള് നേരെ മറിച്ചാണ്. ഇവന്മാരുടെയെല്ലാം താളത്തില് പൊതുജനം തുള്ളുന്ന കാഴ്ചയാണ് കാണാന് സാധിക്കുക. കുറച്ചെങ്കിലും പ്രതികരിക്കാന് മെനക്കെടുന്നവര് പത്ര-ദൃശ്യ മാധ്യമങ്ങളിലൂടെ 'പൊതുജനം കഴുത' എന്ന് പറഞ്ഞു സ്വയം അപഹാസ്യരാകുന്നു.\nപൊതുജനം കഴുത എന്ന് നിങ്ങളും പറയുന്നെങ്കില് പറഞ്ഞോളൂ.. പക്ഷെ എന്നെ ആ കൂട്ടത്തില് പെടുത്തരുതു. ഏമാന്മാരുടെ മുന്നില് ഓച്ഛാനിച്ച് നില്‍ക്കാനും രാഷ്ട്രീയ പാര്‍ട്ടികള്‍ക്ക് ജയ് വിളിക്കാനും പഴകി ദ്രവിച്ച നിയമവാഴ്ച്ചകള്‍ക്കനുസരിച്ചു ജീവിക്കാനും ഒട്ടും താല്പര്യം ഇല്ലാത്ത ഈ നാട്ടിലെ ചുരുക്കം യുവാക്കളില് ഒരാളാണ് ഞാനും.\nഡല്‍ഹിയിലെ അവസ്ഥ ഇതിനെക്കാളൊക്കെ രസകരമാണ് .. കാര്യങ്ങള് നിയന്ത്രിക്കുന്നത് ഇറ്റാലിയന് റിമോട്ട് ഉപയോഗിച്ച് പ്രവര്‍ത്തിക്കുന്ന ഇന്ത്യന് റോബോട്ട് ആണെന്നാണ് വെപ്പ്. പിന്നെ ഒരു ബന്ധവുമില്ലാതെ പേരിനു വാലായി ഗാന്ധി എന്നും വെച്ച് നടക്കുന്ന അമുല് ബേബിയും വെള്ളക്കാരി അമ്മച്ചിയും. ഇവരൊക്കെ ആരുടെയോ വാലാട്ടിപ്പട്ടികള് ആണെന്ന കാര്യത്തില് തര്‍ക്കമില്ല. ഇറ്റലിക്കാരി അമ്മച്ചി മരുമകനെയും മകനെയും പണക്കാരനാക്കാന് ഉറക്കമില്ലാതെ കഷ്ട്ടപെടുമ്പോള് സര്‍ദാര്‍ജി വാ തുറന്നാല് വിലകൂട്ടും... പ്രത്യേകിച്ച് കേരളത്തില് വന്നു മടങ്ങുമ്പോള് .. ഇതിനെ കുറിച്ച് ചോദിച്ചാല് കുഞ്ഞൂഞ്ഞും പന്നിത്തലയും ഒക്കെ നല്‍കുന്ന മറുപടികള് അതിലും കേമമാണ്.. എങ്ങും തൊടാതെയുള്ള ഉത്തരങ്ങള് ..\nഎല്ലാം കൂടെ ചേര്‍ത്തു വായിക്കുമ്പോള് വല്ലാതെ വട്ടു പിടിക്കും.. ഞാനടങ്ങുന്ന 'നമ്മളോട്' സഹതാപവും തോന്നും, ഇവര്‍ക്കൊക്കെ മറുപടി അടുത്ത തിരഞ്ഞെടുപ്പിന് നല്‍കാന് ജനം തയ്യാറാകണം .. ഏതായാലും എന്റെ തീരുമാനം ആദ്യമേ അറിയിച്ചേക്കാം..\n"ഞാന് ഒരുത്തനും വോട്ടു ചെയ്യില്ല .. ഈ നാറിയ 'സിസ്റ്റം' മാറുന്നത് വരെ.. "\nഇനിയും ഇവന്മാരില് വിശ്വസിച്ചിരിക്കുന്ന മറ്റുള്ളവര്‍ക്ക് അവരുടെ ഇഷ്ട്ടം പോലെ ചെയ്യാം..\nരാജ്യം അറുപത്തിമൂന്നാം റിപ്പബ്ലിക് ദിനം ആഘോഷിക്കുന്ന ഈ വേളയില് മനസ്സില് തോന്നിയ കാര്യങ്ങള് എല്ലാം കുത്തിക്കുറിച്ചു വെച്ചതാണ് മുകളില് .. എനിക്ക് പറയാനുള്ള അനേകം കാര്യങ്ങളില് ചിലത് മാത്രം, ഇനിയും മൂടി കെട്ടി മിണ്ടാതിരുന്നാല് ശരിയാകില്ല എന്ന തിരിച്ചറിവുകള് കൊണ്ട് നിങ്ങളുമായി പങ്കു വെക്കുന്നു.\nഓരോ ഭാരതീയനും റിപ്പബ്ലിക് ദിനാശംസകള് നേര്‍ന്നു കൊണ്ട് നിര്‍ത്തട്ടെ ..\nPosted by Sangeeth vinayakan at 1/25/2013 10:37:00 AM\najith January 25, 2013 at 11:58 AM\nആശയ്ക്ക് വകയൊന്നും കാണുന്നില്ല, എന്നാലും ഒരു നല്ല കാലം വരുമെന്ന് ശുഭാപ്തിവിശ്വാസത്തോടെ കഴിയാം\nP V Ariel January 25, 2013 at 2:11 PM\nപ്രസ്തുത പരിതസ്ഥിതിയില് അല്ലെങ്കില് മാറുന്ന ചുറ്റുപാടില്, ഒരു യുവ പൌരന്റെ രോഷം ഇവിടെ ആളിക്കത്തുന്നു!!! പക്ഷെ ഭാഷ, ചില പദങ്ങള് കുറേക്കൂടി സഭ്യമാക്കാമായിരുന്നു, പിന്നെ 63 അല്ലല്ലോ മാഷേ 64 അല്ലെ!\nആശംസകള് റിപ്പബ്ലിക് ദിനത്തില്\nnidhee...sh! January 25, 2013 at 8:46 PM\n:) നല്ലകാലം വരപ്പോകിരെ\nതുമ്പി January 25, 2013 at 8:59 PM\nജനജീവിതം ഇത്രത്തോളം അസ്സഹനീയമാക്കിയതില് നല്ലൊരു പങ്കു ഈ നാട്ടിലെ കോടതികള്‍ക്കും നിയമ വ്യവസ്ഥിതിക്കും ഉണ്ട്.\nമണ്ടൂസന് January 25, 2013 at 9:30 PM\nഇത് വായിച്ച് എനിക്കനുഭവപ്പെട്ട കുറേ സത്യങ്ങളുണ്ട്,\n'പദ്ധതികള് പലതും ഇഴഞ്ഞു നീങ്ങുകയും ജലരേഖകള് പോലെ പോയ്‌മറയുകയും ചെയ്തെങ്കിലും ജനജീവിതം ഇത്ര ദു:സ്സഹമായിരുന്നില്ല.'\n'ഇവിടെ ഭരണം ഉദ്യോഗസ്ഥരുടെ കൈകളിലാണ്. നാഴികയ്ക്ക് നാല്പതു വട്ടം അവകാശങ്ങള്‍ക്ക് വേണ്ടി സമരം ചെയ്യുകയും സാധാരണക്കാരനെ ഒരു കാരണവുമില്ലാതെ വട്ടം കറക്കുകയും ചെയ്യുന്ന കുറെ വൃത്തികെട്ട ഉദ്യോഗസ്ഥന്മാരുടെ കയ്യില്.'\nനല്ല കാര്യങ്ങളാണ് ഇതിൽ പറഞ്ഞിരിക്കുന്നവയെല്ലാം,അതിലേറെ പ്രാധാന്യമേറിയതും.\nപക്ഷെ ഇതിലെ ഒന്നിനോട് വിയോജിപ്പുണ്ട്. കാരണം നമ്മൾ ബ്ലോഗ്ഗിലൂടെയും മറ്റ് എഴുത്ത്-ദൃശ്യ മാധ്യമങ്ങളിലൂടെയും എന്തൊക്കെ പറഞ്ഞാലും,നമ്മൾ ഈ രാജ്യത്തെ ഭരണ-നിയമ വ്യവസ്ഥിതിക്കനുസരിച്ച് ജീവിക്കാൻ വിധിക്കപ്പെട്ടവരാണ്. നമ്മളറിയാതെത്തന്നെ നാം ഈ രാജ്യത്തിലെ പല ഭരണ ഉദ്യോഗസ്ഥനടപടികളേയും കണ്ണുമടച്ച് പിന്താങ്ങേണ്ട, അല്ലെങ്കിൽ മനസ്സില്ലാ മനസ്സോടെ പിന്താങ്ങേണ്ട ഒരവസ്ഥയിലാണ്. നമ്മൾ എന്തെല്ലാം കാര്യങ്ങൾ പല പല ആവശ്യങ്ങൾക്കായി ഈ ഭരണവ്യവസ്ഥകളോട് ബന്ധപ്പെട്ട് ചെയ്യുന്നു എന്നൊന്നാലോചിച്ചാൽ മതി.!\nഅപ്പോൾ ഈ വാക്കുകൾ ഇതിൽ പറയേണ്ടിയിരുന്നില്ല,\n'പൊതുജനം കഴുത എന്ന് നിങ്ങളും പറയുന്നെങ്കില് പറഞ്ഞോളൂ.. പക്ഷെ എന്നെ ആ കൂട്ടത്തില് പെടുത്തരുതു. ഏമാന്മാരുടെ മുന്നില് ഓച്ഛാനിച്ച് നില്‍ക്കാനും രാഷ്ട്രീയ പാര്‍ട്ടികള്‍ക്ക് ജയ് വിളിക്കാനും പഴകി ദ്രവിച്ച നിയമവാഴ്ച്ചകള്‍ക്കനുസരിച്ചു ജീവിക്കാനും ഒട്ടും താല്പര്യം ഇല്ലാത്ത ഈ നാട്ടിലെ ചുരുക്കം യുവാക്കളില് ഒരാളാണ് ഞാനും.'\nനീയും ഞാനും നമ്മളും നമ്മുടെ വീട്ടുകാരും അതിലെ കഴുതകളാണ്.\nമിനി പി സി January 25, 2013 at 9:58 PM\nപണ്ട് രാജ്യത്തിലെ ചീത്ത വ്യവസ്ഥിതികള്‍ക്കെതിരെ ആഞ്ഞടിക്കുന്ന എഴുത്തുകാരുണ്ടായിരുന്നു ഇന്ന് അത് തുലോം കുറവാണ് ...നമുക്ക് ഇങ്ങനെയെങ്കിലും പ്രതിഷേധിക്കാം ...മാറും വരെ .\nകൊമ്പന് January 25, 2013 at 11:06 PM\nകോര്‍പ്പറേറ്റ് കളും അവരുടെ ദല്ലാളന്‍മാരും ആണ് ഇപ്പൊ ഭരണം നടത്തുന്നത് ജനാധിപത്യം വെറും ഒരു പ്രഹസനം മാത്രമായി മാറിയിരിക്കുന്നു\nഷാജു അത്താണിക്കല് January 25, 2013 at 11:10 PM\nആര് തന്നെ ഇനി ഭരിച്ചാലും ഇതൊക്കെ തന്നെയല്ലെ വരാൻ പോകുന്നത് ഒരു രക്ഷയുമില്ല\nRainy Dreamz January 25, 2013 at 11:19 PM\n.ചിരിയും സഹതാപവുമല്ല, മറിച്ചു രോഷവും ആധിയുമാണ് ഇതെല്ലാം കാണുമ്പോള് എന്നില് നിറയുന്ന വികാരം.\nഒന്നും ശരിയാവില്ല എന്നുരപ്പുള്ളപ്പോളും ഒക്കെ ശരിയാവുമെന്ന് സ്വപ്നം കാണാം... അത്ര തന്നെ.\nAmjad Manjalamkuzhi January 25, 2013 at 11:30 PM\nസിസ്റ്റം മാറാന് ബാക്കിയുള്ളവരെ കാത്തു നില്‍ക്കണോ? മുന്നില് നിന്ന് നയിച്ചൂടെ? സാമ്പത്തിക മേഖല വളരുമ്പോള് ഉള്ളവനും ഇല്ലാത്തവനും തമ്മിലുള്ള അന്തരം കൂടും. പണം, അധികാരം; ഒക്കെ. അതാണ് ലോകതത്വം; അനുഭവം. സ്വയം മാറുക. അല്ലെങ്കില് മാറ്റാന് തയ്യാറാവുക; രണ്ടും ചെയ്തില്ലെങ്കില് തുടച്ചു നീക്കപെടാന് കാത്തിരിക്കുക. ജയ് ഹിന്ദ്\nMubi January 26, 2013 at 3:17 AM\nഒരൊഴുക്കില് അങ്ങിനെ പോകുന്നു ജനങ്ങള്...ഈ അവസ്ഥകള് മാറി മറിയുമെന്ന് വിശ്വസിക്കാം അല്ലേ?\nപട്ടേപ്പാടം റാംജി January 26, 2013 at 5:24 AM\nസിസ്റ്റം എങ്ങിനെ മാറും? ആരു മാറ്റും?\nആശംസകള് റിപ്പബ്ലിക് ദിനത്തില് .\nvettathan g January 26, 2013 at 7:22 AM\nനമ്മുടെ കോടതികള് ആദ്യം അഴിച്ചുപണിയണം.നമ്മുടെ ജനാധിപത്യത്തിന്‍റെ ഏറ്റവും ദുര്‍ബ്ബലമായ കണ്ണികള് കോടതിയും മീഡിയായുമാണ്. പിന്നെ ,വോട്ട് ചെയ്യാത്തവര്‍ക്ക് ജനാധിപത്യത്തിന്‍റെ ദുരവസ്ഥയെക്കുറിച്ച് മുതലക്കണ്ണീരൊഴുക്കാന് ഒരര്‍ഹതയുമില്ല.\nനാടന് കാക്ക January 26, 2013 at 9:54 AM\nനമ്മുടെ സിസ്റ്റത്തിന്‍റെ ബലഹീനതകള് വക്തമായി വിവരിച്ചു. എവിടയോക്കയോ ശുഭാപ്തി വിശ്വാസം നഷ്ട്ടപ്പെട്ട പോലെ.\nഇനിയുള്ള കാലം നമ്മുടതാണ്, ആത്മവിശ്വാസത്തോടെ സിസ്റ്റം മാറുന്നതിനു വേണ്ടി പരിശ്രമിക്കുക, വിജയംഇനി "പൊതുജന"ത്തിനല്ലതാണ്.\nShahida Abdul Jaleel January 26, 2013 at 9:57 AM\nഎന്നാലും ഒരു നല്ല കാലം വരുമെന്ന് ശുഭാപ്തിവിശ്വാസത്തോടെ കഴിയാം..\nVignesh J NAIR January 26, 2013 at 10:00 PM\nഇയ്യോ... ഇതിനു ഞാന് ഇട്ട കമന്‍റ് കാണുന്നില്ല.... വീണ്ടും ഇടുന്നു കമെന്റ്റ്.... നല്ല ചിന്തകള് തന്നെ.... ശരിക്കും ഒരു ന്യൂ ജെനറേഷന് ചിന്ത.... പക്ഷെ ഇന്നത്തെ ഈ പിന്തിരിപ്പന് പരിഷ്കരണങ്ങള് നാളെ നമ്മുടെ രാജ്യത്തിന് വളരെ നല്ലാതായി വരും... അത് അറിയാന് ഒരു പത്തു വര്ഷം എടുക്കും എന്ന് മാത്രം. പണ്ട് നാം എതിര്‍ത്ത എല്ലാ ആഗോള വത്കരണ ആശയങ്ങളും പിന്നീട് നമ്മളെ സഹായിച്ച ചരിത്രമെ ഉള്ളു... ഞാന് ഒരു കൊണ്ഗ്രെസ്സ്കാരനോ ബിജെപികാരനോ മാര്‍ക്സിസ്ടോ അല്ല കേട്ടോ...\nkochumol(കുങ്കുമം) January 27, 2013 at 8:07 PM\nനമ്മള് ഇവിടെ കിടന്നു ചിരിച്ചിട്ടും , സഹതപിച്ചിട്ടും , നെഞ്ചത്ത് ഇടിച്ചു കരഞ്ഞിട്ടും , കൂട്ട മുറവിളി , നിലവിളി ഇനിയും എന്തേലും ഉണ്ടേല് അതൊക്കെയും ചെയ്തിട്ടും ഒരു കാര്യോമില്ല സംഗീതെ..\nഅമൃതംഗമയ January 28, 2013 at 8:28 PM\nശ്രീക്കുട്ടന് January 28, 2013 at 10:29 PM\nപ്രതീക്ഷയോടേ കാത്തിരിക്കുന്നു. വിഡ്ഡികളാക്കിപ്പെടുമെന്ന പൂര്‍ണ്ണ വിശ്വാസത്തോടെ...\nSureshkumar Punjhayil January 29, 2013 at 12:50 AM\nanupama January 29, 2013 at 5:38 AM\nപ്രിയപ്പെട്ട സംഗീത് ,\nവെറുതെ കസേരയില് കയ്യും കെട്ടിയിരുന്നു,വാക്കുകളിലൂടെ രോഷവും അമര്‍ഷവും പ്രകടിപ്പിച്ചാല്, സിസ്റ്റം നന്നാവും എന്ന് തോന്നുന്നുവോ?\nമാന്യമായ ഭാഷ സ്വാഗതാര്‍ഹം.ജനമധ്യത്തില് ഇറങ്ങി പ്രവര്‍ത്തിക്കുക. ഇന്നത്തെ വ്യവസ്ഥിതിയുടെ പോരായ്മകള് മനസ്സിലാക്കുക.പരിഹാരം കണ്ടു പിടിക്കുക.\nJasyfriend January 31, 2013 at 7:38 AM\nJasyfriend January 31, 2013 at 7:42 AM\nനേരും നെറിയും കെട്ട ഭരണകൂട(ങ്ങള് )ത്തിനെതിരെ അല്ലെങ്കില് ജനാധിപത്യ വ്യവസ്ഥക്കെതിരെ ശരിയുടെ ഭാഗത്ത് നിന്ന് നോക്കിക്കാണുന്ന യുവത്വത്തിന്‍റെ പ്രതീകം ആണ് സംഗീത്.\nഒരു സംഗീതം പോലെ ജന സേവനം നടത്താന് ഈ ക്ഷോഭിക്കുന്ന യുവാവിന് കഴിയട്ടെ എന്നാശംസിക്കുന്നു...\natholi karan February 11, 2013 at 10:43 AM\nകാമ ബ്രാന്തിന്നടിയിലമര്‍ന്നൊരു അടിമ പെണ്ണായ് കരയുന്നു ,,,,ജനാതിപത്യം .\nഅഷ്ക്കർഅലി കരിമ്പ February 8, 2016 at 9:10 PM\nനന്നാവില്ല എന്ന് ചൊല്ലുന്നതിലല്ല....\nഅതിന് വേണ്ടി ശ്രമിക്കുന്നിടത്താണ് കാര്യം


ആകെ കളിക്കുന്നത് രണ്ട് പേര് മാത്രം; ബാക്കിയൊന്നും കാര്യമില്ല; ഇംഗ്ലണ്ടിനെതിരെ തുറന്നടിച്ച് സുനില് ഗവാസ്‌കര്– News18 Malayalam\nSUNIL GAVASKAR CRITICISED ENGLAND TEAM BY TERMING THEM A TWO MAN TEAM\nആകെ കളിക്കുന്നത് രണ്ട് പേര് മാത്രം; ബാക്കിയൊന്നും കാര്യമില്ല; ഇംഗ്ലണ്ടിനെതിരെ തുറന്നടിച്ച് സുനില് ഗവാസ്‌കര്\nനായകന് ജോ റൂട്ടും സീനിയര് പേസര് ജെയിംസ് ആന്‍ഡേഴ്സണും മാത്രമാണ് ഇംഗ്ലണ്ട് നിരയില് മികച്ച രീതിയില് കളിക്കുന്നതെന്ന് ഗവാസ്‌കര് പറഞ്ഞു.\nLast Updated : August 18, 2021, 09:53 IST\nലോര്‍ഡ്‌സ് ടെസ്റ്റിലെ ഇന്ത്യന് ടീമിന്റെ ആവേശകരമായ ജയത്തിന് ശേഷം ഇംഗ്ലണ്ട് ടീമിനെതിരെ തുറന്നടിച്ച് മുന് ഇന്ത്യന് ഇതിഹാസ താരം സുനില് ഗവാസ്‌കര്. നായകന് ജോ റൂട്ടും സീനിയര് പേസര് ജെയിംസ് ആന്‍ഡേഴ്സണും മാത്രമാണ് ഇംഗ്ലണ്ട് നിരയില് മികച്ച രീതിയില് കളിക്കുന്നതെന്ന് ഗവാസ്‌കര് പറഞ്ഞു.\n'ജോ റൂട്ടിനെയും ആന്‍ഡേഴ്സനെയും മാത്രമാണ് ഇംഗ്ലണ്ട് ടീമിലെ മറ്റുള്ള താരങ്ങള് ആശ്രയിക്കുന്നത്. ടെക്നിക്കലി മികവൊന്നും ഇല്ലാത്ത ഓപ്പണര്‍മാരാണ് അവരുടേത്. മൂന്നാം നമ്ബര് ബാറ്റ്സ്മാന് ഹസീബ് ഹമീദ് അസ്വസ്ഥനാണ്. അതുകൊണ്ട് എല്ലാവരും ജോ റൂട്ടിലേക്ക് നോക്കുന്നു. ജോണി ബെയര്‍സ്റ്റോ കളിച്ചാല് കളിച്ചു, ഇല്ലെങ്കില് നിരാശപ്പെടുത്തും. ജോസ് ബട്ലര് നല്ലൊരു വൈറ്റ് ബോള് ക്രിക്കറ്ററാണ്.'- ഗവാസ്‌കര് പറഞ്ഞു.\n'ടെസ്റ്റിന് അനുയോജ്യനായ താരമാണോ ബട്ലര് എന്ന കാര്യത്തില് എനിക്ക് സംശയമുണ്ട്. ബൗളര്‍മാരില് ആന്‍ഡേഴ്സണ് മാത്രമാണ് മികച്ച പ്രകടനം കാഴ്ച വെക്കുന്നത്. ഇംഗ്ലണ്ട് ഇങ്ങനെ കളിച്ചാല് ഇന്ത്യ അനായാസം ടെസ്റ്റ് പരമ്പര സ്വന്തമാക്കും.'- ഗവാസ്‌കര് പറഞ്ഞു.\nഅതേസമയം മത്സരത്തിലെ തോല്‍വിക്ക് ശേഷം മാധ്യമങ്ങളോട് ഒന്നും അവസാനിച്ചിട്ടില്ലെന്നും പരമ്പരയില് ഇംഗ്ലണ്ട് ശക്തമായി തിരിച്ചുവരുമെന്നും ഇംഗ്ലണ്ട് നായകന് ജോ റൂട്ട് പ്രഖ്യാപിച്ചിട്ടുണ്ട്. 'ഇന്ത്യ മികച്ച കളിയാണ് പുറത്തെടുത്തത്. ഒരു നായകനെന്ന നിലയില് ഈ തോല്‍വിയുടെ ഭാരം എന്റെ തോളിലാണെന്നാണ് ഞാന് കരുതുന്നത്. ലോര്‍ഡ്‌സില് അവസാന ദിവസത്തെ കടമ്പ കടക്കുവാന് സാധിക്കാത്തതില് നിരാശയുണ്ട്. എന്നാല് ഒന്നും അവസാനിച്ചിട്ടില്ല. പരമ്പരയില് ഇനിയും മത്സരങ്ങള് ബാക്കിയുണ്ടെന്ന് ഓര്‍ക്കണം'- ജോ റൂട്ട് പറഞ്ഞു.\nവിജയം സ്വന്തമാക്കാനാകുമെന്ന അതിശക്തമായ സാഹചര്യത്തില് നിന്നാണ് ഇംഗ്ലണ്ട് തോല്‍വിയിലേക്ക് വീണതെന്നും ഷമിയുടെയും ബുംറയുടെയും കൂട്ടുകെട്ടാണ് കളി മാറ്റിയതെന്നും റൂട്ട് സൂചിപ്പിച്ചു. പരിഭ്രാന്തരാകാതെ ഇരിക്കുകയാണ് പ്രധാനം എന്നും ജോ റൂട്ട് വ്യക്തമാക്കി. അഞ്ച് മത്സരങ്ങളുടെ പരമ്പര കളിച്ച് നല്ല പരിചയമുള്ള ടീമാണ് ഇംഗ്ലണ്ടെന്നും ശക്തമായ തിരിച്ചുവരവ് നടത്തുവാന് ടീമിനാകുമെന്നും ഇംഗ്ലണ്ട് നായകന് വ്യക്തമാക്കി.\nലോര്‍ഡ്സ് ടെസ്റ്റില് ഐതിഹാസിക ജയമാണ് വിരാട് കോഹ്ലിയും സംഘവും കരസ്ഥമാക്കിയിരിക്കുന്നത്. ഒരു ഘട്ടത്തില് തോല്‍വി മുന്നില്‍ക്കണ്ടതിന് ശേഷമാണ് ഇന്ത്യന് സംഘം ക്രിക്കറ്റിന്റെ തറവാട്ടുമുറ്റത്ത് വെന്നിക്കൊടി പാറിച്ചത്. ക്രിക്കറ്റിന്റെ തറവാട്ടുമുറ്റത്ത് ആതിഥേയരായ ഇംഗ്ലണ്ടിനെ 151 റണ്‍സിനാണ് ഇന്ത്യ മുട്ടുകുത്തിച്ചത്. ഇതോടെ അഞ്ച് മത്സര പരമ്പരയില് ഇന്ത്യ 1-0ന് മുന്നിലെത്തി.\nലോര്‍ഡ്‌സില് ഇന്ത്യന് ടീമിന് ഐതിഹാസിക ജയം സമ്മാനിച്ചപ്പോള് അതില് എടുത്ത് പറയേണ്ടത് ഇന്ത്യന് സ്റ്റാര് പേസര് മുഹമ്മദ് ഷമിയുടെയും ജസ്പ്രീത് ബുംറയുടെയും സംഭാവനയാണ്. അഞ്ചാം ദിനത്തില് തുടക്കത്തിലെ തിരിച്ചടിക്ക് ശേഷം ഗംഭീര പോരാട്ടം കാഴ്ചവെച്ച ഇന്ത്യന് വാലറ്റത്തിന്റെ മികച്ച പ്രകടനമാണ് ഇന്ത്യയുടെ ലീഡ് 250 കടക്കാന് സഹായിച്ചത്. ഇംഗ്ലണ്ട് ബൗളര്‍മാരെ വശം കെടുത്തുന്ന പ്രകടനമാണ് ഷമിയും ബുംറയും പുറത്തെടുത്തത്. ഇരുവരും ചേര്‍ന്ന് ഒമ്പതാം വിക്കറ്റില് 89 റണ്‍സാണ് കൂട്ടിച്ചേര്‍ത്തത്.\nFirst published: August 18, 2021, 09:53 IST\nCricket news England tourIndia Vs England Test seriesSunil Gavaskar


സ്വച്ഛഭാരത് മിഷന് കൊട്ടിഘോഷത്തിന്റെ മൂന്നു വര്‍ഷങ്ങള്‍ക്കുശേഷം - ജാര്‍ഖണ്ടില് തുണിയുരിയല് പദ്ധതി!\nLoading Page: സ്വച്ഛഭാരത് മിഷന് കൊട്ടിഘോഷത്തിന്റെ മൂന്നു വര്‍ഷങ്ങള്‍ക്കുശേഷം - ജാര്‍ഖണ്ടില് തുണിയുരിയല് പദ്ധതി!\nയു.പി.എ സര്‍ക്കാര് കൊണ്ടുവന്ന നിര്‍മ്മല് ഭാരത് അഭിയാനെക്കുറിച്ച് കാര്യമായി ആരുംതന്നെ കേരളത്തില് കേട്ടിരിക്കില്ല. കാരണം കേരളത്തില് വളരെ മുമ്പുതന്നെ വീടുകളോടനുബന്ധിച്ചുള്ള കക്കൂസ് നിര്‍മ്മാണം ശീലമായിക്കഴിഞ്ഞിരുന്നു. ദശകങ്ങള്‍ക്കു മുമ്പുതന്നെ തുറന്ന സ്ഥലങ്ങളിലെ മലവിര്‍ജ്ജനം ഇല്ലാതായിക്കഴിഞ്ഞിരുന്നു. എന്നാല് നരേന്ദ്രമേഡി അധികാരമേറ്റ് സ്വച്ഛഭാരത് മിഷന് ആരംഭിച്ചതോടെ കേരളമെന്നല്ല, ലോകം മൂഴുവന് സ്വച്ഛഭാരതം മിഷനെക്കുറിച്ചു കേട്ടു. ഇന്ത്യയില് ഇത്തരമൊരു പരിപാടിക്ക് മോഡി തുടക്കം കുറിച്ചുവെന്നത് മോഡിക്ക് ലോകവ്യാപകമായി വലിയ യശസ്സുയര്‍ത്തി. എന്നാലിന്ന് മൂന്നുവര്‍ഷം കഴുയുമ്പോള് എന്താണ് പദ്ധതിയുടെ ബാക്കിപത്രം? വമ്പന് പ്രചരണഘോഷത്തിനപ്പുറം പദ്ധതിനിര്‍വ്വഹണം പൊളിഞ്ഞു പാളീസായതിനാല് ലോകബാങ്ക് അതിന്റെ ഒരു ലക്ഷം കോടിവയ്പയുടെ ആദ്യഗന്ധു നല്കാന് വിസമ്മതിച്ചു. 2015 ഡിസംബര് 7500 ഗുണഭോക്താക്കളില് ഒരു സാമ്പിള് സര്‍വ്വെ നടത്തിയപ്പോള് അവരില് ഒട്ടേറെപ്പേരെ കാണാനില്ല, പലരും പലപേരുകളില് പലതവണ വന്നു, പണം കൈപ്പറ്റിയ ചില വ്യക്തികള് ഭൂമിയിലില്ല. അതായത് നല്ലൊരു പങ്ക് പണം കോര്‍പ്പറേഷനുകളിലെ കുടിവെള്ള വിതരണം പോലെ തട്ടിയെടുക്കപ്പെടുകയാണ്.\n2017 ലെ ലോകബാങ്ക് റിപ്പോര്‍ട്ട് മൂന്നു അളവുകോലുകള് വച്ച് പദ്ധതിയെ വിലയിരുന്നു. പദ്ധതി വികസന ലക്ഷ്യങ്ങളെ ആ റിപ്പോര്‍ട്ട് 'തൃപ്തികരം' എന്നതില് നിന്ന് 'മിതമായ തോതില് തൃപ്തികരം' എന്നതിലേക്ക് തരം താഴ്ത്തി. മൊത്തത്തിലുള്ള നടപ്പാക്കല് പുരോഗതിയും അതേ മട്ടില് തരം താഴ്ത്തലിന് വിധേയമായി. മൊത്തത്തിലുള്ള 'റിസ്‌ക് റേറ്റിംഗ്' (risk rating) 'തീരെയില്ല' 'കാര്യമായി ഉണ്ട്' എന്നതിലേക്ക് ഉയര്‍ന്നു.\nമൊത്തം പദ്ധതിക്ക് 2017-18 ല് നീക്കി വച്ച തുകു 13948 കോടി ഗ്രാമീണമേഖലക്കും 2300 കോടി നഗരമേഖലക്കുമാണ്. നഗരജനസംഖ്യ ഓരോ പത്തുവര്‍ഷവും ഇന്ത്യില് 32 ശതമാനം കണ്ട് വര്‍ദ്ധിക്കുകയാണ്. അവിടങ്ങളില് മാലിന്യ നിര്‍മ്മാര്‍ജ്ജനം വലിയ പ്രശ്നവുമാണ്. എന്നിട്ടും നഗരങ്ങള്‍ക്കുള്ള നീക്കിവപ്പ് തുച്ഛമാണ്.\nഈയിടെ ജാര്‍ഖണ്ഡില് വെളിമ്പുറങ്ങളിലെ മല വിസര്‍ജ്ജനം തടയാന് സംഘി 'വോളണ്ടിയര്‍മാര്' നൂറോളമാളുകളെ പിടികൂടി അവരുടെ തുണി പിടിച്ചെടുത്തു. മാപ്പു പറഞ്ഞശേഷം നൂറുരൂപ പിഴയീടാക്കി വിട്ടയച്ചു. എല്ലാ മനുഷ്യരും മലവിസര്‍ജ്ജനം ദിവസത്ിതലൊരു വട്ടമെങ്കിലും നടത്തുന്നവരാകയാല് ആന്റിറോമിയോ സ്‌ക്വാഡ് മാതൃകയില് 'ആന്റി തൂറല് സ്‌ക്വാഡ്' രൂപീകരിച്ചാല് ലക്ഷണക്കിനു പേര്‍ക്ക് തൊഴില് നല്കാന് കൂടി കഴിഞ്ഞേക്കാം! രൂപീകരിച്ചാല് ലക്ഷണക്കിനു പേര്‍ക്ക് തൊഴില് നല്കാന് കൂടി കഴിഞ്ഞേക്കാം! സര്‍ക്കാരിന് പുതിയൊരു വരുമാനമാര്‍ഗ്ഗവുമാകും. പിഴയീടാക്കുന്ന തുകയുടെ മേല് ജി.എസ്.ടിയും ചുമത്താം.\nഇന്ത്യയില് തോട്ടിപ്പണിക്കാര്‍ക്കിടയിലെ സംഘടനാ പ്രവര്‍ത്തനത്തിന് മഗ്സാസെ അവാര്‍ഡ് നേടിയ ബന്‍സ് വാഡ വില്‍സന് പറയുന്നത് ജാതി-തൊഴില് എന്നിവ തമ്മിലുള്ള കടുത്ത കെട്ടുപിണയലവസാനിപ്പിക്കാതെ ഇന്ത്യയെ വൃത്തിയാക്കല് നടക്കില്ലെന്നാണ്. സ്വാതന്ത്ര്യം കിട്ടി 70 വര്‍ഷമാകുമ്പോഴും കൈകൊണ്ട് മലം കോരല് തൊഴിലില് ലക്ഷങ്ങള് ഏര്‍പ്പെട്ടിരിക്കുന്നു. മാന് ഹോളുകളിലിറങ്ങി ഒട്ടനവധി പേര്‍ക്ക് ജീവന് പോകുന്നു. അവരെല്ലാം തന്നെ തോട്ടിപ്പണിക്കാരുടെ വിവിധ ജാതികളില്‍പ്പെട്ടവരാണ്. അവര്‍ക്ക് ഓക്സിജന് മാഡ്ക്കുകളടക്കം ആധുനിക സൗകര്യങ്ങള് ഏര്‍പ്പെടത്താന് പോലും തയ്യാറാകാത്ത പെരുമ്പറയടിക്കുന്ന ഈ പദ്ധതി പ്രഖ്യാപിക്കമ്പോള് യഥാര്‍ത്ഥത്തില് നാലായിരം വര്‍ഷങ്ങളായി രാജ്യത്തെ വൃത്തിയാക്കുന്നവരുടെ അഭിപ്രായം ചോദിക്കാനോ, അവരെ കണക്കിലെടുക്കാനോ നരേന്ദ്രമോഡി തയ്യാറായില്ലെന്ന് വില്‍സന് ആരോപിക്കുന്നു.\nസ്വച്ഛഭാരത മിഷന് പ്രവര്‍ത്തനത്തിന്റെ ഭാഗമായി കേരളം, സിക്കിം, ഉത്തരഖണ്ട്, ഹരിയാന, ഹിമാചല് പ്രദേശ് എന്നീ സംസ്ഥാനങ്ങള് വെളിമ്പുറ മലവിസര്‍ജ്ജന മുക്ത സംസ്ഥാനങ്ങളായെന്ന് സര്‍ക്കാര് പറയുന്നു. മോഡിയുടെ ഗുജറാത്ത അതിലില്ല. കേരളം മാറ്റിയാല് ബാക്കിയെല്ലാം രണ്ടു കോടി പോലും ജനസംഖ്യയില്ലാത്ത കൊച്ചു സംസ്ഥാനങ്ങളാണ്. കേരളം മാറുന്നതില് പൊതു ഇടങ്ങളിലെ ജാതീയത-അഥവാ ബ്രാഹ്മണ മേധാവിത്വം- തകര്‍ന്നതിന് കാര്യമായ പങ്കുണ്ട്. മധ്യപ്രദേശിലെ പകുതിയിലേറെ കക്കുസ്സുകളില് ഉപയോഗിക്കാന് വെള്ളമില്ല. അവിടങ്ങളില് ബ്രാഹ്മണര് തോട്ടിപ്പണിക്കാരെക്കൊണ്ട് മലം വാരി നീക്കുന്നു. മലം വാരുന്ന ജാതിക്കാര്‍ക്ക് ഇന്നും കടുത്ത അയിത്തമാണ്.\nഇന്ത്യയില് പശുവിനെ ദൈവമായിക്കാണുന്നതിനേക്കാള് തീവ്രതയിലാണ് ബ്രാഹ്മണര് സ്വന്തം കക്കൂസ് വൃത്തിയാക്കുന്നതിനെ മ്ലേച്ഛവും ജാതി പോകുന്ന കാര്യവുമായി കണക്കാക്കുന്നത്. ഇത്തരം അന്ധ വിശ്വസങ്ങള് സംരക്ഷിക്കാന് ഗോ സംരക്ഷകരെ കയറൂരിവിടുന്ന ഒരു സര്‍ക്കാരിന് അവരിലെ തൂത്തുവാരലുമായി ബന്ധപ്പെട്ട ജാതി മഹിമാ ചിന്താഗതിയെ എതിര്‍ക്കാനാകുമോ? ഇവിടെ കേരളത്തില് സുരേഷ് ഗോപി എന്ന സൂപ്പര് സ്റ്റാര് ബി.ജെ.ിപ എം.പി ബ്രാഹ്മണരെ ദൈവതുല്യരായി കാണുന്നു. ദൈവത്തെ അടുത്തജന്മത്തില് കുളിപ്പിച്ചു വൃത്തിയാക്കാനാഗ്രഹിക്കന്ന അദ്ദേഹം ബ്രാഹ്മണരുടെ മലം വാരുന്നതിലപ്പുറം മഹനീയമായ ഒരു തൊഴിലിനെക്കുറിച്ചു ചിന്തിക്കുന്നുണ്ടാവില്ല. എന്നിട്ടാണ് മറ്റൊരു വശത്തുകൂടെ ചെങ്കോട്ടയില് വച്ച് ശൂചിത്വത്തെക്കുറിച്ച് സംസാരിച്ച ഏക പ്രധാനമന്ത്രിയാണ് നരേന്ദ്രമോഡി എന്ന കൊട്ടിഘോഷം.\n'നിങ്ങള് ക്യാമറകള്‍ക്കു മുന്നില് ഒരു ദിവസം ഡല്‍ഹിതുത്തൂവാരുന്നു. ബാക്കി 364 ദിവസം ആരാണ് തൂത്തവാരുന്നത്?' വില്‍സന് ചോദിക്കുന്നു. താന് നേരിടുന്ന പ്രശ്നത്തിന്റെ പരിഹാരം ജാതി നിര്‍മ്മാര്‍ജ്ജനത്തിലൂടെയേ നടപ്പാകൂ എന്ന് മനസ്സിലാക്കാത്ത പ്രധാനമന്ത്രിയുടെ പദ്ധതിതുടങ്ങുന്നതിനു മുമ്പേ പരാജയപ്പെട്ടു എന്ന് വില്‍സന് പറയുന്നു. ശുചിത്വം രാഷ്ട്രീയ സ്വാതന്ത്ര്യത്തേക്കാള് പ്രധാനമാണെന്ന് ഗാന്ധിജി പറഞ്ഞിട്ടുണ്ട്. കോണ്‍ഗ്രസ്സ് സമ്മേളത്തിനെത്തിയ ബ്രാഹ്മണര് കല്‍ക്കത്ത സമ്മേളന നഗരിയാ തൂറിനിറക്കുകയും വൃത്തിയാക്കാന് തയ്യാറാകാതിരിക്കുകയും ചെയ്തതു കണ്ട ഗാന്ധിജിക്ക് ശുചിത്വത്തിന്റെ പ്രാധാന്യം മനസ്സിലായി. ആ ഗാന്ധിജി വെറും 'ചതുര് ബനിയാ' ആണെന്നു കാണുന്ന സംഘപരിവാര് ഗോ സംരക്ഷണത്തിന്റെ പേരില് ബ്രാഹ്മണ മേധാവിത്വത്തെ അരക്കിട്ടുറപ്പിക്കുകയാണ്. എന്നിട്ട് പുതിയൊരു വേഷമെടുത്തണിഞ്ഞ് മോഡി മാധ്യമങ്ങളിലാകെ തന്റെ വമ്പന് ചിത്രത്തോടെയുള്ള പരസ്യം കൊടുത്താല് ഭാരതം ക്ലീനാകുമോ? വില്‍സന് പറയുമ്പോലെ ആധുനിക ജീവിത വീക്ഷണങ്ങളോടെ ജാതീയതയെ നിര്‍മ്മൂലനം ചെയ്തേ എന്നെങ്കിലും ഇന്ത്യയെ വൃത്തിയാക്കാന് കഴിയുകയുള്ളൂ. അത്തരമൊന്ന് സംഘപരിവാറിന്റെ 'ഭാരത'മായിരിക്കില്ല, ആധുനിക പൗരന്മാരുടെ 'ഇന്ത്യ'യായിരിക്കും.


ഓസ്ട്രേലിയയില് വീട് വിലകളില് ഇടിവ് - :: Garshom :: ‹ :: Garshom ::\nഓസ്ട്രേലിയയില് വീട് വിലകളില് ഇടിവ്\nസ്വന്തം ലേഖകന്Tuesday, August 28, 2018 4:16 pm\nഓസ്ട്രേലിയ: ഓസ്ട്രേലിയയിലെ ഏറ്റവും വലിയ രണ്ടാമത്ത നഗരമായ മെല്‍ബണില് വീട് വിലയില് ഇടിവ്. കഴിഞ്ഞ മാസം -0.9 ശതമാനമാണ് ഇടിവുണ്ടായിരിക്കുന്നത്. കഴിഞ്ഞ ക്വാര്‍ട്ടറില് -1.8 ശതമാനവും വിലക്കുറവുണ്ടായിട്ടുണ്ട്.\nഎന്നാല് സിഡ്നിയില് ജൂലൈയിലുണ്ടായിരിക്കുന്ന വിലയിടിവ് -0.6 ശതമാനവും ക്വാര്‍ട്ടറിലുണ്ടായിരിക്കുന്ന വിലയിടിവ് -1.1 ശതമാനവുമാണ്. എന്നാല് ഒരു വര്‍ഷത്തെ കണക്ക് പരിശോധിച്ചാല് ഡാര്‍വിനാണ് ഏറ്റവും കൂടുതല് വിലയിടിവ് രേഖപ്പെടുത്തിയിരിക്കുന്നത്. ഒരു വര്‍ഷത്തിനിടെ 6.2 ശതമാനമാണ് വീട് വിലയിടിഞ്ഞിരിക്കുന്നത്. അതേസമയം സിഡ്നിയില് ഒരു വര്‍ഷത്തിനിടെ വിലയിടിവ് -5.4 ശതമാനവും പെര്‍ത്തില് -2.3 ശതമാനവും മെല്‍ബണില്-0.5 ശതമാനവുമാണ്.\nരാജ്യമാകമാനം വീട് വിലകളില് കുറവ് വരുന്ന പ്രവണത സജീവമായി വരുന്നുവെന്നാണ് പ്രോപ്പര്‍ട്ടി അനലിസ്റ്റ്സ് കോര്‍ലോജിക്ക് എടുത്ത് കാട്ടുന്നത്. ദേശീയവ്യാപകമായി വീട് വിലയിടിവ് കണക്കിലെടുത്താല് 2012ന് ശേഷമുള്ള ഏറ്റവും ഗുരുതരമായ വിലയിടിവാണിത്.


‘കുശ്ബു അടുത്തതായി സിപിഐഎമ്മില് ചേക്കേറും’; അവസരവാദി, അഭിനേതാക്കളെ ആളുകള് കളിയാക്കുന്നതില് അതിശയിക്കാനില്ലെന്ന് രഞ്ജിനി\n‘കുശ്ബു അടുത്തതായി സിപിഐഎമ്മില് ചേക്കേറും’; അവസരവാദി, അഭിനേതാക്കളെ ആളുകള് കളിയാക്കുന്നതില് അതിശയിക്കാനില്ലെന്ന് രഞ്ജിനി\nനടിയും കോണ്‍ഗ്രസ് ദേശീയ വക്താവുമായിരുന്ന ഖുശ്ബു കോണ്‍ഗസ് വിട്ട് ബിജെപിയില് ചേര്‍ന്ന നടപടിയില് പ്രതികരിച്ച് രഞ്ജിനി. സ്വാര്‍ത്ഥയ്ക്ക് വേണ്ടി കുശ്ബു സിനിമാ വ്യവസായത്തെ മുഴുവന് നാണം കെടുത്തിയെന്ന് രഞ്ജിനി ഫേസ്ബുക്കില് കുറിച്ചു. ബിജെപിയില് ചേര്‍ന്ന എന്റെ പ്രിയ സഹപ്രവര്‍ത്തക ഖുശ്ബുവിനെ അഭിനന്ദിക്കണോ എന്ന് എനിക്ക് നിശ്ചയമില്ല. ഡിഎംകെ, എഐഡിഎംകെ( താല്‍പര്യം കാണിച്ചു പക്ഷെ അംഗത്വമെടുത്തില്ല), കോണ്‍ഗ്രസ്, ഇന്നലെ ബിജെപി. അത്ഭുതപ്പെടേണ്ടതില്ല അടുത്തതായി സിപിഐഎമ്മില് ചേക്കേറും. രാഷ്ട്രീയത്തില് ക്ഷമ അത്യാവശമാണ്. അതിലേറെ പ്രത്യയശാസ്ത്രവും പ്രധാനമാണ്. നിങ്ങള് ആഗ്രഹിക്കുന്ന സ്ഥാനം […]\n13 Oct 2020 4:57 AM GMT\nനടിയും കോണ്‍ഗ്രസ് ദേശീയ വക്താവുമായിരുന്ന ഖുശ്ബു കോണ്‍ഗസ് വിട്ട് ബിജെപിയില് ചേര്‍ന്ന നടപടിയില് പ്രതികരിച്ച് രഞ്ജിനി. സ്വാര്‍ത്ഥയ്ക്ക് വേണ്ടി കുശ്ബു സിനിമാ വ്യവസായത്തെ മുഴുവന് നാണം കെടുത്തിയെന്ന് രഞ്ജിനി ഫേസ്ബുക്കില് കുറിച്ചു.\nബിജെപിയില് ചേര്‍ന്ന എന്റെ പ്രിയ സഹപ്രവര്‍ത്തക ഖുശ്ബുവിനെ അഭിനന്ദിക്കണോ എന്ന് എനിക്ക് നിശ്ചയമില്ല. ഡിഎംകെ, എഐഡിഎംകെ( താല്‍പര്യം കാണിച്ചു പക്ഷെ അംഗത്വമെടുത്തില്ല), കോണ്‍ഗ്രസ്, ഇന്നലെ ബിജെപി. അത്ഭുതപ്പെടേണ്ടതില്ല അടുത്തതായി സിപിഐഎമ്മില് ചേക്കേറും. രാഷ്ട്രീയത്തില് ക്ഷമ അത്യാവശമാണ്. അതിലേറെ പ്രത്യയശാസ്ത്രവും പ്രധാനമാണ്. നിങ്ങള് ആഗ്രഹിക്കുന്ന സ്ഥാനം മാത്രമാവരുത് രാഷ്ട്രീയം.\nനമ്മുടെ പ്രധാനമന്ത്രിയെയും അദ്ദേഹത്തിന്റെ പാര്‍ട്ടിയെയും നിങ്ങള് അപലപിച്ച് കഴിഞ്ഞ ദിവസമാണ്. അതേ നിങ്ങള് തന്നെ ഇന്ത്യയെ നയിക്കാന് മോദിജി മാത്രമാണ് ശരിയായ വ്യക്തിയാണ് അഭിപ്രായപ്പെട്ടതും കേട്ടു. അത് ഏറെ നിരാശജനകമാണ്. നിങ്ങള് അവസരവാദിയാണെന്നല്ലേ ഇത് തെളിയിക്കുന്നത്.\nപക്വതയില്ലാത്ത പ്രസ്താവനകളുടെ പേരില് മറ്റ് മേഖലകളിലെ ആളുകള് അഭിനേതാക്കളെ കളിയാക്കുന്നതില് അതിശയിക്കുന്നില്ല. ഇന്ന് നിങ്ങളുടെ സ്വാര്‍ത്ഥതയ്ക്ക് വേണ്ടി നിങ്ങള് സിനിമാ വ്യവസായത്തെ മുഴുവന് നാണം കെടുത്തിയെന്നും രഞ്ജിനി പറഞ്ഞു.


ദേവനന്ദയുടെ മരണം: നാലുപേര് നിരീക്ഷണത്തില്\nHomekeralaദേവനന്ദയുടെ മരണം: നാലുപേര് നിരീക്ഷണത്തില്\nകൊല്ലം: ആറ്റില് മുങ്ങിമരിച്ചനിലയില് കണ്ടെത്തിയ ആറുവയസുകാരി ദേവനന്ദയെ വീട്ടില്‍നിന്നു തട്ടിക്കൊണ്ടുപോയതാണെന്ന സംശയം ബലപ്പെടുന്നു. കുട്ടിയുടെ മരണവുമായി ബന്ധപ്പെട്ട്, വീടുമായി അടുത്തബന്ധമുള്ള ഒരാള്‍ക്കെതിരേ ബന്ധുക്കള് പോലീസിനു മൊഴി നല്‍കി. ഇയാളെയും, നൂറിലധികം പേരുടെ മൊഴി രേഖപ്പെടുത്തിയതിന്റെ അടിസ്ഥാനത്തില് മറ്റു മൂന്നുപേരെയും പോലീസ് നിരീക്ഷിച്ചുവരികയാണ്.\nവീടുമായി അടുപ്പമുള്ളവരുടെയെല്ലാം പട്ടിക പോലീസ് തയാറാക്കി. മൊഴിയെടുക്കാന് വിളിച്ചുവരുത്തിയവരില് സംശയമുള്ളവരെ വിശദമായി ചോദ്യം ചെയ്തു. കുട്ടിയുടെ തിരോധാനത്തിനുശേഷം അവരുടെ പെരുമാറ്റം, ഫോണ് കോളുകള്, പ്രദേശത്തെ സാന്നിധ്യം തുടങ്ങിയ കാര്യങ്ങള് അന്വേഷണസംഘം വിലയിരുത്തി. കുട്ടിയുടെ മാതാപിതാക്കളുടെയും ബന്ധുക്കളുടെയും അയല്‍വാസികളുടെയും മൊഴി വീണ്ടും രേഖപ്പെടുത്തി. സാഹചര്യത്തെളിവുകളും പരിശോധിച്ചുവരുന്നു.\nകുറഞ്ഞ സമയത്തിനുള്ളില് വീട്ടിലേക്കു കടന്നുവന്നയാള് ആരെന്ന് കണ്ടെത്താനാണു പോലീസിന്റെ ശ്രമം. അമ്മയ്ക്കും മുത്തച്ഛനും അമ്മൂമ്മയ്ക്കും ഒപ്പമല്ലാതെ വീടിനു പുറത്തേക്കു പോകാത്ത ദേവനന്ദ ഒറ്റയ്ക്ക് 200 മീറ്ററോളം ദൂരം എങ്ങനെ പോയെന്നാണു മാതാപിതാക്കളും ബന്ധുക്കളും ഉയര്‍ത്തുന്ന ചോദ്യം. കാണാതാകുന്നതിനു തൊട്ടുമുമ്പ്, അമ്മ തുണി അലക്കുന്നിടത്തേക്കു കുട്ടി ചെന്നിരുന്നു. എന്നാല്, ഉറങ്ങിക്കിടക്കുന്ന ഇളയകുഞ്ഞിനു കൂട്ടിരിക്കാന് പറഞ്ഞ് തിരിച്ചയച്ചു.\nഅതിനുശേഷം ആരോ വീട്ടില് വന്നെന്നാണ് സംശയം. ചെരുപ്പില്ലാതെ പുറത്തിറങ്ങാത്ത കുട്ടി ആറ്റിന്‍കരയിലെത്തിയതില് ദുരൂഹത ആരോപിക്കപ്പെട്ടിരുന്നു. വീട്ടിലെ ഹാളില് മൂന്നുമാസം പ്രായമുള്ള അനുജനൊപ്പം ഇരിക്കുമ്പോഴാണു ദേവനന്ദയെ കാണാതായത്.\nഹാളില്‍ത്തന്നെ ഉണ്ടായിരുന്ന ചെരുപ്പിന്റെ മണം പിടിച്ചാണു പോലീസ് ഡോഗ് സ്‌ക്വാഡിലെ നായ വീടിനു പിന്നിലേക്കും അടച്ചിട്ടിരുന്ന അടുത്ത വീടിനടുത്തേക്കും പിന്നെ ആറ്റുതീരത്തേക്കും ഓടിയെത്തിയത്. വിജനമായ സ്ഥലത്തുകൂടി ദേവനന്ദ ഒറ്റയ്ക്ക് നടന്നുപോയെന്ന് ആരും വിശ്വസിക്കുന്നില്ല. കാണാതായ ദിവസം ദേവനന്ദ വീടിനുള്ളില് നിന്നപ്പോള് അമ്മയുടെ ഷാള് ധരിച്ചിരുന്നു. അമ്മ തുണി കഴുകുന്നിടത്തേക്കു വന്നപ്പോള് ഷാള് ഇല്ലായിരുന്നു. എന്നാല്, മൃതദേഹത്തിനു സമീപത്തുനിന്ന് ഷാള് ലഭിക്കുകയും ചെയ്തു.\nനന്നായി അറിയുന്ന ആരെങ്കിലും കൂട്ടിക്കൊണ്ടുപോയാല് കുട്ടി ബഹളം വയ്ക്കാനിടയില്ലെന്നാണ് അന്വേഷണസംഘത്തിന്റെ നിഗമനം. എടുത്തുകൊണ്ടു പോയതിനാലാകാം ചെരുപ്പിടാതിരുന്നതെന്നും പോലീസ് സംശയിക്കുന്നു. ചെരുപ്പില്ലാതെ, ദുര്‍ഘടവഴിയിലൂടെ നടന്ന് കുട്ടി ആറ്റുതീരത്തെത്തില്ലെന്ന സംശയം പോലീസ് ഗൗരവമായി അന്വേഷിക്കുന്നു. കുട്ടി ഒറ്റയ്ക്കു പോയതാണെങ്കില് വീടിനു മുന്നിലെ റോഡിലൂടെയാണ് പോകേണ്ടത്. എന്നാല്, പോലീസ് ഡോഗ് സ്‌ക്വാഡിലെ നായ മണത്തുപോയത് ആ വഴിക്കല്ല.


uae ipl bcci ഐപിഎൽ നടത്താമെന്ന് യുഎഇ; ഇപ്പോൾ തീരുമാനമില്ലെന്ന് ബിസിസിഐ\nഐപിഎൽ നടത്താമെന്ന് യുഎഇ; ഇപ്പോൾ തീരുമാനമില്ലെന്ന് ബിസിസിഐ\nഐപിഎൽ 2020 സീസൺ നടത്താൻ തയ്യാറെന്ന് യുഎഇ. വിവരം ബിസിസിഐ ഔദ്യോഗികമായി സ്ഥിരീകരിച്ചു. ഉടൻ ഇക്കാര്യത്തിൽ തീരുമാനം എടുക്കുന്നില്ലെന്നാണ് ബിസിസിഐയുടെ നിലപാട്. ഐപിഎൽ 2014 എഡിഷനിലെ 20 മത്സരങ്ങള് യുഎഇയില് നടത്തിയിരുന്നു. നേരത്തെ, ശ്രീലങ്കയും ഐപിഎൽ നടത്താനുള്ള സന്നദ്ധത അറിയിച്ചിരുന്നു. അപ്പോഴും ബിസിസിഐ അനുകൂല തീരുമാനം എടുത്തിരുന്നില്ല.\nRead Also: ഐപിഎൽ നടത്താൻ തയ്യാർ: ശ്രീലങ്ക\n“യുഎഇ അങ്ങനെയൊരു വാഗ്ദാനം മുന്‍പോട്ടു വെച്ചിട്ടുണ്ട്. എന്നാല് യാത്രാ വിലക്ക് നേരിടുന്നതിനാല് ഇപ്പോള് അതിനെ കുറിച്ചൊന്നും നമുക്ക് തിരുമാനമെടുക്കാനാവില്ല. താരങ്ങളുടെയും മറ്റും ആരോഗ്യം തന്നെയാണ് ഏറ്റവും പ്രധാനപ്പെട്ടത്. ഈ അവസരത്തിൽ ലോകം മുഴുവൻ നിശ്ചലാവസ്ഥയിലാണ്. അതുകൊണ്ട് തന്നെ ഇപ്പോൾ ഒന്നും തീരുമാനിക്കാൻ ആവില്ല.”- ബിസിസിഐ ട്രഷറര് അരുണ് ധുമല് പറഞ്ഞു. കൊവിഡ് ഭീതി ഒഴിഞ്ഞതിനു ശേഷം ഇന്ത്യയിൽ വെച്ച് തന്നെ ഐപിഎൽ നടത്താനുള്ള സാധ്യതകളാണ് ബിസിസിഐ തേടുന്നത്. ബയോ സെക്യുർ സ്റ്റേഡീയം ഒരുക്കുന്നത് വരെയുള്ള കാര്യങ്ങളാണ് ബിസിസിഐ നിലവിൽ ചർച്ച ചെയ്യുന്നത്.\nRead Also: ഏഷ്യാ കപ്പ് ഉപേക്ഷിച്ച് ഐപിഎൽ നടത്താൻ അനുവദിക്കില്ലെന്ന് പാകിസ്താൻ\nമുൻപ് ദക്ഷിണാഫ്രിക്കയിലും യുഎഇയിലും ഐപിഎൽ നടത്തിയത് അതാത് ക്രിക്കറ്റ് ബോർഡുകളെ സാമ്പത്തികമായി ഏറെ സഹായിച്ചിരുന്നു. ഐപിഎൽ നടത്തിയതിലൂടെ ദക്ഷിണാഫ്രിക്കൻ ക്രിക്കറ്റ് ബോർഡ് 11.4 മില്ല്യൺ ഡോളറാണ് സ്വന്തമാക്കിയത്. വളരെ കുറഞ്ഞ ഫീസാണ് യുഎഇ ബിസിസിഐയോട് വാങ്ങിയതെങ്കിലും ദുബായ് രാജ്യാന്തര മത്സരങ്ങൾക്കുള്ള സ്ഥിരം ഇടമാക്കുന്നത് ഉൾപ്പെടെയുള്ള കാര്യങ്ങളിൽ അവരെ അത് സഹായിച്ചിരുന്നു. സാമ്പത്തികമായി ഏറെ ബുദ്ധിമുട്ട് അനുഭവിക്കുന്ന ശ്രീലങ്കൻ ക്രിക്കറ്റ് ബോർഡീന് ഐപിഎൽ നടത്താനായാൽ അത് വളരെ ഗുണകരമാവും. അടച്ചിട്ട സ്റ്റേഡിയങ്ങളിൽ ആണെങ്കിൽ പോലും ഐപിഎൽ നടത്തുക വഴി ബിസിസിഐക്ക് 2500 കോടി രൂപയുടെ വരുമാനവും ലഭിക്കും.\nStory Highlights: uae ipl bcci


ഛത്തീസ്ഗഡില് രണ്ട് മാവോയിസ്റ്റുകളെ വധിച്ചു\nSunday 13 August 2017 3:02 pm IST\nസുക്മ: ഛത്തീസ്ഗഡില് മാവോയിസ്റ്റ് ആക്രമണം. ഏറ്റുട്ടലില് രണ്ടു മാവോയിസ്റ്റുകളെ സുരക്ഷാ സേന വധിച്ചു. സുക്മ ജില്ലയിലെ കിസ്തരാം മേഖലയിലാണ് ആക്രമണമുണ്ടായത്. കൊല്ലപ്പെട്ട മാവോയിസ്റ്റുകളില് നിന്ന് തോക്കുകള് ഉള്‍പ്പെടെയുള്ള ആയുധങ്ങളും സുരക്ഷാ സേന കണ്ടെടുത്തു. കൂടുതല് വിവരങ്ങള് ലഭ്യമല്ല.\nഛത്തീസ്ഗഡില് പത്ത് മാവോയിസ്റ്റുകളെ വധിച്ചു\nസുക്മയില് രണ്ട് മാവോയിസ്റ്റുകളെ സുരക്ഷാസേന വധിച്ചു\nഛത്തീസ്ഗഡില് ഏറ്റുമുട്ടല്: മൂന്നു മാവോയിസ്റ്റുകളെ സുരക്ഷാസേന വധിച്ചു\nസുക്മയിൽ സുരക്ഷാസേന രണ്ട് മാവോയിസ്റ്റുകളെ വധിച്ചു\nഛത്തീസ്ഗഡില് മാവോയിസ്റ്റ് ആക്രമണത്തില് മാദ്ധ്യമപ്രവര്‍ത്തകന് കൊലപ്പെട്ടു\nഛത്തീസ്ഗഡില് മാവോയിസ്റ്റ് ആക്രമണം:ജവാന് കൊല്ലപ്പെട്ടു\nഒഡീഷയില് നാലു വനിതാ മാവോയിസ്റ്റുകളെ വധിച്ചു\nഛത്തീസ്ഗഡില് സ്ത്രീകളടക്കം നാല് മാവോയിസ്റ്റുകള് പിടിയില്


ആഴക്കടലില് നീന്തിത്തുടിക്കുന്ന 'തലയില്ലാത്ത കോഴി പിശാച്'; ലോകത്തെ ഭയപ്പെടുത്തി അത്ഭുത ജീവിയുടെ വീഡി - Samakalika Malayalam\nആഴക്കടലില് നീന്തിത്തുടിക്കുന്ന 'തലയില്ലാത്ത കോഴി പിശാച്'; ലോകത്തെ ഭയപ്പെടുത്തി അത്ഭുത ജീവിയുടെ വീഡിയോ\nBy സമകാലിക മലയാളം ഡെസ്‌ക് | Published: 23rd October 2018 04:55 PM |\nLast Updated: 23rd October 2018 04:55 PM | A+A A- |\nസമുദ്രം ഇന്നും മനുഷ്യന് അത്ഭുതമാണ്. ഇപ്പോഴും സമുദ്രത്തിന്റെ ഭൂരിഭാഗവും നമുക്ക് അജ്ഞാതമാണ്. ആഴക്കടലില് ഒളിപ്പിച്ചിരിക്കുന്ന അത്ഭുതങ്ങളൊന്നും ഇതുവരെ പുറത്തുകൊണ്ടുവരാന് കഴിഞ്ഞിട്ടില്ല. ഇപ്പോള് ലോകം ഞെട്ടിയിരിക്കുന്നത് കടലിന് അടിയില് കാത്തുവെച്ചിരുന്ന അത്ഭുത ജീവിയെ കണ്ടാണ്. ഒറ്റനോട്ടത്തില് കണ്ടാല് തലയില്ലാത്ത കോഴിയാണെന്നേ തോന്നൂ. ആദ്യമായാണ് ഈ ജീവി ക്യാമറയില് പതിയുന്നത്. അതോടെ തലയില്ലാത്ത കോഴി പിശാച് സോഷ്യല് മീഡിയയില് വൈറലാവുകയാണ്.\nദക്ഷിണസമുദ്രത്തില് നിന്നാണ് അത്ഭുത ജീവി ക്യാമറയില് പതിയുന്നത്. വലിയരൂപത്തില് ചുവന്ന നിറത്തിലാണ് ഈ ജീവിയെ ദൃശ്യങ്ങളില് കാണുന്നത്. പ്രത്യക്ഷത്തില് തലയില്ലാത്ത പോലെയാണ് തോന്നുന്നത്. പാചകത്തിന് വൃത്തിയാക്കിവെച്ച കോഴിയുടെ രൂപവുമായി സാദൃശ്യമുള്ളതിനാലാണ് തലയില്ലാത്ത കോഴി എന്ന് പേരുവീണത്. അത്ഭുത ജീവിയുടെ വീഡിയോ പുറത്തു വിട്ടതോടെ ആകെ അങ്കലാപ്പിലാണ് ലോകം. ഇത് എന്താണെന്ന് അറിയാനുള്ള പെടാപാടിലാണ്.\nഎന്നാല് പേടിക്കേണ്ടതായി ഒന്നുമില്ലെന്നാണ് ഗവേഷകര് പറയുന്നത്. കടലിന്റെ അടിത്തട്ടിലെ കാര്‍ബണ് പദാര്‍ത്ഥങ്ങളെ ശുദ്ധീകരിക്കാന് സഹായിക്കുന്ന കടല് പുഴുവിന്റെ വര്‍ഗത്തില്‍പ്പെടുന്ന ജീവിയാണ് ഇത്. ഒരു വര്‍ഷം മുന്‍പ് ഗള്‍ഫ് ഓഫ് മെക്‌സിക്കോയില് നിന്ന് ഇതിന് മുന്‍പ് ഇതിന്റെ ദൃശ്യങ്ങള് ലഭിച്ചിട്ടുണ്ട്.\nമത്സ്യബന്ധനത്തെക്കുറിച്ച് ഗവേഷണം നടത്തുന്നതിനായി ഓസ്‌ട്രേലിയന് ഫിഷറീസ് സ്ഥാപിച്ച ക്യാമറയിലാണ് തലയില്ലാത്ത കോഴി പിശാച് കുടുങ്ങിയത്. ആദ്യം ഇതിനെ കണ്ടപ്പോള് എന്താണെന്ന് ഇവര്‍ക്ക് മനസിലായില്ല. മറ്റുള്ള കടല് പുഴുവില് നിന്ന് വ്യത്യസ്തമായി ഇവയ്ക്ക് ചിറകുകളുണ്ടായിരുന്നു.\nഎന്നാല് അത്ഭുത ജീവിയെ കണ്ട് ശരിക്ക് ഞെട്ടിയിരിക്കുകയാണ് ലോകം. ഇനി കടലില് നീന്താന് പോകുന്നില്ല എന്നുവരെ ചിലര് പറഞ്ഞുകഴിഞ്ഞു. സോഷ്യല് മീഡിയയില് വലിയ ചര്‍ച്ചകള്‍ക്ക് വഴിവെച്ചിരിക്കുകയാണ് കോഴി പിശാച്.\nsea cucumber Headless Chicken Monster VIDEO


മാപ്പിന് പിറകെ വിണ്ടും അധിക്ഷേപം: കുമ്മനത്തിനെതിരെ വീണ്ടും കടകംപള്ളി സുരേന്ദ്രന്\nOct 7, 2019, 09:40 am IST\nകുമ്മനം രാജശേഖരന്റെ ഫേസ്ബുക്ക് മറുപടിയെതുടര്‍ന്ന് പൊതു സമൂഹത്തില് അപഹാസ്യനായ ദേവസ്വം മന്ത്രി കടകംപള്ളി സുരേന്ദ്രന് വീണ്ടും കുമ്മനം രാജശേഖരനെതിരെ രംഗത്തെത്തി.ജോലി രാജിവെച്ച് വര്‍ഗ്ഗീയ പ്രചാരണത്തിന് ഇറങ്ങിയ ആളല്ല താനെന്നാണ് കടകംപള്ളിയുടെ വാക്കുകള്. ഇന്ന് പരമസ്വാതികനായി ചമയുന്ന കുമ്മനത്തിന്റെ പഴയകാലം കേരളം മറന്നിട്ടില്ലെന്നും കടകംപള്ളി ഇന്ന് പറഞ്ഞു.\nതന്റെ ഫേസ്ബുക്കിലെ പരാമര്‍ശങ്ങള് കുമ്മനത്തെ വേദനിപ്പിച്ചെങ്കില് മാപ്പ് പറയുന്നു എന്ന പ്രസ്താവനയുമായി ഇന്നലെ കടകംപള്ളി രംഗത്തെത്തിയിരുന്നു.\nകടകംപള്ളി സുരേന്ദ്രന്റെ ഫേസ്ബുക്ക് പോസ്റ്റ് പൂര്‍ണരൂപം,\nകുമ്മനം രാജശേഖരനെ മോശമായ ഭാഷയില് ചിത്രീകരിച്ച ദേവസ്വം മന്ത്രിക്കെതിരെ വലിയ വിമര്‍ശനം ഉയര്‍ന്നിരുന്നു. കുളിമുറി സാഹിത്യമാണ് കടകംപള്ളിയുടേത് എന്ന് കുമ്മനം തിരിച്ചടിക്കുകയും ചെയ്തു. ജോലി രാജിവച്ച് രാഷ്ട്രീയ പ്രവര്‍ത്തനത്തിന് ഇറങ്ങിയ ആളാണ് താനെന്നും, രാഷ്ട്രീയത്തിലെത്തി ജോലി നേടിയ ആളല്ല എന്നും കുമ്മനം പറഞ്ഞിരുന്നു. കള്ളവാറ്റ്കാരുടെ മാസപ്പടി കുറിച്ചുള്ള ഡയറിയില് തന്റെ പേര് കാണില്ലെന്നും കുമ്മനം പറഞ്ഞു.\nകുമ്മനത്തിന്റെ മറുപടി കടകംപള്ളി സുരന്ദ്രന് വലിയ തിരിച്ചടിയായിരുന്നു. ഇതേ തുടര്‍ന്നാണ് ഹിന്ദു ഐക്യവേദി ഉള്‍പ്പടെയുള്ള സംഘടനകളിലുള്ള കുമ്മനം രാജശേഖരന്റെ പ്രവര്‍ത്തനകാലത്തെ അപഹസിച്ച് കടകംപള്ളി രംഗത്തെത്തിയത്. ആറന്മുള വിമാനത്താവളത്തിനെതിരായ സമരം, നിലയ്ക്കല് പ്രക്ഷോഭം എന്നിവയുടെ നേതൃനിരയിലുണ്ടായിരുന്ന കുമ്മനം രാജശേഖരനെ വര്‍ഗ്ഗീയ പ്രചരണം നടത്തുന്നയാള് എന്നു വിശേഷിപ്പിക്കുന്ന ദേവസ്വം മന്ത്രിയുടെ നടപടി വലിയ പ്രതിഷേധങ്ങള്‍ക്ക് ഇടയാക്കും.\nനവംബർ 17 നകം അയോധ്യയിൽ രാമക്ഷേത്രം നിർമ്മിക്കും: ബിജെപി എംഎൽഎ


Sunday 26 August 2018 10:05 am IST\nജക്കാര്‍ത്ത: ഏഷ്യന് ഗെയിംസില് ഇന്ത്യയ്ക്ക് ഏഴാം സ്വര്‍ണം. ഷോട്ട്പുട്ടില് തജീന്ദര്‍പാല് സിംഗാണ് സ്വര്‍ണം നേടിയത്. 20.75 മീറ്റര് ദൂരവുമായി ഗെയിംസ് റെക്കോര്‍ഡോടെയാണ് തജീന്ദറിന്റെ സ്വര്‍ണ നേട്ടം. അത്‌ലറ്റിക്സില് ഇന്ത്യയുടെ ആദ്യ സ്വര്‍ണം കൂടിയാണിത്.\nനേട്ടം രാജ്യത്തിന് സമര്‍പ്പിക്കുന്നുവെന്ന് തജീന്ദര് പറഞ്ഞു. ഓം‌പ്രകാശ് കരാനയുടെ പേരിലുള്ള 20.69 മീറ്റര് എന്ന റെക്കോര്‍ഡാണ് പഴങ്കഥയായത്. കഴിഞ്ഞ വര്‍ഷത്തെ ഏഷ്യന് ചാമ്പ്യന്‍ഷിപ്പില് തേജീന്ദര് വെള്ളി സ്വന്തമാക്കിയിരുന്നു.\nവനിതകളുടെ സ്ക്വാഷ് സിംഗിള്‍സില് ദീപിക പള്ളിക്കലിനും ജോഷ്‌ന ചിന്നപ്പയ്ക്കും നേരത്തേ വെങ്കലം ലഭിച്ചിരുന്നു. പുരുഷന്‍മാരുടെ സ്ക്വാഷ് സിംഗിള്‍സില് സൌരവ് ഘോഷാലും വെങ്കലം നേടി.


മെസി ആവശ്യപ്പെട്ടാൽ യുദ്ധത്തിനു വരെ തയ്യാർ, പ്രിയനായകനെക്കുറിച്ച് മനം തുറന്ന് ഡി പോൾ\nഅർജന്റീന സൂപ്പർതാരം ലയണൽ മെസി ആവശ്യപ്പെടുകയാണെങ്കിൽ ഒരു യുദ്ധത്തിനു വരെ തയ്യാറാണന്ന അഭിപ്രായവുമായി രംഗത്തെത്തിയിരിക്കുകയാണ് അർജന്റൈൻ മധ്യനിര താരം റോഡ്രിഗോ ഡി പോൾ. തന്റെ പ്രിയപ്പെട്ട അര്ജന്റീന ക്യാപ്റ്റന്റെ കീഴിൽ കളിക്കുന്നതിന്റെ സന്തോഷം ഗോൾ ഡോട്ട് കോമിനോട് പങ്കുവെക്കുകയായിരുന്നു ഡി പോൾ.\n“മെസിയോടു ഇടപഴകുമ്പോഴും കാര്യങ്ങൾ പങ്കു വെക്കുമ്പോഴും അദ്ദേഹം വളരെ സുതാര്യമായാണ് പെരുമാറുന്നത്. ആ സമയത്ത് മെസിയെ കുറിച്ച് നമ്മൾ എന്തു വിചാരിക്കുന്നു എന്നദ്ദേഹം ചിന്തിക്കാറില്ല പക്ഷെ അദ്ദേഹം അദ്ദേഹത്തിന്റെ മക്കളെക്കുറിച്ചും അല്ലെങ്കിൽ ഏതെങ്കിലും മത്സരത്തിൽ കാഴ്ച വെച്ച പ്രകടനത്തെ കുറിച്ചുമൊക്കെയായിരിക്കും സംസാരിക്കാറുള്ളത്.”\n????Rodrigo De Paul : "I'd go to war for Messi if he asked me to" pic.twitter.com/hKredPQLJ0\n“എന്നാൽ മെസി നായകനാകുമ്പോൾ അദ്ദേഹം ആവശ്യപ്പെടുകയാണെങ്കിൽ യുദ്ധം ചെയ്യാൻ വരെ ഞാൻ തയ്യാറാണ്. എല്ലാവരും അദ്ദേഹത്തിൽ നിന്നും പ്രതീക്ഷിക്കുന്നതെന്താണെന്ന് നന്നായി അറിയാം. ആരും പത്രവാർത്തകളിൽ ഇടംനേടാനല്ല കളിക്കുന്നത്. എന്നിരുന്നാലും മെസിയെ ആർക്കും തൊടാനാകില്ല. മറ്റുള്ളവർ അതിൽ പങ്കുചേരുക മാത്രമാണു ചെയ്യുന്നത്.” ഡി പോൾ പറഞ്ഞു.\nയുവതാരങ്ങളുമായി മികച്ച ഫലങ്ങളുണ്ടാക്കുന്ന സ്കെലോനിയുടെ വിശ്വസ്ത താരമാണ് ഡി പോൾ. പരിശീലകനായ സ്കലോനി ടീം തിരഞ്ഞെടുപ്പിൽ നടത്തുന്ന തീരുമാനങ്ങൾക്കും ഡി പോൾ പിന്തുണ അറിയിച്ചിട്ടുണ്ട്. മറ്റുള്ളവർ ചെയ്യാൻ മടിക്കുന്ന തീരുമാനങ്ങളാണ് അദ്ദേഹം നടപ്പിലാക്കുന്നതെന്നാണ് ഉഡിനീസേ സൂപ്പർതാരത്തിന്റെ പക്ഷം.


Horoscope Today October 23, 2021: നിങ്ങളുടെ ഇന്നത്തെ ദിവസം എങ്ങനെയെന്ന് പീറ്റർ വിഡൽ എഴുതുന്നു\nUpdated: October 23, 2021 7:04:06 am\nHoroscope Today October 23, 2021: വീണ്ടും ഒരു ശനിയാഴ്ച കൂടി. എന്റെ പ്രിയപ്പെട്ട ദിവസങ്ങളിൽ ഒന്ന്. ശനി ഗ്രഹത്തിന്റെ പേരിലാണ് ദിവസം അറിയപ്പെടുന്നത്. പുരാതന ലോകത്ത്, ഇത് ഏറ്റവും ദൂരെയുള്ള ഗ്രഹമാണെന്നാണ് കരുതപ്പെട്ടിരുന്നത്. നിങ്ങൾക്ക് അതിനപ്പുറം സഞ്ചരിക്കാൻ കഴിയുമെങ്കിൽ, നിങ്ങൾക്ക് പറുദീസയല്ലാതെ മറ്റൊന്നും കണ്ടെത്താനാവില്ല. വാഗ്ദാനങ്ങളും ആശ്ചര്യങ്ങളും നിറഞ്ഞ ആ പഴയ, മാന്ത്രിക പ്രപഞ്ചം മറന്ന് ഒരുപാട് നഷ്ടങ്ങള് സംഭവിച്ചു എന്ന് ചിലപ്പോൾ എനിക്ക് തോന്നാറുണ്ട്.\nവ്യാഴം ചിറകുകള്ഞക്കായി കാത്തിരിക്കുന്നു, കുടുംബ ക്രമീകരണങ്ങളിലും ഗാർഹിക മെച്ചപ്പെടുത്തലുകളിലും കാലതാമസം മൂലം ബുദ്ധിമുട്ട് നേരിടുന്നുണ്ടെങ്കില് നിരാശപ്പെടരുത്. ഇത്തരം കാര്യങ്ങളുമായി മുന്നോട്ടുപോകാൻ ഇനിയും സമയമായിട്ടില്ല. പക്ഷേ, എപ്പോഴാണ് ശരിയായ സമയമെന്ന് നിങ്ങൾക്ക് നന്നായി അറിയാം.\nസ്വയം പുനർവിചിന്തനം ചെയ്യാനും നിങ്ങളുടെ മനോഭാവം മാറ്റാനും അനുയോജ്യമായ ദിവസങ്ങളിൽ ഒന്നാണ് ഇന്ന്. കഴിഞ്ഞ ഇരുപത്തിനാല് മണിക്കൂറിലെ സംഭവങ്ങൾ നിങ്ങളെ വീണ്ടും ചിന്തിക്കാൻ പ്രേരിപ്പിച്ചേക്കാം. എന്നിരുന്നാലും ഇന്നത്തെ പ്രശ്നങ്ങൾ എത്ര പെട്ടെന്ന് അപ്രത്യക്ഷമാകുമെന്നതില് നിങ്ങൾ ആശ്ചര്യപ്പെടും.\nഗ്രഹങ്ങളുടെ ക്രമീകരണങ്ങളാൽ യാത്രാ പദ്ധതികൾ തടസ്സപ്പെടുകയോ വൈകുകയോ ചെയ്യാനിടയുണ്ട്. തെറ്റിദ്ധാരണകളാണ് നിലവില് എന്തെങ്കിലും ബുദ്ധിമുട്ടുകൾ ഉണ്ടാകുന്നുണ്ടെങ്കില് അതിന്റെ കാരണം. അതുകൊണ്ടാണ് നിങ്ങൾ ചെയ്യുന്ന കാര്യങ്ങള് പലതവണ പരിശോധിക്കണമെന്ന് പറയുന്നത്.\nശ്രദ്ധേയമായ പല ചോദ്യങ്ങൾക്കും ഉത്തരം നല്‍കാന് കഴിയുന്നിടത്തോളം കാലം, നിങ്ങളുടെ സുരക്ഷ ഉറപ്പാണ്. അതിനാൽ നിങ്ങൾക്ക് സാമ്പത്തികമായി കാര്യങ്ങള്‍ക്ക് രണ്ടാമത്തെ പരിഗണന നല്‍കാം. മറിച്ച്, നിങ്ങളുടെ ജീവിതത്തിന്റെ എല്ലാ മേഖലകളിലും അത് യഥാർഥത്തിൽ തുല്യവും സ്വതന്ത്രവും തുറന്നതുമായ പങ്കാളിത്തമാണ്, അത് ഭാവി വിജയത്തിലും സന്തോഷത്തിലും സുപ്രധാന കാരണമാകും.\nചിലപ്പോൾ നിങ്ങൾ തിരിച്ചടികള് വരെ ആസ്വദിച്ചേക്കാം. ഭാവി സുരക്ഷിതത്വത്തിന് വേണ്ടി കഴിഞ്ഞ കാലങ്ങളില് നിങ്ങള് ഒരുപാട് കഷ്ടപ്പെട്ടിട്ടുണ്ട്. അതിനാൽ, സമീപകാലത്തെ തർക്കവിഷയങ്ങളെ ഉപേക്ഷിച്ച് പുതിയതും ശുഭാപ്തിവിശ്വാസമുള്ളതുമായ ഒരു പാതയിലേക്ക് നീങ്ങാൻ നിങ്ങൾ തീരുമാനിച്ചേക്കാം.\nവിജയകരമായ ഒരു ആഴ്ചയാണ് കടന്ന് പോകുന്നത്. അതില് നിങ്ങള്‍ക്ക് അഭിമാനിക്കാം. ഇതില് ചന്ദ്രന് ശക്തമായൊരു പങ്ക് വഹിക്കുന്നു. നിങ്ങളുടെ നേട്ടങ്ങൾക്ക് അനുബന്ധമായി വൈകാരിക ഊഷ്മളതയും സുരക്ഷിതത്വവും നൽകുന്നു. എന്തുകൊണ്ടാണ് അത്തരം ഭാഗ്യമുള്ള നക്ഷത്രങ്ങളെ അഭിനന്ദിക്കാത്തത്?\nസമീപകാലത്തുണ്ടായ ചില വൈകാരിക പ്രശ്നങ്ങള്‍ക്ക് ശേഷം നിങ്ങളിൽ പലർക്കും ഉന്മേഷം അനുഭവപ്പെട്ടിരിക്കാം. മറ്റുള്ളവരുടെ സമനില തെറ്റിയേക്കാം. പക്ഷേ വരാനിരിക്കുന്ന പല കാര്യങ്ങളില് നിന്നും നിങ്ങള്‍ക്ക് പ്രയോജനം ലഭിക്കും. നിങ്ങൾക്ക് അടിസ്ഥാനകാര്യങ്ങളിലേക്ക് മടങ്ങാനും ഒരു ബാല്യകാല സ്വപ്നം നിറവേറ്റാനും കഴിയും.\nനിങ്ങൾ ഒരു ജോലിയില് മുഴുകിയിരിക്കുന്ന ഒരാള് അല്ലെങ്കില്, തൊഴില്‍പരമായ സങ്കീർണതകൾ കൈകാര്യം ചെയ്യുന്നതിനുള്ള മികച്ച സമയമായിരിക്കില്ല ഇത്. കഴിഞ്ഞ രണ്ടോ മൂന്നോ ദിവസങ്ങളായി കുടുംബത്തിലുയര്‍ന്നു വരുന്ന കാര്യങ്ങളില് പങ്കാളികള് ആകുന്നത് ഉചിതമായിരിക്കും. ഒരു പുതിയ വിനോദത്തില് ഏര്‍പ്പെടാനും അത് ആസ്വദിക്കാനും ശ്രമിക്കുക.\nദിവസത്തിന്റെ പകുതിയോളം എത്തുമ്പോള് മാനസികാവസ്ഥയില് മാറ്റം വരാനുള്ള സാധ്യതകളുണ്ട്. ചന്ദ്രൻ സ്ഥാനങ്ങൾ മാറുന്നതും മാനസികാവസ്ഥയില് അതിന്റെ വൈകാരിക ശക്തി ക്രമീകരിക്കുകയും ചെയ്യുന്നതാണ് കാരണം. . ഇത് നിങ്ങളുടെ പദ്ധതികളിൽ ഒരു മാറ്റത്തിന് പ്രേരിപ്പിച്ചേക്കാം, പക്ഷേ മറ്റുള്ളവരെ അറിയിക്കുക, അല്ലാത്തപക്ഷം അവർ നിങ്ങൾക്ക് പിന്തുണ നൽകുന്നില്ലെങ്കിൽ നിങ്ങൾക്ക് അവരെ കുറ്റപ്പെടുത്താനാവില്ല.\nസാമ്പത്തിക ബിസിനസുകള് രാവിലെ ഒഴിവാക്കുക. അത്തരം ലൗകികമായുള്ള പദ്ധതികള് മാറ്റിവച്ച് നിങ്ങൾ ശരിക്കും എന്താണ് ചെയ്യാൻ ആഗ്രഹിക്കുന്നതെന്ന് ചിന്തിക്കാനുള്ള സമയമാണിത്. നിങ്ങളുടെ ദീർഘകാല ഭാവിയെക്കുറിച്ച് ചിന്തിക്കുക. അടുത്തതായി എന്ത് ചെയ്യണമെന്ന് നിശ്ചയമില്ലാത്ത യുവാക്കളുമായി ബന്ധപ്പെടാനും സാധിക്കും.\nപ്രധാന പദ്ധതികളിൽ ഇപ്പോഴും ചില ആശയക്കുഴപ്പങ്ങളുണ്ട്. നിങ്ങൾ ആഗ്രഹിക്കുന്നതുപോലെ നിങ്ങൾക്ക് ഇപ്പോഴും യാത്ര ചെയ്യാനാകില്ലായിരിക്കാം. അല്ലെങ്കിൽ ഒരു സുപ്രധാന കരാർ നീട്ടിവെക്കേണ്ടിവന്നേക്കാം. നിങ്ങൾ ശരിയായ ചോദ്യങ്ങൾ ചോദിക്കുന്നിടത്തോളം കാലം നിങ്ങളുടെ നിലവിലെ സാഹചര്യത്തില് തുടരുന്നത് മൂല്യവത്താണ്.\nനിങ്ങളുടെ ജീവിതത്തിലെ ഏറ്റവും വലിയ പോരാട്ടങ്ങളിലൊന്ന് കൂടുതൽ പ്രായോഗികവും അസംഘടിതവുമായിരിക്കാൻ ശ്രദ്ധിക്കുക എന്നതാണ്. ഇപ്പോൾ ചന്ദ്രൻ അതിന്റെ സ്ഥാനം മാറിക്കൊണ്ടിരിക്കുന്നതിനാൽ, നിങ്ങളുടെ സ്വന്തം കൈകൊണ്ട്, വീട് മെച്ചപ്പെടുത്തൽ, അല്ലെങ്കിൽ ഒരു വലിയ പുതിയ പദ്ധതിക്ക് അടിത്തറയിടാൻ നിങ്ങളൊരു പരീക്ഷണത്തിന് മുതിര്‍ന്നേക്കാം.\nWeb Title: Horoscope today october 23 2021 aries gemini cancer virgo capricorn zodiac signs check astrological prediction


കൊലപാതകം സൗദി സ്ഥിരീകരിച്ചതിന് പിന്നാലെ ഖഷോഗ്ജിയുടെ മകന് കുടുംബസമേതം അമേരിക്കയില് - BIGNEWSLIVE | Latest Malayalam News\nകൊലപാതകം സൗദി സ്ഥിരീകരിച്ചതിന് പിന്നാലെ ഖഷോഗ്ജിയുടെ മകന് കുടുംബസമേതം അമേരിക്കയില്\nജമാല് ഖഷോഗ്ജിയെ കൊലപ്പെടുത്തിയെന്ന സൗദിയുടെ കുറ്റസമ്മതത്തിന് പിന്നാലെ ഗഷോഗ്ജിയുടെ മകന് അമേരിക്കയിലെത്തി.\nവാഷിംങ്ടണ്: മാധ്യമ പ്രവര്‍ത്തകനും സൗദി ഭരണകൂട വിമര്‍ശകനുമായ ജമാല് ഖഷോഗ്ജിയെ കൊലപ്പെടുത്തിയെന്ന സൗദിയുടെ കുറ്റസമ്മതത്തിന് പിന്നാലെ ഗഷോഗ്ജിയുടെ മകന് അമേരിക്കയിലെത്തി. ഖഷോഗ്ജിയുടെ മൂത്ത മകനായ സലാഹ് ബിന് ഖഷോഗിയാണ് പിതാവിന്റെ മരണം സ്ഥരീകരിക്കപ്പെട്ട് ദിവസങ്ങള്‍ക്കുള്ളില് സകുടുംബം അമേരിക്കയില് എത്തിയിരിക്കുന്നത്.\nഖഷോഗ്ജിയുടെ കൊലപാതകത്തില് സൗദിയുടെ വിശദീകരണം അമേരിക്കയും ബ്രിട്ടനും തള്ളി. എങ്കിലും സൗദിയുമായുള്ള സഹകരണം തുടരുമെന്ന് ട്രംപ് വ്യക്തമാക്കി. ഇതിനിടയില് ഖഷോഗ്ജിയുടെ മരണവുമായി ബന്ധപ്പെട്ട് വാഹന പരിശോധന നടത്താന് തുര്‍ക്കി അന്വേഷണ സംഘത്തിന്, സൗദി അനുമതി നിഷേധിച്ചു.\nനിരവധി തവണ നിഷേധിച്ച ശേഷം ഇന്നലെയാണ് ജമാല് ഖഷോഗ്ജി കൊലപ്പെട്ടതാണെന്ന വിവരം സൗദി സ്ഥിരീകരിച്ചത്. കൊല അബദ്ധത്തില് സംഭവിച്ചതാണെന്നും ബലപ്രയോഗത്തിനിടെയായിരുന്നു ഖഷോഗിയുടെ മരണമെന്നുമായിരുന്നു സൗദിയുടെ വിശദീകരണം. കൊലപാതകവുമായി കിരീടാവകാശി മുഹമ്മദ് ബിന് രാജകുമാരന് ബന്ധമില്ലെന്നും സൗദി വ്യക്തമാക്കിയിരുന്നു.\nഈ വിശദീകരണമാണ് അമേരിക്കയും ബ്രിട്ടനും തള്ളിയത്. സൗദിയുടെ വിശദീകരണം തൃപ്തികരമല്ലെന്ന് വ്യക്തമാക്കിയ പ്രസിഡന്റ് ഡൊണള്‍ഡ് ട്രംപ്, ഖഷോഗ്ജി കൊല്ലപ്പെട്ടെന്ന് സ്ഥിരീകരിക്കാന് ഇത്രയും സമയമെടുത്തതിനെ വിമര്‍ശിച്ചു. അതേസമയം സൗദിയുമായുള്ള സഹകരണം അവസാനിപ്പിക്കാന് തയ്യാറല്ലെന്ന നിലപാട് ട്രംപ് ആവര്‍ത്തിച്ചു.\nTags: Jamal khashoggipravasiSalah bin KhashoggiSaudiUSworld\nസര്‍ക്കാര് ഗ്യാലറികള്‍ക്ക് വേണ്ടി കളിക്കരുത്, ശബരിമല അക്രമ സംഭവങ്ങളില് പങ്കുള്ളവരെ മാത്രമേ അറസ്റ്റ് ചെയ്യാന് പാടുള്ളൂ; ഹൈക്കോടതി


സെനോൺ - ഒരു ദിവസം ഒരു മൂലകം – LUCA\nഅമൃത എസ്. രാജൻ\nഅസിസ്റ്റൻറ് പ്രൊഫസർ, മഹാരാജാസ് കോളേജ്, എറണാകുളം\nലൂക്ക – ആവര്‍ത്തനപ്പട്ടികയുടെ 150ാംവാര്‍ഷികത്തിന്റെ ഭാഗമായുള്ള ഒരു ദിവസം ഒരു മൂലകം (One day One Element) പംക്തി തുടരുന്നു. ഇന്ന് സെനോണിനെ പരിചയപ്പെടാം.\nഅപൂർവമാണെങ്കിലും, ദൈനംദിന ജീവിതത്തിൽ നാം ഏറ്റവും കൂടുതലായി കണ്ടു വരുന്ന ഉത്തമ വാതക(Noble Gas)ങ്ങളിൽ ഒന്നാണ് സെനോൺ(Xenon).\nഈ മൂലകത്തെക്കുറിച്ചുള്ള രസകരമായ ചില വസ്തുതകൾ ഇതാ:\nനിറമില്ലാത്ത, മണമില്ലാത്ത, വാതകമാണ് സെനോൺ. ആറ്റോമിക് നമ്പർ 54 ആയ ഈ മൂലകത്തിന്റെ ചിഹ്നം Xe യും ആറ്റോമിക് ഭാരം 131.293 ഉം ആണ്. ഒരു ലിറ്റർ സെനോൺ വാതകത്തിന്റെ ഭാരം 5.8 ഗ്രാമിൽ കൂടുതലാണ്. ഇത് വായുവിനേക്കാൾ 4.5 മടങ്ങ് സാന്ദ്രമാണ്. ഇതിൻറെ ദ്രവണാങ്കം 161.40 K (−111.75 ° C) ഉം തിളനില 165.051 K (−108.099 ° C) ഉം ആണ്. നൈട്രജനെ പോലെ, ഈ മൂലകത്തിന്റെ ഖര, ദ്രാവക, വാതക ഘട്ടങ്ങൾ സാധാരണ മർദ്ദത്തിൽ നിരീക്ഷിക്കാൻ കഴിയും.\nലോഹ ഖരാവസ്ഥയിലുള്ള സെനോണിന്റെ നിറം ആകാശനീലയാണ്. അയോണൈസ്ഡ് സെനോൺ വാതകം നീല-വയലറ്റ് ചേർന്ന നിറത്തിലും സാധാരണ വാതകവും ദ്രാവകവും വർണ്ണരഹിതമായും കാണപ്പെടുന്നു. .\nസെനോൺ ഫ്‌ളൂറൈഡ് ക്രിസ്റ്റലുകൾ(XeF4) 1962 കടപ്പാട് വിക്കിപീഡിയ\nസെനോൺ ഹെക്സാഫ്‌ളൂറോപ്ലാറ്റിനേറ്റ്, സെനോൺ ഫ്ലൂറൈഡുകൾ, സെനോൺ ഓക്സിഫ്ലൂറൈഡുകൾ, സെനോൺ ഓക്സൈഡുകൾ എന്നിവ ഉദാഹരണങ്ങളാണ്. സെനോൺ ഓക്സൈഡുകൾ വളരെ സ്ഫോടനാത്മകമാണ്. Xe2Sb2F1 എന്ന സം‌യുക്തം പ്രത്യേകിച്ചും ശ്രദ്ധേയമാണ്, കാരണം അതിൽ ഒരു Xe-Xe കെമിക്കൽ ബോണ്ട് അടങ്ങിയിരിക്കുന്നു, ഇത് ശാസ്ത്രത്തിൽ അറിയപ്പെടുന്ന ഏറ്റവും ദൈർഘ്യമേറിയ മൂലക-മൂലക ബോണ്ട് അടങ്ങിയിരിക്കുന്ന ഒരു സംയുക്തത്തിന്റെ ഉദാഹരണമാണ്\nലിക്വിഡ്-എയർ പ്ലാന്റുകളിൽ നിന്നുള്ള ഉപോൽപ്പന്നമായും സെനോൺ ഉത്പാദിപ്പിക്കപ്പെടുന്നു. ലോക ഉൽ‌പാദനം നിലവിൽ പ്രതിവർഷം 10 ദശലക്ഷം ലിറ്റർ (10,000 മീ 3, ആറ് ടൺ) ആണ്, അതിൽ 15 ശതമാനം അനസ്തെറ്റിക് ആയി ഉപയോഗിക്കുന്നു. 1951 ലാണ് സെനോൺ ആദ്യമായി ഈ രീതിയിൽ വിജയകരമായി ഉപയോഗിച്ചത്, ചെലവേറിയതാണെങ്കിലും ഇതിന് പാർശ്വഫലങ്ങൾ കുറവായത് കൊണ്ട് ഇത് ശസ്ത്രക്രിയയിൽ കൂടുതലായി ഉപയോഗിച്ചു വരുന്നു.\nഅഞ്ച് ദിവസത്തെ അർദ്ധായുസ്സുള്ള റേഡിയോ ആക്ടീവ് സെനോൺ -133 ന്യൂക്ലിയർ റിയാക്ടറുകളിൽ ഉൽ‌പാദിപ്പിക്കുകയും മെഡിക്കൽ ഇമേജിംഗിൽ ഉപയോഗിക്കുകയും ചെയ്യുന്നു, പ്രത്യേകിച്ചും, ഹൃദയം, ശ്വാസകോശം, തലച്ചോറ് എന്നിവ പരിശോധിക്കുന്നതിന് ഉപയോഗിക്കുന്ന ഫോട്ടോൺ എമിഷൻ ടോമോഗ്രഫി (PET) സാങ്കേതിക വിദ്യയ്ക്ക് വേണ്ടി.\nXenon short-arc lamp കടപ്പാട് വിക്കിപീഡിയ\nചില വാഹനങ്ങളിൽ സെനോൺ ഹെഡ് ലൈറ്റുകളും ഫോഗ് ലൈറ്റുകളും ഉപയോഗിക്കുന്നു, മാത്രമല്ല പരമ്പരാഗത ലൈറ്റുകളേക്കാൾ റോഡ് അടയാളങ്ങൾ പ്രകാശിപ്പിക്കുകയും ചെയ്യും. ആധുനിക ക്യാമറകളുടെ ബിൽറ്റ്-ഇൻ ഫ്ലാഷ് ബൾബുകൾക്കും സെനോൺ ഉപയോഗിക്കുന്നു, കാരണം വളരെ ഉയർന്ന വോൾട്ടേജിൽ പൾസ് ചെയ്യുമ്പോൾ തീവ്രമായ പ്രകാശം നൽകാൻ ഇതിന് കഴിയും.\nപ്രത്യേകം തയ്യാറാക്കിയ അക്രിലിക് ക്യൂബിനകത്ത് ദ്രവീകരിച്ച സെനോൺ സൂക്ഷിച്ചിരിക്കുന്നു കടപ്പാട് വിക്കിപീഡിയ\nസെനോൺ – ഒരു സൂപ്പർ ലായകവും ഇന്ധനവും\nലിക്വിഡ് സെനോണിൻറെ ക്രിറ്റിക്കൽ താപനില 58 atm മർദ്ദത്തിൽ 16°C ആണ് (5.84 MPa ന് 290 K). ഈ താപനിലയ്ക്ക് മുകളിൽ ഇത് ഒരു മികച്ച സൂപ്പർക്രിട്ടിക്കൽ ലായകമായി പ്രവർത്തിക്കുന്നു . കെമിക്കൽ ബോണ്ടുകളുടെ അഭാവം ഇൻഫ്രാറെഡ്, വിസിബിൾ, അൾട്രാവയലറ്റ് വെളിച്ചത്തിലേക്ക് സുതാര്യമാക്കുകയും NMR ന് ഒരു ലായകമായി അനുയോജ്യമാക്കുകയും ചെയ്യുന്നു.\nഅയൺ എഞ്ചിനു (ion engine)കൾക്ക് ഇന്ധനമായും സെനോൺ ഉപയോഗിക്കുന്നു. ഇവയിൽ, ആറ്റങ്ങളുടെ ഒരു ബീം അയോണീകരിക്കപ്പെടുകയും വൈദ്യുതകാന്തികക്ഷേത്രം വഴി ത്വരിതപ്പെടുത്തുകയും ചെയ്യുന്നു. ഒരു സെക്കണ്ടിൽ 30Km സപീഡിൽ പുറന്തള്ളുന്ന ഈ ആറ്റം ബീം ശക്തമായ ഊർജ്ജം നൽകുകയും ചെയ്യുന്നു. ഒരു പരമ്പരാഗത പ്രൊപ്പൽ‌ഷൻ യൂണിറ്റിനേക്കാൾ 10 മടങ്ങ് കൂടുതൽ കാര്യക്ഷമമാണ് ഒരു അയോൺ എഞ്ചിൻ. ഭൂമിയുടെ ഉപഗ്രഹങ്ങളെ അവയുടെ ശരിയായ ഭ്രമണപഥത്തിൽ സൂക്ഷിക്കുന്നതിന് സെനോൺ അയോൺ പ്രൊപ്പൽ‌ഷൻ സിസ്റ്റങ്ങളായ, XIPS, (‘സിപ്‌സ്’ ) ഉപയോഗിക്കാറുണ്ട്. ഭ്രമണപഥത്തിൽ അവയുടെ സ്ഥാനം ക്രമീകരിക്കാൻ കുറഞ്ഞ ഇന്ധനം മതി എന്ന കാരണം കൊണ്ട് ടിവി സാറ്റലൈറ്റുകളുടെ ആയുസ്സ് 25 വർഷമായി നീട്ടാനും XIPS ഉപയോഗിക്കാറുണ്ട്.\nസെനോൺ അയേൺ എഞ്ചിൻ മാതൃക- NASA’s Jet Propulsion Laboratory. കടപ്പാട് വിക്കിപീഡിയ\n2003 സെപ്റ്റംബറിൽ വിക്ഷേപിക്കുകയും ചന്ദ്രൻറെ ചിത്രങ്ങൾ തിരികെ അയയ്ക്കുകയും ചെയ്ത യൂറോപ്പിൻറെ സ്മാർട്ട് -1 ബഹിരാകാശ പേടകത്തിൽ XIPS എഞ്ചിനുകളാണ് ഉപയോഗിച്ചിരുന്നത്. 2007 സെപ്റ്റംബറിൽ വിക്ഷേപിച്ച നാസയുടെ ഡോൺ ബഹിരാകാശ പേടകത്തിലും ഇവ ഉപയോഗിച്ചിരുന്നു.\nവൈദ്യുത ഡിസ്ചാർജിന് വിധേയമാകുമ്പോൾ സെനോൺ ഒരു നീല അല്ലെങ്കിൽ ലാവെൻഡർ തിളക്കം സൃഷ്ടിക്കുന്നു. പരമ്പരാഗത ലൈറ്റുകളേക്കാൾ മികച്ചതായി സെനോൺ ഉപയോഗിക്കുന്ന വിളക്കുകൾ പ്രകാശിക്കുന്നു.\nസെനോൺ ഡിസ്ചാർജ് ട്യൂബ് കടപ്പാട് വിക്കിപീഡിയ\nഉദാഹരണത്തിന്, സ്ട്രോബോസ്കോപ്പിക് (stroboscopic) വിളക്കുകൾ, ഫോട്ടോഗ്രാഫിക് ഫ്ലാഷ് ലാമ്പുകൾ, മോഷൻ പിക്ചർ പ്രൊജക്ഷനായി ഉയർന്ന തീവ്രമായ ആർക്ക് ലാമ്പുകൾ, ആഴക്കടൽ നിരീക്ഷണത്തിനായി ഉപയോഗിക്കുന്ന ചില വിളക്കുകൾ, ബാക്ടീരിയ നശിപ്പിക്കുന്ന വിളക്കുകൾ, സൺബെഡ് വിളക്കുകൾ, ഉയർന്ന മർദ്ദമുള്ള ആർക്ക് (high-pressure arc ) എന്നിവയിലെല്ലാം ഈ വാതകം ഉപയോഗിക്കുന്നു. വാസ്തവത്തിൽ, നമ്മൾ പതിവായി കാണുന്ന ചില വാഹന ഹെഡ്ലൈറ്റുകൾ, പ്രത്യേകിച്ച് മൃദുവായ നീല തിളക്കം നൽകുന്ന ഹെഡ്ലൈറ്റുകൾ, മിക്കവാറും സെനോൺ ഉപയോഗിച്ചാണ് നിർമ്മിച്ചിരിക്കുന്നത്.\nന്യൂക്ലിയർ എനർജി പ്ലാൻറുകളിലും ടെലിവിഷൻ, റേഡിയോ ട്യൂബുകൾ നിറയ്ക്കുന്നതിനും സെനോൺ ഉപയോഗിക്കുന്നു. സിലിക്കൺ മൈക്രോപ്രൊസസ്സറുകൾ സെനോൺ ഡൈഫ്ലൂറൈഡ് ഉപയോഗിച്ച് പതിച്ചിട്ടുണ്ട്. സെനോൺ അയോൺ പ്രൊപ്പൽഷൻ സംവിധാനങ്ങൾ ചില ഉപഗ്രഹങ്ങളെയും മറ്റ് ബഹിരാകാശവാഹനങ്ങളെയും ഭ്രമണപഥത്തിൽ സൂക്ഷിക്കുന്നു. റോയൽ സൊസൈറ്റി ഓഫ് കെമിസ്ട്രിയുടെ റിപ്പോർട്ടുകൾ പ്രകാരം 5-ഫ്ലൂറൊ യൂറാസിൽ എന്ന മരുന്ന് നിർമ്മിക്കാൻ പോലും സെനോൺ ഉപയോഗിക്കുന്നു.\nഹീലിയം പോലെ തന്നെ ബലൂണുകൾ നിറയ്ക്കാൻ സെനോൺ ഉപയോഗിക്കാം. പക്ഷേ ഇത് വളരെ ചെലവേറിയ വാതകമാണ്. സാന്ദ്രത വളരെ കൂടുതലായതിനാൽ സെനോൺ നിറച്ച ബലൂൺ വളരെ ഭാരം കൂടിയതാണ്.\nക്വാണ്ടം ടൊർണാഡോസ് നിരീക്ഷിക്കാൻ ലിക്വിഡ് ഹീലിയത്തിൽ ചേർത്ത സെനോൺ ആറ്റങ്ങൾ ഉപയോഗിക്കുന്നു.\nസെനോണിൽ ശ്രദ്ധ കേന്ദ്രീകരിക്കുന്ന നിരവധി പഠനങ്ങളുണ്ട്. ഉദാഹരണത്തിന്, സെനോൺ ഡാർക്ക് മാറ്റർ പ്രോജക്റ്റിൽ ഡാർക്ക് മാറ്ററിൻറെ അനാലിസിസിന് വേണ്ടി ഒരു ലിക്വിഡ് സെനോൺ ഡിറ്റക്ടറാണ് ഉപയോഗിക്കുന്നത്. പ്രപഞ്ചത്തെ ഒരുമിച്ചു നിർത്തുന്ന അദൃശ്യ പശ എന്നാണ് ഇരുണ്ട ദ്രവ്യ(dark matter)ത്തെ വിശേഷിപ്പിക്കുന്നത്. ഈ പരീക്ഷണത്തിൽ, ലിക്വിഡ് സെനോൺ ഒരു ടൈം പ്രൊജക്ഷൻ ചേമ്പറിൽ ഇടുന്നു. അറയിലെ കണികകൾ അവയുടെ തനതായ രീതിയിലല്ലാതെ മറ്റ് വിധത്തിൽ പ്രവർത്തിക്കുന്നുണ്ടെങ്കിൽ, അത് ഇരുണ്ട ദ്രവ്യത്തിന്റെ അടയാളമായിരിക്കാം എന്നു കരുതുന്നു.\nLarge Underground Xenon (LUX) collaboration-പരീക്ഷണ സംവിധാനം കടപ്പാട് വിക്കിപീഡിയ\nസമാനമായ മറ്റൊരു പരീക്ഷണമാണ് Large Underground Xenon (LUX) collaboration. ഇതിലും ലിക്വിഡ് സെനോൺ ഉപയോഗിക്കുന്നു. പ്രോജക്റ്റ് ഒന്നും കണ്ടെത്തിയില്ലെങ്കിലും, ഗവേഷണം ഇരുണ്ട ദ്രവ്യത്തെക്കുറിച്ചുള്ള ആശയങ്ങൾ പുനർനിർമ്മിച്ചു.\n150th year of periodic table, elements, international year of periodic table, IYPT 2019, xenon, ആവര്‍ത്തനപട്ടിക, ഒരു ദിവസം ഒരു മൂലകം, മൂലകങ്ങള്, സെനോൺ


റാഫേല് കരാറിനെപ്പറ്റി വളരെക്കുറച്ച് മാത്രം സംസാരിക്കുക; ബിജെപിക്ക് ശിവസേനയുടെ ഉപദേശം - BIGNEWSLIVE | Latest Malayalam News\nപാര്‍ട്ടി പത്രമായ സാംനയിലെ ലേഖനത്തിലൂടെയാണ് സഖ്യകക്ഷിയായ ബിജെപിക്ക് ഉപദേശവുമായി ശിവസേന രംഗത്തെത്തിയിരിക്കുന്നത്.\nമുംബൈ: കേന്ദ്ര സര്‍ക്കാര് അഴിമതി ആരോപണം നേരിടുന്ന വിഷയമാണ് റാഫേല് കരാര്. അതിനാല് തെരഞ്ഞെടുപ്പ് പ്രചാരണങ്ങളിലും മറ്റും സംസാരിക്കുമ്പോള് റാഫേല് ഇടപാടിനെക്കുറിച്ച് വളരെ കുറച്ച് മാത്രം സംസാരിക്കാന് ബിജെപി നേതാക്കള്‍ക്ക് ശിവസേനയുടെ ഉപദേശം.\nപാര്‍ട്ടി പത്രമായ സാംനയിലെ ലേഖനത്തിലൂടെയാണ് സഖ്യകക്ഷിയായ ബിജെപിക്ക് ഉപദേശവുമായി ശിവസേന രംഗത്തെത്തിയിരിക്കുന്നത്. നേതാക്കളുടെ ആവശ്യമില്ലാത്ത പ്രസ്താവനകളെ ശ്രദ്ധിക്കണമെന്നും അതല്ലെങ്കില് അവ ദേശീയ പാര്‍ട്ടിക്ക് വലിയ ബുദ്ധിമുട്ടാകുമെന്നും ശിവസേന വ്യക്തമാക്കുന്നു. ഈ കരാറുമായി ബന്ധപ്പെട്ട പ്രശ്‌നത്തില് കുറഞ്ഞ പക്ഷം ധാര്‍ഷ്ഠ്യം കാണിക്കാതിരിക്കുകയും ക്ഷമയോടെ സംസാരിക്കുകയും വേണമെന്നും ശിവസേന ലേഖനത്തില് പറയുന്നു.\nകൂടാതെ പ്രതിരോധമന്ത്രി നിര്‍മ്മല സീതാരാമന് ഉള്‍പ്പെടെയുള്ള ബിജെപിയിലെ നേതാക്കള് അവര്‍ക്കിഷ്ടമുള്ളത് പറയുന്നുവെന്ന് ശിവസേന കുറ്റപ്പെടുത്തി. പ്രധാനമന്ത്രിയുടെ പബ്ലിസിറ്റിക്കായി പ്രത്യേക ചാനല് വേണം എന്നത് ബിജെപിയുടെ ആഭ്യന്തര പ്രശ്‌നമാണെന്നും ലേഖനത്തില് പറയുന്നു.\nTags: bjprafaleShiv Sena\nകെ സുരേന്ദ്രന് സുരക്ഷ നല്‍കണമെന്ന് ഇന്റലിജന്‍സ്, തനിക്ക് ഒരു സുരക്ഷയും ആവശ്യമില്ലെന്ന് ബിജെപി നേതാവ്, ജനങ്ങള് സുരക്ഷയൊരുക്കുമെന്ന് പ്രതികരണം\nബിജെപി പരിപാടികളില് നിന്നെല്ലാം വിട്ടുനിന്ന് ശോഭ സുരേന്ദ്രന്, വിഷയം ചര്‍ച്ചയാക്കിയതാരെന്ന് അന്വേഷിക്കാന് നിര്‍ദേശിച്ച് കെ സുരേന്ദ്രന്\nപ്രധാനമന്ത്രിയുടെ പിറന്നാള് ആഘോഷം; സ്റ്റാംപ് ഇറക്കി ബിജെപി\n'ഇന്ത്യ ഭരിക്കുന്നത് ആലിബാബയും 41 കള്ളന്മാരും'; മോഡി സര്‍ക്കാരിനെ പരിഹസിച്ച് മലപ്പുറത്തെ തെരഞ്ഞെടുപ്പ് വേദി കളറാക്കി വിഎസ്\nതുഷാര് വെള്ളാപ്പള്ളിക്ക് നേരെ മാവോയിസ്റ്റ് ഭീഷണി, തെരഞ്ഞെടുപ്പ് അട്ടിമറിക്കാന് ശ്രമം; ഇന്റലിജന്‍സ് റിപ്പോര്‍ട്ട്


Franco mulakkal arrest on rape case remand report:മഠത്തിൽവച്ച് രണ്ടുതവണ ബലാത്സംഗം ചെയ്തുവെന്ന് റിമാൻഡ് റിപ്പോർട്ട്; വിവരങ്ങൾ പുറത്ത്\nFranco Mulakkal Arrest On Rape Case Remand Report\nകന്യാസ്ത്രീകളോട് ബിഷപ്പിനൊപ്പം രാത്രി ഒരു മണിക്കൂർ തങ്ങണമെന്ന് ആവശ്യപ്പെട്ടു. സ്വകാര്യ സങ്കടങ്ങൾ ബിഷപ്പിനോട് പറയാനാണ് കന്യാസ്ത്രീകളെ വിളിപ്പിച്ചിരുന്നത്\nSeptember 22, 2018 03:03:03 pm\nകോട്ടയം: മഠത്തിൽവച്ച് രണ്ടുതവണ ബിഷപ്പ് ഫ്രാങ്കോ മുളയ്ക്കൽ കന്യാസ്ത്രീയെ ബലാത്സംഗം ചെയ്തുവെന്ന് റിമാൻഡ് റിപ്പോർട്ട്. അധികാരം ഉപയോഗിച്ച് ബിഷപ്പ് ഭീഷണിപ്പെടുത്തി ബലാത്സംഗം ചെയ്തു. എതിർത്താൽ സഭ വിടേണ്ടി വരുമെന്ന കന്യാസ്ത്രീയുടെ അവസ്ഥയെ ചൂഷണം ചെയ്തു. പണവും പാരിതോഷികവും നൽകി പരാതി അട്ടിമറിക്കാൻ ശ്രമിച്ചുവെന്നും റിപ്പോർട്ടിലുണ്ട്.\n‘ഇടയനൊപ്പം ഒരു ദിനം’ പരിപാടിയെക്കുറിച്ചും റിപ്പോർട്ടിൽ പരാമർശമുണ്ട്. കന്യാസ്ത്രീകളോട് ബിഷപ്പിനൊപ്പം രാത്രി ഒരു മണിക്കൂർ തങ്ങണമെന്ന് ആവശ്യപ്പെട്ടു. സ്വകാര്യ സങ്കടങ്ങൾ ബിഷപ്പിനോട് പറയാനാണ് കന്യാസ്ത്രീകളെ വിളിപ്പിച്ചിരുന്നതെന്നും റിപ്പോർട്ടിൽ പറയുന്നു. കന്യാസ്ത്രീകളെ പങ്കെടുപ്പിച്ചുകൊണ്ട് ബിഷപ്പ് ഫ്രാങ്കോ മുളയ്ക്കല് നടത്തിയിരുന്ന പരിപാടിയാണ് ഇടയനൊപ്പം ഒരു ദിനം.\nകന്യാസ്ത്രീ ബലാത്സംഗത്തിന് ഇരയായതായി തെളിഞ്ഞിട്ടുണ്ട്. കോട്ടയം മെഡിക്കൽ കോളേജിൽ നടന്ന പരിശോധനയിലാണ് ഇക്കാര്യം തെളിഞ്ഞത്. ഇതിന്റെ അടിസ്ഥാനത്തിലാണ് ഫ്രാങ്കോ മുളയ്ക്കലിനെ അറസ്റ്റ് ചെയ്തതെന്ന് റിമാൻഡ് റിപ്പോർട്ടിൽ പറയുന്നു.\n2014 ൽ സംഭവം നടക്കുമ്പോൾ ബിഷപ്പ് ഉപയോഗിച്ചിരുന്ന വസ്ത്രം കണ്ടെടുക്കേണ്ടതുണ്ടെതെന്നും ഡിഎൻഎ സാംപിൾ എടുക്കേണ്ടതുണ്ടെന്നും പൊലീസ് റിപ്പോർട്ടിൽ വ്യക്തമാക്കിയിട്ടുണ്ട്. ലൈംഗിക ശേഷി പരിശോധന നടത്തണമെന്നും റിപ്പോർട്ടിൽ പറഞ്ഞിട്ടുണ്ട്.\nബലാത്സംഗ കേസിൽ ഇന്നലെയാണ് ബിഷപ്പ് ഫ്രാങ്കോ മുളയ്ക്കലിനെ അറസ്റ്റ് ചെയ്തത്. ഇന്നലെ രാത്രി 8 മണിയോടെയാണ് ബിഷപ്പിന്റെ അറസ്റ്റ് രേഖപ്പെടുത്തിയത്. തുടർച്ചയായ മൂന്നാം ദിവസവും ചോദ്യം ചെയ്‌തതിന് ശേഷമാണ് അദ്ദേഹത്തെ അറസ്റ്റ് ചെയ്തത്. അനധികൃതമായി തടവില് വയ്ക്കുക, ബലാത്സംഗം, അസ്വാഭാവിക ലൈംഗിക പീഡനം, ഭീഷണിപ്പെടുത്തുക എന്നീ കുറ്റങ്ങള് ചുമത്തിയാണ് ബിഷപ്പിനെ അറസ്റ്റ് ചെയ്തത്.\nരാജ്യത്തിന്റെ ചരിത്രത്തിലാദ്യമായാണ് ക്രൈസ്തവ സഭയിലെ ഒരു ബിഷപ്പ് ലൈംഗിക പീഡന കേസിൽ അറസ്റ്റിലാകുന്നത്.